**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ K΄- ΣΥΝΟΔΟΣ A΄**

**ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ**

 **ΠΡ Α Κ Τ Ι Κ Ο**

 **(Άρθρο 40 παρ. 1 Κ.τ.Β.)**

Στην Αθήνα, σήμερα, 10 Απριλίου 2024, ημέρα Τετάρτη και ώρα 14.15΄, στην Αίθουσα **Γερουσίας** του Μεγάρου της Βουλής, συνήλθε σε συνεδρίαση η Διαρκής Επιτροπή Μορφωτικών Υποθέσεων, υπό την προεδρία του Προέδρου της, κ. Χρήστου Κέλλα, με θέμα ημερήσιας διάταξης, τη συνέχιση της επεξεργασίας και εξέτασης του σχεδίου νόμου του Υπουργείου Πολιτισμού  «Μέτρα για τη διαφύλαξη και την ανάδειξη της άυλης πολιτιστικής κληρονομιάς, την προστασία και ενίσχυση του ελληνόφωνου τραγουδιού και των ηχογραφημάτων νέων δημιουργών ή καλλιτεχνών, καθώς και την προστασία και διάχυση της ελληνικής γλώσσας, στο πλαίσιο της διαφύλαξης και ανάδειξης της άυλης πολιτιστικής κληρονομιάς -Ρυθμίσεις για τον εκσυγχρονισμό της εμπορικής πολιτικής του Οργανισμού Διαχείρισης και Ανάπτυξης Πολιτιστικών Πόρων και λοιπές διατάξεις του Υπουργείου Πολιτισμού»(2η συνεδρίαση – ακρόαση εξωκοινοβουλευτικών προσώπων).

Στη συνεδρίαση παρέστησαν η Υπουργός Πολιτισμού, κυρία Στυλιανή Μενδώνη, καθώς και αρμόδιοι υπηρεσιακοί παράγοντες.

Επίσης, στην Επιτροπή παρέστησαν και εξέθεσαν τις απόψεις τους επί του σχεδίου νόμου, κατά τα οριζόμενα στο άρθρο 38 του Κανονισμού της Βουλής, οι κ.κ. Μανώλης Φάμελλος, Πρόεδρος του Οργανισμού Συλλογικής Διαχείρισης και Προστασίας Συγγενικών Δικαιωμάτων Τραγουδιστών ΕΡΑΤΩ, Γεώργιος Μπαμπέτας, εκπρόσωπος του Οργανισμού Συλλογικής Διαχείρισης και Προστασίας των Δικαιωμάτων των Παραγωγών Υλικών Φορέων Ήχου ή Εικόνας και Ήχου GRAMMO, Λούκα Κατσέλη, Γενική Διευθύντρια της Ένωσης Δικαιούχων Έργων Μουσικής ΕΔΕΜ, Γιάννης Μαραγκουδάκης, Γενικός Γραμματέας του Οργανισμού Συλλογικής Διαχείρισης Δικαιωμάτων Ελλήνων Μουσικών ΑΠΟΛΛΩΝ, Τάσος Κατωπόδης, Οργανωτικός Γραμματέας της Πανελλήνιας Ομοσπονδίας Θεάματος Ακροάματος, Στάθης Δρογώσης, μέλος του Πανελλήνιου Σωματείου Ελλήνων Τραγουδιστών και Γιάννης Γλέζος, Πρόεδρος της ΑΥΤΟΔΙΑΧΕΙΡΙΣΗΣ - Οργανισμού Συλλογικής Διαχείρισης Πνευματικών Δικαιωμάτων.

Επίσης, εξέθεσαν τις απόψεις τους επί του σχεδίου νόμου, μέσω υπηρεσιών τηλεδιάσκεψης (άρθρο 38§9), οι κ.κ. Κωνσταντίνος Κιμπουρόπουλος, Πρόεδρος της Ένωσης Ιδιωτικών Τηλεοπτικών Σταθμών Εθνικής Εμβέλειας – ΕΙΤΗΣΕΕ και Αλέξανδρος Βασιλικός, Πρόεδρος του Ξενοδοχειακού Επιμελητηρίου Ελλάδος.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγου των μελών της Επιτροπής. Παρόντες ήταν οι Βουλευτές κ.κ. Βλάσης Κωνσταντίνος, Βλαχάκος Νικόλαος, Γιάτσιος Ιωάννης, Δεληκάρη Αγγελική, Ευθυμίου Άννα, Κατσανιώτης Ανδρέας, Κατσαφάδος Κωνσταντίνος, Καφούρος Μάρκος, Κεφαλογιάννης Κωνσταντίνος, Κούβελας Δημήτριος, Κουλκουδίνας Σπυρίδων, Κυριάκης Σπυρίδων, Λιάκος Ευάγγελος, Λιβανός Μιχαήλ, Μονογυιού Αικατερίνη, Μπαρτζώκας Αναστάσιος, Οικονόμου Θωμαϊς (Τζίνα), Πασχαλίδης Ιωάννης, Ράπτη Ζωή, Στυλιανίδης Ευριπίδης, Συρίγος Ευάγγελος (Άγγελος), Τσιάρας Κωνσταντίνος, Τσιλιγγίρης Σπυρίδων (Σπύρος), Φωτήλας Ιάσων, Ακρίτα Έλενα, Βέττα Καλλιόπη, Θρασκιά Ουρανία (Ράνια), Καλαματιανός Διονύσιος – Χαράλαμπος, Μάλαμα Κυριακή, Μεϊκόπουλος Αλέξανδρος, Παπαηλιού Γεώργιος, Αχμέτ Ιλχάν, Γρηγοράκου Παναγιώτα (Νάγια), Νικολαΐδης Αναστάσιος (Τάσος), Παπανδρέου Γεώργιος, Παραστατίδης Στέφανος, Σπυριδάκη Αικατερίνη (Κατερίνα), Δελής Ιωάννης, Διγενή Ασημίνα (Σεμίνα), Κτενά Αφροδίτη, Ασημακοπούλου Σοφία - Χάιδω, Αναγνωστοπούλου Αθανασία (Σία), Κουρουπάκη Ασπασία, Τσιρώνης Σπυρίδων, Χαλκιάς Αθανάσιος, Καραναστάσης Αδαμάντιος, Κεφαλά Γεωργία (Τζώρτζια) και Μανούσος Γεώργιος.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Αγαπητοί συνάδελφοι, είναι η δεύτερη συνεδρίαση της Επιτροπής μας και σας καλωσορίζω, όλους.

 Όπως γνωρίζετε, θα έχουμε την ευκαιρία να ακούσουμε τις απόψεις των εξωκοινοβουλευτικών προσώπων, των φορέων, για το υπό συζήτηση νομοσχέδιο, σύμφωνα με τα όσα ορίζει το άρθρο 38 του Κανονισμού της Βουλής. Θα σας πω ότι από τους 16 φορείς, που εκλήθησαν χθες, οι 6 δεν θα παραστούν, δεν θέλουν να παραστούν.

Δεν θα παραστούν: HΈνωση Ιδιοκτητών Ραδιοφωνικών Σταθμών Αττικής, η κυρία Πούλου Ναταλία, Πρόεδρος του Δ.Σ. του Ευρωπαϊκού Κέντρου Βυζαντινών και Μεταβυζαντινών Μνημείων και κυρία Καραγιάννη Φλώρα, Διευθύντρια,πουθα αποστείλουν υπόμνημα, η Εταιρεία Ελλήνων Σκηνοθετών, ο Σύνδεσμος Ανεξάρτητων Παραγωγών Οπτικοακουστικών Έργων, ο Πανελλήνιος Μουσικός Σύλλογος και ο κ. Τσακοπιάκος Ιωάννης, Πρόεδρος της Πανελλήνιας Ομοσπονδίας Εργαζομένων του Υπουργείου Πολιτισμού.

Τον λόγο έχει η Ειδική Αγορήτρια της Κ.Ο. «Νέα Αριστερά», κυρία Αθανασία (Σία) Αναγνωστοπούλου.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Ειδική Αγορήτρια της Κ.Ο. «Νέα Αριστερά»):**

Θέλω να θέσω ένα διαδικαστικό θέμα.

Μετά τον απαράδεκτο αποκλεισμό του Συλλόγου Ελλήνων Αρχαιολόγων από την ακρόαση φορέων, σήμερα, δεν υπάρχει κανένας, μα κανένας φορέας, που να εκπροσωπεί την «Πολιτιστική Κληρονομιά», δηλαδή το δεύτερο Μέρος του νομοσχεδίου, που περιλαμβάνει πάρα πολλά άρθρα, αρχαιολογικές ανασκαφές κ.λπ..

Κοιτάξτε και θέλω να το ακούσουν και οι φορείς και τους ζητώ συγνώμη γι’ αυτή την παρέμβαση. Πρώτη φορά, στα μεταπολιτευτικά κοινοβουλευτικά χρονικά, δεν καλείται ο Σύλλογος Ελλήνων Αρχαιολόγων, για νομοθέτημα του Υπουργείου Πολιτισμού, που αφορά σε αρχαιολογικά, γενικώς θέματα. Είναι απαράδεκτο, είχατε καλέσει την Π.Ο.Ε.-Υ.Π.Π.Ο., ευτυχώς, που δεν ήρθε ο κ. Τσακοπιάκος, γιατί θα ήταν σκάνδαλο. Είναι υπόδικος για κακουργηματικές πράξεις όπως και το Προεδρείο του Π.Ο.Ε.-Υ.Π.Π.Ο..

 Σας καλώ τώρα, κύριε Πρόεδρε, να πάρετε τηλέφωνο, να παρέμβουν, έστω και με Webex. Δεν γίνεται να συζητάμε ένα τόσο σημαντικό νομοσχέδιο του Υπουργείου Πολιτισμού, που έχει αρχαιολογικά θέματα και να μην έχουν κληθεί ο Σύλλογος Ελλήνων Αρχαιολόγων ούτε ο Ενιαίος Σύλλογος, βέβαια, Αττικής, Στερεάς και Νήσων. Είναι απαράδεκτο. Κανένας δεν έχει κληθεί. Τι Επιτροπή κάνουμε; Τι δημοκρατική διαβούλευση είναι αυτή; Σας παρακαλώ, να κληθεί τώρα ο Σύλλογος Ελλήνων Αρχαιολόγων. Διαφορετικά, θα έχουμε τεράστιο θέμα. Τεράστιο θέμα δημοκρατικής νομιμοποίησης, όταν κάνουμε ακρόαση φορέων.

Σας κατέθεσα στα πρακτικά την καταγγελία του ίδιου του Συλλόγου.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Ευχαριστώ, κυρία Αναγνωστοπούλου.

Τον λόγο έχει η Εισηγήτρια της Μειοψηφίας, κυρία Κυριακή Μάλαμα.

**ΚΥΡΙΑΚΗ ΜΑΛΑΜΑ (Εισηγήτρια της Μειοψηφίας):** Για το ίδιο θέμα, κύριε Πρόεδρε.

 Αποκλείσατε από το Προεδρείο όλους τους φορείς του Πολιτισμού, της Πολιτιστικής Κληρονομιάς και αυτοί οι δύο, που καλέσατε, δεν θα παραστούν. Είναι απαράδεκτο αυτό, που γίνεται, είναι αδιανόητο να συζητηθεί όλο το δεύτερο Μέρος μόνο από εμάς, χωρίς να έχει κληθεί ούτε ένας φορέας, μετά από όλη τη συζήτηση που έγινε και την παράκληση από όλους, από όλη την Αντιπολίτευση, να παραστεί έστω ο Σύλλογος Αρχαιολόγων.

 Είναι αδιανόητο αυτό που γίνεται και άκρως αντιδημοκρατικό.

Να επικοινωνήσετε μαζί τους, τώρα.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Σας άκουσα και σας ευχαριστώ.

Η δημοκρατικότητά μας δεν επιδέχεται κριτικής. Θέλατε να κληθεί κάποιος και δώσατε εσείς ειδικά, κυρία Μάλαμα, 50 φορείς, είναι εδώ καταγεγραμμένοι.

**ΚΥΡΙΑΚΗ ΜΑΛΑΜΑ (Εισηγήτρια της Μειοψηφίας):** Δεν είναι 50, μετρήστε τους.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** 40, να πάμε στους 40;

Έχει τηρηθεί και έχει ξεπεραστεί ο Κανονισμός, το άρθρο 38, παράγραφος 5 που προβλέπει 10 τουλάχιστον φορείς, εκ των οποίων το ένα τρίτο να προέρχεται από την Αντιπολίτευση. Έχει υπερεξαντληθεί. Σας δόθηκε άπλετος χρόνος. Δεν σας διέκοψα πουθενά και καθόλου καθ’ όλες σας τις ομιλίες και όποιος άλλος από τους φορείς που προτείνατε και δεν εκλήθη, έχει τη δυνατότητα να στείλει υπόμνημα. Θα συμπεριληφθεί στα πρακτικά.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Ειδική Αγορήτρια της Κ.Ο. «Νέα Αριστερά»):** Είναι ένα νομοθέτημα που το δεύτερο Μέρος του περιέχει αρχαιολογικά θέματα. Το Σύλλογο Ελλήνων Αρχαιολόγων, όμως, δεν τους καλέσαμε !

 **ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Να στείλουν υπόμνημα, κυρία Αναγνωστοπούλου.

 **ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Ειδική Αγορήτρια της Κ.Ο. «Νέα Αριστερά»):** Τους καλέσαμε;

 **ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Ούτε υπάρχει η δυνατότητα να κληθούν τώρα. Δεν θα παραβιάσουμε τον Κανονισμό για το Σύλλογο Αρχαιολόγων. Για όνομα του Θεού, τώρα.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Ειδική Αγορήτρια της Κ.Ο. «Νέα Αριστερά»):** Κύριε Πρόεδρε, η αλαζονεία της Ν.Δ., ότι καλούμε όποιους θέλουμε με το «έτσι θέλω», πρέπει να τελειώσει. Φέρνετε ένα νομοθέτημα, όπου το δεύτερο Μέρος του αφορά θέματα πολιτιστικής κληρονομιάς. Πείτε μου ποιος φορέας είναι εδώ αυτή τη στιγμή, στη Βουλή.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Είναι οι φορείς που προτείνατε, όλοι, και είναι και η κυρία Υπουργός εδώ να της πείτε ό,τι θέλετε.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Ειδική Αγορήτρια της Κ.Ο. «Νέα Αριστερά»):** Ο Σύνδεσμος ΕλλήνωνΑρχαιολόγων, που δεν καλέσατε ….

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Συγγνώμη, τώρα, έχει εξαντληθεί αυτό το θέμα. Δεν υπάρχει καμία δυνατότητα να κληθεί κανένας τώρα, αυτή τη στιγμή. Ας στείλουν υπόμνημα είπαμε.

**ΚΑΛΛΙΟΠΗ ΒΕΤΤΑ:** Κύριε Πρόεδρε, ένα δευτερόλεπτο μπορώ να πω; Να έχω το λόγο;

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Παρακαλώ, κυρία Βέττα.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Ειδική Αγορήτρια της Κ.Ο. «Νέα Αριστερά»):** Πώς θα στείλουν υπόμνημα, χωρίς να έχουν κληθεί;

**ΚΑΛΛΙΟΠΗ ΒΕΤΤΑ:** Ευχαριστώ, κύριε Πρόεδρε. Επικαλείστε ότι ο αριθμός των φορέων, που κλήθηκαν, ήταν πάρα πολύ μεγάλος. Εμείς ζητήσαμε όλοι, σύσσωμη η Αντιπολίτευση, να αφαιρέσετε έναν φορέα.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Συγγνώμη, που σας διακόπτω, όχι σύσσωμη η Αντιπολίτευση. Μην μπερδεύεστε. Όχι σύσσωμη η Αντιπολίτευση.

**ΚΑΛΛΙΟΠΗ ΒΕΤΤΑ:** Ποιο Κόμμα δεν ζήτησε;

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Τουλάχιστον τρία.

**ΚΑΛΛΙΟΠΗ ΒΕΤΤΑ:** Ποιος; Πείτε μας. Εδώ είμαστε όλοι.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Δεν έχει κανένα νόημα. Είναι καταγεγραμμένο ποιοι είναι.

**ΚΥΡΙΑΚΗ ΜΑΛΑΜΑ (Εισηγήτρια της Μειοψηφίας):** Γιατί δεν έχει νόημα; Μπορείτε να μας πείτε ποιοι είναι αυτοί οι τρεις;

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Κυρία Μάλαμα, ακούστε να δείτε. Ποιος πρότεινε ποιον φορέα είναι καταγεγραμμένο στα επίσημα πρακτικά. Μπορείτε να τα ανατρέξετε να τα βρείτε.

**ΚΥΡΙΑΚΗ ΜΑΛΑΜΑ (Εισηγήτρια της Μειοψηφίας):** Ναι, αλλά τα Κόμματα συμφωνήσανε ότι πρέπει να έρθει ο Σύλλογος.

**ΚΑΛΛΙΟΠΗ ΒΕΤΤΑ:** Κύριε Πρόεδρε, μπορώ να συνεχίσω; Λοιπόν, επικαλεστήκατε τον αριθμό. Σας είπαμε όλοι, ας μην συμφωνήσουμε ότι ήταν σύσσωμη, η πλειοψηφία της Αντιπολίτευσης είπαμε να αφαιρέσετε κάποιον φορέα και να καλέσετε το Σύλλογο Ελλήνων Αρχαιολόγων. Άρα, δεν υφίσταται το επιχείρημά σας ότι ο αριθμός ήταν πολύ μεγάλος, ένα αυτό. Γι’ αυτό καταγγέλλουμε αυτή τη μεθόδευση, γιατί περί μεθόδευσης πρόκειται, επειδή η κυρία Υπουργός απλά δεν θέλει να ακούει ούτε το όνομα των Αρχαιολόγων, του Συλλόγου Ελλήνων Αρχαιολόγων και με δική της υπόδειξη, όπως είδαμε και βγήκε και σε δημοσιεύματα, εσείς αποφασίσατε να μην καλέσετε αυτόν τον Σύλλογο, που είναι πάρα πολύ σημαντικής σημασίας, για να είναι εδώ. Είναι το δεύτερο Μέρος του νομοσχεδίου. Ποιον φορέα έχουμε από τους αρχαιολόγους για να ασχοληθεί με αυτό το σκέλος του νομοσχεδίου; Πείτε μου, ποιος;

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Ευχαριστώ, κυρία Βέττα. Ακούστε, καταρχήν, μην αδικείτε την Υπουργό. Εγώ είμαι, το Προεδρείο είναι που καλεί τους φορείς, το ένα. Δεύτερον, δεν έκανε καμία υπόδειξη η κυρία Υπουργός. Απολύτως καμία. Και τρίτον και βασικό, στη δημόσια διαβούλευση, που είχε μπει το νομοσχέδιο, είχαν όλοι οι πολίτες και όλοι οι θεσμοί τη δυνατότητα να συμμετάσχουν και να γράψουν τις απόψεις τους. Μη λέτε, λοιπόν, ποιος φορέας θα μας πει τι, για το δεύτερο Μέρος του νομοσχεδίου. Εντάξει; Λοιπόν, επειδή είμαστε εδώ να ξεκινήσουμε, προχωρούμε τη διαδικασία.

Κύριε Δελή, έχετε το λόγο.

**ΙΩΑΝΝΗΣ ΔΕΛΗΣ (Ειδικός Αγορητής της Κ.Ο. «Κομμουνιστικό Κόμμα Ελλάδας»):** Για πολύ λίγο, κύριε Πρόεδρε. Νομίζω ότι ο αποκλεισμός, κύριε Πρόεδρε, του Συλλόγου Ελλήνων Αρχαιολόγων από τη συνεδρίαση της σημερινής Επιτροπής αποτελεί ένα πολύ σοβαρό ολίσθημα για τη λειτουργία αυτής της Επιτροπής, της οποίας εσείς προεδρεύετε. Και ξέρετε και κάτι; Δεν είναι το πόσοι προτείνουν ένα φορέα, αλλά πόση σχέση, πόση συνάφεια, έχει αυτός ο φορέας με το νομοσχέδιο, το οποίο συζητάμε και σε ένα νομοσχέδιο, το οποίο τα μισά του άρθρα αφορούν αρχαιολογικά ζητήματα, όπως και να το κάνουμε, το να αποκλείεται ο Σύλλογος των Ελλήνων Αρχαιολόγων δεν είναι και το καλύτερο.

Νομίζουμε ότι ακόμα και τώρα, έστω και τώρα, μπορεί, έχει το δικαίωμα, η Επιτροπή, δεν νομίζω ότι παραβιάζει κανέναν κανονισμό, να καλέσει το Σύλλογο των Ελλήνων Αρχαιολόγων έστω και διαδικτυακά, με Webex, να πάρει μέρος στη συνεδρίαση της Επιτροπής. Σας ευχαριστώ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Ευχαριστώ, κύριε Δελή. Να προχωρήσουμε.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Ειδική Αγορήτρια της Κ.Ο. «Νέα Αριστερά»):** Να αποφασίσουμε τώρα. Να αποφασίσει η Επιτροπή.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Δεν υπάρχει, δεν προβλέπεται πουθενά αυτή η διαδικασία και δεν θα κάνουμε τέτοια παραβίαση του Κανονισμού. Ο Κανονισμός δεν παραβιάζεται πουθενά, κυρία Μάλαμα. Τηρείται με απόλυτη δημοκρατικότητα και εκλήθησαν περισσότεροι από ότι προβλέπεται.

**ΚΥΡΙΑΚΗ ΜΑΛΑΜΑ (Εισηγήτρια της Μειοψηφίας):** *(ομιλεί εκτός μικροφώνου)*

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Λοιπόν, αν διαμαρτύρεστε, γιατί διαμαρτύρεστε, δεν ξέρω. Προτείνατε 40 φορείς. Δεν θεωρείται ότι αποκλείστηκαν οι άλλοι και έχουν όλοι τη δυνατότητα, σας είπα, να στείλουν υπόμνημα. Μπήκαν στη δημόσια διαβούλευση, γράψανε τις απόψεις τους όσοι μπήκαν και έγραψαν ό,τι θέλουν, εγώ δεν το ξέρω τι γράψανε. Από κει και πέρα, νομίζω ότι πρέπει να προχωρήσουμε στη διαδικασία και θα δώσω το λόγο στους φορείς.

**ΑΘΑΝΑΣΙΑ ΑΝΑΓΝΩΣΤΟΠΟΥΛΟΥ (Ειδική Αγορήτρια της Κ.Ο. «Νέα Αριστερά»):** Χωρίς να έχει προσκληθεί φορέας, μπορεί να στείλει υπόμνημα;

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Βεβαίως, μπορεί να στείλει υπόμνημα.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Ειδική Αγορήτρια της Κ.Ο. «Νέα Αριστερά»):** Και θατο διαβάσετε εδώ; Δεσμεύεστε να το διαβάσετε εδώ το υπόμνημα, που θα στείλει ο Σύλλογος Ελλήνων Αρχαιολόγων, τώρα;

 **ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Θα σταλεί με e-mail σε όλα τα μέλη της Επιτροπής. Ό,τι θα γίνει με όλους τους φορείς, που θα στείλουν υπόμνημα, θα ακολουθηθεί και για το Σύλλογο των Αρχαιολόγων.

 **ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Ειδική Αγορήτρια της Κ.Ο. «Νέα Αριστερά»):** Μην υποτιμάτετην Αντιπολίτευση και τους φορείς, κύριε Πρόεδρε. Το έχετε κάνει, κατ’ εξακολούθηση.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Δεν καταλαβαίνω τι ζητάτε, κυρία Αναγνωστοπούλου. Να αναγνωστεί το υπόμνημα ενός φορέα στους 40; Για όνομα του Θεού. Σας παρακαλώ, έχουμε τελειώσει.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Ειδική Αγορήτρια της Κ.Ο. «Νέα Αριστερά»):** Να προσκληθεί.Έχουμε τελειώσει; Που το λέτε αυτό;

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Το λόγο έχει οκύριος Φάμελλος Μανώλης, Πρόεδρος του Οργανισμού Συλλογικής Διαχείρισης και Προστασίας Συγγενικών Δικαιωμάτων Τραγουδιστών ΕΡΑΤΩ.

**ΕΛΕΝΑ ΑΚΡΙΤΑ:** Το υπόμνημα του Συλλόγου Αρχαιολόγων θα διαβαστεί εδώ από τον Πρόεδρο της Επιτροπής; Το ότι θα σταλεί το άκουσα.

 **ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Όχι, δεν θα διαβαστεί ένα υπόμνημα, έναντι των υπολοίπων.

**ΕΛΕΝΑ ΑΚΡΙΤΑ:** Εννοείται ότι ο Σύλλογος Αρχαιολόγων είναι στο σωρό αυτή τη στιγμή και δεν προΐσταται στην παραδοσιακή μας κληρονομιά; Είναι δυνατόν; Με τι κριτήριο, κύριε Πρόεδρε;

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Δεν υπάρχουν διακρίσεις σε συλλόγους.

**ΕΛΕΝΑ ΑΚΡΙΤΑ:** Ωραία. Πείτε μας, με τι κριτήριο αποφασίσατε ένας Σύλλογος, ο οποίος είναι σε ανοικτή σύγκρουση με την Υπουργό Πολιτισμού, την κυρία Μενδώνη, πείτε μας με ποια κριτήρια αποκλείστηκε; Η ίδια η Υπουργός, που είναι εδώ παρούσα, έπρεπε να ζητήσει από τον Πρόεδρο της Επιτροπής να συμπεριληφθεί ο Σύλλογος Αρχαιολόγων. Η ίδια.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Λοιπόν, ο κύριος Φάμελλος Μανώλης, Πρόεδρος του Οργανισμού Συλλογικής Διαχείρισης και Προστασίας Συγγενικών Δικαιωμάτων Τραγουδιστών ΕΡΑΤΩ, έχει το λόγο. Για 5 λεπτά, κύριε Φάμελλε, με ανοχή.

**ΜΑΝΩΛΗΣ ΦΑΜΕΛΛΟΣ (Πρόεδρος του Οργανισμού Συλλογικής Διαχείρισης και Προστασίας Συγγενικών Δικαιωμάτων Τραγουδιστών ΕΡΑΤΩ):** Δεν έχω να πω τόσα. Όσον αφορά το κομμάτι που αφορά την άυλη πολιτιστική κληρονομιά, για τους αρχαιολόγους, εμείς δεν έχουμε κάποια εμπλοκή, τελοσπάντων, σε αυτό. Έχουμε μια πολύ καλή συνεργασία με το Υπουργείο, στην πορεία της κατάρτισης του νομοσχεδίου και ήδη έχουν ακουστεί οι απόψεις μας. Πιστεύουμε ότι είναι ένα νομοσχέδιο, που έρχεται, σε πάρα πολύ σωστή κατεύθυνση και είναι μέσα στις προσπάθειες όλων των οργανισμών, που υπηρετούν τη μουσική στην Ελλάδα, εδώ και αρκετά χρόνια.

Οι μοναδικές παρατηρήσεις, που έχουμε να κάνουμε εμείς, ως προς το βελτιωμένο κείμενο, που κατατέθηκε, θα καταθέσουμε και ένα υπόμνημα, όπου θα περιγράφουν όλα αυτά πιο λεπτομερώς, αφορά τον τρόπο, με τον οποίο περιγράφονται οι νέοι καλλιτέχνες και το πώς σχετίζεται η κυκλοφορία του έργου τους. Το νομοσχέδιο περιγράφει τον όρο «εκδόσεις», αλλά αυτό θα πρέπει να συνδεθεί περισσότερο με την κυκλοφορία. Ουσιαστικά, ένα έργο μουσικής εκδίδεται όταν κυκλοφορεί, πλέον, στις ψηφιακές πλατφόρμες. Μέσα στο νομοσχέδιο, περιγράφεται το εξάμηνο. Πιστεύουμε πως είναι αρκετά περιορισμένο χρονικό διάστημα. Πιστεύουμε πως αυτό πρέπει να γίνει έτος. Η διαδικασία της συγκρότησης του μορφότυπου και των λιστών, που θα χρησιμοποιούν οι χρήστες, πιστεύουμε ότι είναι αρκετά περίπλοκη, αλλά, από την άλλη, δεν υπάρχει και εναλλακτικός τρόπος, για να ελεγχθεί αυτό.

Τελειώνοντας, ήθελα να πω ότι αυτό, που μας τρόμαξε, ιδιαίτερα και είναι κάτι το οποίο δεν υπήρχε ούτε σε συζητήσεις ούτε στο πρώτο σχέδιο, που μας είχε παρουσιαστεί, είναι μια πρόβλεψη, που υπάρχει στο άρθρο 14 και συγκεκριμένα στην παράγραφο 5, η οποία προβλέπει μια διαδικασία, που συνδέεται, με το άρθρο 60, αν δεν κάνω λάθος, του νόμου 2121, του πρώτου νόμου της πνευματικής ιδιοκτησίας του 1993 και προβλέπει μια διαδικασία, που, βάσει Προεδρικού Διατάγματος και με την τοποθέτηση κάποιων συγκεκριμένων ή αόριστων συσκευών, θα ελέγχεται η χρήση του ρεπερτορίου από τους χρήστες απευθείας από κάποιο φορέα, υποθέτω, του Υπουργείου. Ήθελα να τονίσω εδώ ότι αυτό θα πρέπει να είναι αποκλειστικά ευθύνη των οργανισμών και πιστεύουμε ότι είναι μια διαδικασία, η οποία μπορεί να έχει πάρα πολλά κενά, να είναι διαβλητή.

Επίσης, πιστεύουμε ότι και η πρόβλεψη του άρθρου αυτή, που αφορά αποκλειστικά περιπτώσεις πιθανής προσβολής, μέσω χρήσης, δεν καταλαβαίνουμε για ποιο λόγο επιστρατεύεται η συγκεκριμένη διάταξη. Και είναι κάτι, που πιστεύω πως και όλοι όσοι οργανισμοί εκπροσωπούνται, εδώ πέρα, τη βλέπουν, με πολύ μεγάλη καχυποψία και επιφύλαξη. Υπάρχει και εκπρόσωπος του σωματείου των τραγουδιστών εδώ. Για να μην καταναλώσω εδώ και καταχραστώ περισσότερο τον χρόνο, σας ευχαριστώ πολύ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Ευχαριστούμε τον κύριο Φάμελλο. Προχωρούμε στον δεύτερο φορέα. Είναι ο κύριος Μαυρίδης Άγγελος, εκπρόσωπος του Οργανισμού Συλλογικής Διαχείρισης και προστασίας των Δικαιωμάτων των Παραγωγών Υλικών Φορέων Ήχου ή Εικόνας και Ήχου GRAMMO.

 Έχετε το λόγο, κύριε Μαυρίδη.

 **ΑΓΓΕΛΟΣ ΜΑΥΡΙΔΗΣ (Εκπρόσωπος του οργανισμού Συλλογικής Διαχείρισης και προστασίας των Δικαιωμάτων των Παραγωγών Υλικών Φορέων Ήχου ή Εικόνας και Ήχου GRAMMO):** Συμμετέχει, μέσω webex και ο κύριος Μπαμπέτας, ο οποίος είναι νομικός σύμβουλος του οργανισμού. Θα ήθελα να τοποθετηθεί αντ’ εμού.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Έχετε το λόγο, κύριε Μπαμπέτα.

**ΓΕΩΡΓΙΟΣ ΜΠΑΜΠΕΤΑΣ ( Νομικός σύμβουλος οργανισμού Συλλογικής Διαχείρισης και προστασίας των Δικαιωμάτων των Παραγωγών Υλικών Φορέων Ήχου ή Εικόνας και Ήχου GRAMMO):**  Καλησπέρα σας. Ο Οργανισμός τάσσεται ασφαλώς υπέρ της προστασίας του ελληνόφωνου ρεπερτορίου, διότι είναι τόσο ζήτημα αισθητικό, όσο και ζήτημα πολιτιστικό. Ελπίζουμε ότι αυτή η διάταξη θα αντέξει τη βάσιμο του ενωσιακού δικαίου, ούτως ώστε να μπορέσει να επικρατήσει στις συναλλαγές.

Το δεύτερο ζήτημα, που θα ήθελα να πω, είναι αυτό που έθεσε και πριν ο κύριος Φάμελλος. Αυτή η προσθήκη. Αυτή τη διάταξη κατάγεται από τον ν.2121/1993 και αφορά τις περιπτώσεις προσβολών. Εδώ δεν έχουμε ακριβώς προσβολή. Έχουμε τη διαπίστωση μιας μουσικής, που παρουσιάζεται, δημόσια. Δεν ξέρω μήπως μια τέτοια προσέγγιση πρέπει να σταθμιστεί, υπό το πρίσμα και του συνταγματικού δικαίου και του δικαίου προστασίας των δεδομένων, και ανακύπτουν πλείστα όσα ζητήματα, τα οποία και εγώ προσωπικά, αλλά και ο Οργανισμός μας, θεωρούμε ότι θα αντιμετωπιστούν ορθώς από όσους προβούν την εξειδίκευση αυτής της διάταξης.

Το τρίτο ζήτημα είναι ότι τουλάχιστον στην αντίληψή του Οργανισμού μας υπάρχει ότι αυτό το νομοσχέδιο είναι το πρώτο μέρος της όλης νομοθετικής πρωτοβουλίας. Υπάρχει και ένα δεύτερο μέρος, για τη δημιουργική Ελλάδα, το οποίο το θεωρούμε αναπόσπαστο, ως προς αυτό. Ευελπιστώ να μας καλέσετε και κατά τη συζήτηση του δεύτερου νομοσχεδίου. Σας ευχαριστώ πολύ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Ευχαριστούμε τον κ. Μπαμπέτα. Συνεχίζουμε, με τον επόμενο φορέα, την κυρία Κατσέλη Λούκα, Γενική Διευθύντρια της Ένωσης Δικαιούχων Έργων Μουσικής ΕΔΕΜ. Υπάρχουν και οι Νομικοί Σύμβουλοι κ.κ. Πετροπούλου Μαρία και Παπαηλίας Στέλιος.

Κυρία Λούκα Κατσέλη, έχετε το λόγο. Καλωσορίσατε.

**ΛΟΥΚΑ ΚΑΤΣΕΛΗ (Γενική Διευθύντρια της Ένωσης Δικαιούχων Έργων Μουσικής ΕΔΕΜ):** Κυρία υπουργέ, αγαπητά μέλη της Επιτροπής, πριν μπούμε σε 5-6 συγκεκριμένες προτάσεις, για το νέο νομοθέτημα, επιτρέψτε μου να πω και για τα μέλη της Επιτροπής, αλλά και γενικότερα για τους χρήστες, δυο λόγια, γιατί θεωρούμε ότι η προστασία των πνευματικών δικαιωμάτων των δημιουργών είναι απαραίτητη στην εποχή μας. Γιατί είναι;

Γιατί τα πνευματικά δικαιώματα γίνονται ολοένα και περισσότερο επενδυτικό και χρηματιστηριακό προϊόν και ασκούνται πιέσεις εξαγοράς ρεπερτορίων από διεθνείς πλατφόρμες, εκδότες και επενδυτές. Και έχω μαζί μου, ήδη, μια προσφορά από επενδυτικό fund να αγοράσει ελληνικά ρεπερτόρια.

Δεύτερον, η αυξανόμενη χρήση ψηφιακών μέσων και η είσοδος στην αγορά πολυεθνικών παρόχων έχει ως αποτέλεσμα την επιθετική προώθηση, για εμπορικούς σκοπούς, του αμερικανικού ρεπερτορίου, γιατί η αγορά είναι πολύ μεγάλη και μουσικών λιστών, χωρίς καταβολή πνευματικών δικαιωμάτων.

Τρίτον, γιατί η αύξηση της αγοράς προσελκύει ιδιώτες επιχειρηματίες, που θέλουν να διαχειριστούν τις απαιτήσεις, αποδυναμώνοντας το έργο των οργανισμών συλλογικής διαχείρισης.

 Και τέταρτον, ότι η προστασία των πνευματικών δικαιωμάτων είναι ιδιαίτερα σημαντική για τη διαφύλαξη της γλώσσας μας και τη στήριξη γενικά του πολύτιμου πολιτισμικού μας κεφαλαίου, που είναι μουσική.

Επομένως, αν θέλουμε να υπάρχει ελληνικό τραγούδι, τα επόμενα δέκα χρόνια, οφείλουμε όλοι μαζί, χρήστες και δημιουργοί, να δούμε πώς μπορούμε να προστατεύσουμε τα πνευματικά δικαιώματα.

Ένα δεύτερο γενικό σημείο, πριν μπω στα ειδικά. Τι σημαίνει προστασία. Στο δικό μας το μυαλό υπάρχουν τέσσερα στάδια. Πρώτα - πρώτα, να μπορεί να υπάρξει δημιουργία. Και για να υπάρχει δημιουργία, πρέπει ο συνθέτης ή ο στιχουργός να μπορεί να βιοπορίζεται. Και ήθελα να σας δώσω ένα νούμερο, που για μένα ήταν έκπληξη. Στην τελευταία διανομή μας, από 9.300 τριακόσιους δικαιούχους, 6.791 έλαβαν λιγότερα από 20 ευρώ το χρόνο.

Επομένως, δημιουργοί Έλληνες δεν μπορούν να βιοποριστούν, εάν δεν υπάρξει μια συστράτευση για τα πνευματικά δικαιώματα. Προστασία σημαίνει μετάδοση. Κάναμε μια έρευνα με τους ραδιοφωνικούς σταθμούς. Το ρεπερτόριο, που παίζουν, είναι πάρα πολύ περιορισμένο. Είναι κάτω από 100 τραγούδια. Εάν ένας νέος δημιουργός είναι αδύνατον να μπει μέσα στην αγορά, άρα θα πρέπει να εξασφαλιστεί η μετάδοση, όχι μόνο η δημιουργία, αλλά και η μετάδοση του τραγουδιού.

Τρίτον, να μπορείς να εισπράξεις τα δικαιώματα. Και αυτή τη στιγμή, έχουμε πάρα πολλούς χρήστες, όπως και οι άλλοι συνάδελφοι από τους άλλους οργανισμούς συλλογικής διαχείρισης θα το διαβεβαιώσουν, έχουμε μεγάλες δυσκολίες πληρωμών, οφειλών προηγούμενων ετών.

Άρα, πρέπει να γίνει - και εδώ κάνω μια έκκληση στους ξενοδόχους τους, χρήστες και γενικά - ότι το θέμα δεν είναι χρήστες εναντίον δημιουργών. Το ζήτημα είναι ένα εθνικό θέμα προστασίας του ελληνικού τραγουδιού.

Και τέταρτον, θα πρέπει να διανέμεται σωστά, με αξιοπιστία και λογοδοσία.

Αν αυτές είναι οι βασικές αρχές, που όλοι ασπαζόμαστε, τι κάνει αυτό το νομοσχέδιο; Γιατί το θεωρούμε ότι είναι ένα πρώτο βήμα προς τη σωστή κατεύθυνση; Και να καταλήξουμε σε συγκεκριμένες προτάσεις.

Καταρχήν, δεν είμαστε η μόνη χώρα, που έχει μια τέτοια νομοθεσία. Αυτή τη στιγμή, η Γαλλία είναι πολύ πιο αυστηρή. Υποχρεώνει όλους τους ραδιοφωνικούς σταθμούς - και τους ιδιωτικούς και τους δημόσιους - να έχουν μια συγκεκριμένη ποσόστωση. Η Ισπανία το ίδιο, η Εσθονία το ίδιο, η Ουγγαρία, η Πορτογαλία και τώρα εμείς.

Άρα, γιατί άκουσα στο δημόσιο διάλογο κάποια επιχειρήματα ότι είναι ελληνική πατέντα. Δεν είναι ελληνική πατέντα. Είναι ευρωπαϊκή. Σε πολλά ευρωπαϊκά κράτη, ιδιαίτερα μικρότερα, και ιδιαίτερα στη Γαλλία, θεωρούν αναγκαία την προστασία του εθνικού τους ρεπερτορίου.

Πάμε, τώρα, στο νομοσχέδιο. Χαίρομαι ιδιαίτερα, κυρία Υπουργέ, που κάνατε δεκτές πολλές από τις συγκεκριμένες τροποποιήσεις, στις οποίες σας υποβάλαμε στην κατ’ ιδίαν διαβούλευση μας. Το πρώτο, που θεωρούμε σημαντικό, είναι η ενίσχυση των νέων μουσικών δημιουργών. Στο άρθρο 2, αναφέρονται οι πρωτοεμφανιζόμενοι ή αναδυόμενοι καλλιτέχνες.

Εδώ θέλει λίγο προσοχή. Στη δική μας πρόταση, που είναι ίσως πιο εύκολη στην εφαρμογή της, ήταν να υπάρχουν όχι οι μουσικοί δημιουργοί - γιατί θα πρέπει να βρεθεί ένα κριτήριο ποιος είναι ο πρωτοεμφανιζόμενος ή αναδυόμενος δημιουργός - αλλά να μπει η δημιουργία, έτσι ώστε να δοθούν κίνητρα και σε καταξιωμένους καλλιτέχνες να παράξουν καινούργια έργα. Άρα, θέλει προσοχή λίγο το πώς, στο άρθρο 2, τίθεται το θέμα των μουσικών δημιουργών ή δημιουργιών. Πάντως, αν μείνει, ως «πρωτοεμφανιζόμενοι ή αναδυόμενοι δημιουργοί», πρέπει να είναι ξεκάθαρο ποιο θα είναι το κριτήριο, που θα εμφανίσει κάποιον, ως πρωτοεμφανιζόμενο ή αναδυόμενο. Αυτό είναι ένα και είναι ασαφές, έτσι όπως έχει διατυπωθεί.

Το δεύτερο. Έγινε δεκτή -και νομίζω προς τη σωστή κατεύθυνση- η πρότασή μας για παροχή κινήτρων, ακόμα και σε σταθμούς, που εκπέμπουν άνω του 95% ελληνόφωνου ρεπερτορίου και υπάρχει μια διεύρυνση του πεδίου εφαρμογής.

Τρίτον. Θεωρούμε θετική τη συμπερίληψη, στην έννοια του ελληνόφωνου τραγουδιού, των μουσικών έργων, χωρίς στίχο, που έχουν ηχογραφηθεί στην ελληνική επικράτεια. Και αυτή είναι μια δική μας πρόταση, από την αρχή και χαιρόμαστε, που μπήκε.

Τη συμμετοχή των ΟΣΔ (*Οργανισμών Συλλογικής Διαχείρισης*) στη διαδικασία χορήγησης βεβαίωσης τήρησης των ποσοστών μετάδοσης, στους κοινόχρηστους χώρους των ξενοδοχείων και των καζίνων και των εμπορικών χώρων. Εδώ, θέλω να επιστήσω την προσοχή ότι ξαφνικά πέφτει ένα πολύ μεγάλο βάρος στους Οργανισμούς Συλλογικής Διαχείρισης, τα περιθώρια, που προβλέπονται, είναι πολύ ασφυκτικά και η εμπειρία μας στην εφαρμογή είναι ότι θα είναι πολύ πιο δύσκολο το εγχείρημα. Γι’ αυτό θέλουμε, οπωσδήποτε, να υπάρξει μία πρόβλεψη ότι δεν υπάρχει ευθύνη των ΟΣΔ, σε περίπτωση εύλογων καθυστερήσεων στη χορήγηση βεβαιώσεων, για τήρηση των υποχρεώσεων των χρηστών. Ήδη, αντιμετωπίζουμε μεγάλες δυσκολίες στην είσπραξη και στη συναλλαγή μας με τους χρήστες. Εάν μπουν ασφυκτικές ημερομηνίες και χωρίς να ξέρουμε ποιος θα έχει την ευθύνη των καθυστερήσεων, μπορεί να δημιουργηθούν μια σειρά εμπλοκών.

Και, τέλος, χαιρετίζουμε την κατάργηση, στην πρότερη μορφή, της διαδικτυακής πλατφόρμας πρόσβασης και την αντικατάστασή της από μια διαδικτυακή εφαρμογή, όπου μπορεί να γίνει αναζήτηση περιεχομένου, κατάρτιση λιστών, χωρίς τη χρήση τεχνικής νοημοσύνης και έκδοσης του συνόλου των μορφοτύπων, που απαιτούνται από το νόμο. Όμως, θέλουμε να πούμε ότι συμφωνούμε με τις απόψεις, που εξέφρασε και η «ΕΡΑΤΩ» και η «GRAMMO», ότι θα πρέπει να είμαστε πάρα πολύ προσεκτικοί και να είμαστε αντίθετοι στη λειτουργία συσκευών, διότι αυτό μπορεί να ανοίξει τον ασκό του Αιόλου, για διάφορα άλλα θέματα, τα οποία ευχαρίστως να τα συζητήσουμε, όταν έχουμε εύλογο χρόνο.

Πέρα από αυτά, να πούμε δυο-τρεις ακόμα παρατηρήσεις και να κλείσω.

Στο άρθρο 5 και στο άρθρο 6, τόσο στο Συμβούλιο της Άυλης Πολιτιστικής Κληρονομιάς, όσο και στην Επιτροπή, πιστεύουμε ακράδαντα ότι πρέπει να υπάρχουν τουλάχιστον ένας, αν όχι δύο εκπρόσωποι των ΟΣΔ.

Και θέλω να μιλήσω για την «ΕΔΕΜ» ειδικά. Αυτή τη στιγμή, λόγω της ΚΥΑ, έχουν μεταφερθεί οι δραστηριότητες της ΕΥΕΔ και της ΑΕΠΙ στην ΕΔΕΜ. Έχουμε ένα ολόκληρο αρχείο, το οποίο είναι άυλη πολιτιστική κληρονομιά. Έχουμε παρτιτούρες, που είναι άυλη πολιτιστική κληρονομιά. Υπάρχει μια ολόκληρη τράπεζα δεδομένων για την πολιτιστική μας κληρονομιά και πιστεύουμε ότι τουλάχιστον ένας εκπρόσωπος της ΕΔΕΜ πρέπει να υπάρχει και στο Συμβούλιο και στην Επιτροπή. Αυτό είναι ένα.

Δεύτερον. Είναι πολύ θετικό, επίσης, ότι συμπεριλήφθηκαν και τα ραδιόφωνα της ΕΡΤ, στη σημερινή εκδοχή του νομοσχεδίου. Να δούμε το μορφότυπο και όλη τη διαδικασία του μορφότυπου, διότι εάν ακόμα και στη λίστα, που θα βγάλει το Υπουργείο, εφόσον δεν θα υπάρχει το ξένο ρεπερτόριο, θα είναι πάρα πολύ δύσκολο να γίνει μορφότυπος μόνο για το ελληνικό. Άρα, στην εφαρμογή, θα πρέπει να δείτε πολύ προσεκτικά πώς θα γίνει αυτό.

Επομένως, θα υπάρχει δυσκολία εκτύπωσης του μορφοτύπου, αφού δεν υπάρχει το ξενόγλωσσο ρεπερτόριο μέσα σε αυτό.

Αυτές είναι οι παρατηρήσεις μας. Θεωρούμε ότι το νομοσχέδιο είναι ένα πρώτο βήμα, όπως είπα, προς τη σωστή κατεύθυνση, σηματοδοτώντας μία εθνική προσπάθεια προστασίας των πνευματικών δικαιωμάτων, όσον αφορά το τραγούδι. Θα θέλαμε, όμως, να τονίσουμε αυτό που ανέφεραν και άλλοι συνάδελφοι, να μην μπει αυτό, που μπήκε τελευταία στιγμή, το θέμα των συσκευών για τη δημιουργία των μορφοτύπων. Ευχαριστώ πολύ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Ευχαριστούμε πολύ, κυρία Υπουργέ.

Το λόγο έχει ο κ. Ιωάννης Μαραγκουδάκης, Νομικός Σύμβουλος του Οργανισμού Συλλογικής Διαχείρισης Δικαιωμάτων Ελλήνων Μουσικών ΑΠΟΛΛΩΝ.

**ΙΩΑΝΝΗΣ ΜΑΡΑΓΚΟΥΔΑΚΗΣ (Νομικός Σύμβουλος του Οργανισμού Συλλογικής Διαχείρισης Δικαιωμάτων Ελλήνων Μουσικών ΑΠΟΛΛΩΝ):** Σας ευχαριστώ, κύριε Πρόεδρε.

Θα μιλήσω εδώ, ως Διευθυντής της Νομικής Υπηρεσίας του Οργανισμού ΑΠΟΛΛΩΝ και όχι ως Διευθυντής της Νομικής Υπηρεσίας του Οργανισμού Αυτοδιαχείριση. Τη θέση της Αυτοδιαχείρισης θα την εκφράσει στην πορεία της συζήτησης, ο Πρόεδρος, ο κ. Γλέζος.

Εκπροσωπώντας τους Έλληνες μουσικούς, ο ΑΠΟΛΛΩΝ δεν μπορεί παρά να χαιρετίσει αυτήν την ιστορική νομοθετική πρωτοβουλία. Αλλά, ας ξεκινήσουμε από την αρχή. Ενδεχομένως, παραβιάζουμε θύρες ανοικτές, λέγοντας, ότι η πολιτική ήταν και είναι πάντοτε η τέχνη του εφικτού. Υπό αυτήν την έννοια, το σχέδιο νόμου, ιδιαίτερα στη μορφή που έρχεται ενώπιον της Επιτροπής, κατορθώνει να συγκεράσει επιτυχώς, τα καλώς νοούμενα συμφέροντα όλων των μετόχων του ζητήματος, όλων των ανταγωνιστικών ερμηνευτών είτε αυτοί εκπροσωπούνται από τους οργανισμούς ως δικαιούχοι είτε ως χρήστες από τις συνδικαλιστικής ή σωματειακής φύσεως ενώσεις χρηστών. Και γιατί το κάνει;

Το νομοσχέδιο αυτό δεν εμφορείται, όπως κάποιος, ενδεχομένως, θα μπορούσε να νομίσει, από έναν κακώς νοούμενο πατριωτικό επαρχιωτισμό, αλλά από μια συνειδητοποίηση, ότι η γλώσσα, η ελληνική γλώσσα, αποτελεί φορέα πολιτισμού, στοιχείο της εθνικής ταυτότητας και επομένως, στοιχείο της άυλης πολιτιστικής κληρονομιάς της χώρας. Μόνον έτσι οι νομικές διατάξεις του νομοσχεδίου, θα μπορούσαν να θεωρηθούν συμβατές με το ενωσιακό δίκαιο.

Έρχεται, επομένως, το νομοσχέδιο και μετατοπίζει το βάρος από την έννοια της μουσικής, στην έννοια του τραγουδιού, επιχειρώντας να μιλήσει για το στίχο, που είναι ο φορέας της μουσικής στο τραγούδι. Πέρα από αυτό, δεν μένει όμως μόνο εκεί. Διότι σε μία ποικιλία διατάξεων, προστατεύει σε διάφορες εκφάνσεις και την ορχηστρική απόδοση του τραγουδιού και τη μουσική χωρίς στίχο και σε άλλες περιπτώσεις και το ηχογράφημα σε στίχο κράτους - μέλους της Ευρωπαϊκής Ένωσης, που έχει ηχογραφηθεί στην ελληνική επικράτεια. Επομένως, προσπαθεί, ανά περίπτωση, να διευρύνει την ομπρέλα προστασίας του βασικού διακυβεύματος του νομοσχεδίου.

Τι προβλέπει αυτό το νομοσχέδιο τώρα, γιατί υπάρχει η εμπειρία από το εξωτερικό. Αυτό το νομοσχέδιο εντάσσεται καθαρά στη λογική μιας δοκιμασμένης νομοθέτησης των θετικών μέτρων. Τα θετικά μέτρα είναι μια παράδοξη εξαίρεση από την αρχή της ισότητας, ακριβώς, για την εξυπηρέτηση αυτής της αρχής.

Επομένως, οι παρεμβάσεις του σχεδίου νόμου είναι πολύ στοχευμένες, πολύ λελογισμένες. Στα ραδιόφωνα το κίνητρο οργανώνεται το σύστημα μόνο σε καθαρά προαιρετική βάση μακριά από την υποχρεωτικότητα που έχουν υιοθετήσει άλλες ευρωπαϊκές έννομες τάξεις παρέχοντας μόνο πρόσθετο διαφημιστικό χρόνο σε ραδιοφωνικές επιχειρήσεις που θέλουν να κάνουν χρήση του μέτρου αυτού.

Με τον τρόπο αυτό, κανείς δεν θα μπορέσει να κατηγορήσει το νομοθέτη για άνιση μεταχείριση μεταξύ των διαφόρων χρηστών και ενώ το μέτρο αυτό σε άλλες έννομες τάξεις είναι οργανωμένο πάνω στον άξονα της υποχρεωτικότητας. Το νομοσχέδιο που θα ήταν τολμηρό; Ήταν τολμηρό, διότι, σε πολύ στοχευμένους χώρους προέβλεψε ότι η ποσόστωση θα ήταν υποχρεωτική. Ποιοι είναι αυτοί οι χώροι; Είναι οι χώροι των ξενοδοχείων, όχι συλλήβδην, αλλά οι χώροι αναμονής και ανελκυστήρα. Είναι οι χώροι που αποτελούν ένα πρώτο πέρασμα του επισκέπτη, είναι μια πρώτη εντύπωση. Είναι χώροι διέλευσης.

Τι δεν λέει το νομοσχέδιο και που δεν είναι υποχρεωμένη να το ξέρει και η Επιτροπή; Ότι οι συγκεκριμένοι χώροι από τις συμβάσεις - πλαίσιο που οι περισσότεροι οργανισμοί έχουν υπογράψει με τις Ενώσεις Ξενοδόχων εξαιρούνται από τις χρεώσεις. Επομένως, αυτό είναι ένα μέτρο που δεν θα επιφέρει κανένα πρόσθετο κόστος στον χρήστη. Αντιθέτως, θα αλλάξει θεαματικά την πρόσληψη της μουσικής από τον επισκέπτη.

Τα ίδια ισχύουν και για τους κοινόχρηστους χώρους των εμπορικών κέντρων, των καζίνο και τις στεγασμένες αποβάθρες των Μέσων Μαζικής Μεταφοράς.

Άλλο ένα στοιχείο που δεν λέει το νομοσχέδιο και που μας πονάει ως χώρα. Δεν είναι δυνατόν στη βασική πύλη εισόδου της χώρας που είναι το Αεροδρόμιο Ελευθέριος Βενιζέλος το ποσοστό μετάδοσης ελληνόφωνου τραγουδιού και ελληνικής μουσικής να είναι 2%. Δεν είναι δυνατόν ο αλλοδαπός επισκέπτης που επισκέπτεται την Ελλάδα να μην έχει καμία συνειδητοποίηση συνεπικουρούσης στη μουσικής σε ποιο χώρο βρίσκεται.

Τι προβλέπεται τώρα για τις οπτικοακουστικες παραγωγές. Στις οπτικοακουστικές παραγωγές που επιδοτεί το ελληνικό δημόσιο η άσκηση ήταν πολύ δύσκολη, διότι, έπρεπε το όποιο κίνητρο να δοθεί με τη δυνατότητα ενός χρηματοδοτικού εργαλείου της παραγωγής και αυτό αποτύπωσε η συγκεκριμένη διάταξη και γι’ αυτό και δεν υπάρχουν αντιδράσεις από τις ενώσεις χρηστών. Γι’ αυτό, θεωρούμε ότι έχουν συγκεραστεί επιτυχώς τα καλώς νοούμενα εκατέρωθεν συμφέροντα.

Πέρα από τα αναμφίβολα θετικά μέτρα, όμως, δε μπορούμε και εμείς παρά να στηλιτεύσουμε με τον πιο κατηγορηματικό τρόπο μία προσθήκη τελευταίας στιγμής στο νομοσχέδιο που αφορά το άρθρο 14, παράγραφος 5, το οποίο, αφορά τη δυνατότητα λειτουργίας των μορφοτύπων, που είναι υποχρεωμένες κάποιες επιχειρήσεις των άρθρων 8, 9, 10, 11, όπου είναι υποχρεωτική η ποσόστωση να υποβάλλουν με μηχανικά μέσα, με διάφορες συσκευές που θα πιστοποιούν το μουσικό έργο, το ηχογράφημα ουσιαστικά, το οποίο, θα αναπαράγεται. Ο λόγος που είμαστε αντίθετοι στο συγκεκριμένο άρθρο;

Η καταγωγή του άρθρου αυτού είναι το άρθρο 60, του νόμου 2121 του 1993. Αυτό το άρθρο ποτέ δεν έχει ενεργοποιηθεί, δεν έχει εκδοθεί ποτέ το Προεδρικό Διάταγμα που προβλέπει το συγκεκριμένο άρθρο και δεν έχει ενεργοποιηθεί, διότι, υπάρχουν και εγγενή προβλήματα, εγγενείς δυσκολίες, τόσο όσον αφορά στην αξιοπιστία της καταγραφής, όσο και στο κόστος στην επιβάρυνση του χρήστη ή των οργανισμών τόσο με την δαπάνη του συστήματος, αλλά όσο και με τη δαπάνη της διαχείρισης αυτής, στη δυνατότητα αμφισβήτησης του αποτελέσματος, στην πιστότητα της καταγραφής και στη δυνατότητα ανταπόδειξης, αλλά και στον δεσμευτικό ή δειγματοληπτικό χαρακτήρα της συγκεκριμένης συσκευής.

Όλα αυτά τα ζητήματα είναι απολύτως κρίσιμα και γι’ αυτό συνηγορούν ότι δεν υπάρχει κανένας απολύτως λόγος, ιδιαίτερα για τη χρήση των συγκεκριμένων συσκευών για τη διευκόλυνση ενός μορφοτύπου, προκειμένου να μπει από το παράθυρο η συγκεκριμένη διάταξη. Άρα, είμαστε κάθετα αντίθετοι.

Δε θα κουράσω άλλο την Επιτροπή. Ευχαρίστως να απαντήσουμε σε οποιαδήποτε ερώτηση. Από εκεί και πέρα, στα δικά μου μάτια, θα ήθελα να κάνω μια γενικότερη τοποθέτηση. Ειλικρινώς, δε μπορώ να αντιληφθώ με ποιον τρόπο οποιοσδήποτε Έλληνας, ο οποίος έχει συναίσθηση της ευθύνης του, απέναντι στις επόμενες γενιές, θα ήταν τουλάχιστον επί της αρχής αντίθετος στα άρθρα 1 έως 14 του συγκεκριμένου νομοσχεδίου. Σας ευχαριστώ πολύ, κύριε Πρόεδρε.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Κι εμείς ευχαριστούμε.

Ο κ. Κιμπουρόπουλος έχει το λόγο.

**ΚΩΝΣΤΑΝΤΙΝΟΣ ΚΙΜΠΟΥΡΟΠΟΥΛΟΣ (Πρόεδρος της Ένωσης Ιδιωτικών Τηλεοπτικών Σταθμών Εθνικής Εμβέλειας – ΕΙΤΗΣΕΕ):** Ευχαριστώ, κύριε Πρόεδρε.

Στην πρώτη αξιολόγηση, που κάναμε, του αρχικού σχεδίου του συγκεκριμένου υπομνήματος, είχαμε και διατυπώσαμε ανοιχτά και δημοσίως τις επιφυλάξεις μας, για σειρά θεμάτων. Με θετική οπτική, βλέπουμε ότι αρκετές από τις επιφυλάξεις μας στο νέο σχέδιο νόμου, στις επαναδιατυπώσεις, γίνεται μια συστηματική προσπάθεια να διορθωθούν κάποια πράγματα που, κατά την άποψή μας, εκινούντο οριακά και βάσει του Ενωσιακού Δικαίου και σύμφωνα με το Σύνταγμα και σύμφωνα κυρίως και με τη ραδιοτηλεοπτική νομοθεσία, μιας και εμείς μεταδίδουμε πρόγραμμα, ως τηλεοπτικοί οργανισμοί, σε ό,τι αφορά κυρίως τα θέματα των διαφημιστικών μηνυμάτων.

Δεν αίρονται, παντελώς, οι επιφυλάξεις μας. Το εγχείρημα, που κάνει το Υπουργείο Πολιτισμού, το οποίο είναι στρωμένο, με πολύ καλές προθέσεις, προφανώς, κινείται σε γκρίζες περιοχές, οι οποίες στο μέλλον μπορεί να αποδειχθούν ότι χρειάζεται να προσεχτούν πολύ περισσότερο, μετά την εφαρμογή, όπως, λόγου χάρη, ας πούμε, σε ό,τι αφορά τη διαχείριση αλλοτρίων, που καλούνται, αυτή τη στιγμή, να κάνουν ιδιωτικές επιχειρήσεις του τουρισμού, σε ό,τι αφορά την εκπλήρωση μιας σειράς προϋποθέσεων, που θέτει ο νομοθέτης, στην τήρηση κάποιων ποσοστώσεων, σε συγκεκριμένους χώρους, περάσματα όπως είπε προηγουμένως ο κ. Μαραγκουδάκης, που είναι χώροι υποδοχής, σε ό,τι αφορά την τήρηση των προϋποθέσεων, που τίθενται στο συγκεκριμένο νομοσχέδιο, ως ποσοστώσεις κ.λπ..

Για τα ραδιόφωνα δεν θα μπω στον πειρασμό να μιλήσω. Η αρχική εντύπωση, που δημιουργήθηκε στους συναδέλφους των ραδιοφωνικών οργανισμών, δεν ήταν άδικη. Οι κακές εντυπώσεις, που είχαν δημιουργηθεί, πραγματικά φαινόνταν μια διάθεση παρέμβασης σε αυτό που λέμε «τυπολογία περιεχομένου», τυπολογία του προϊόντος, τα οποία διακινούν το ραδιόφωνο, που δεν παύει να είναι κυρίως τα μουσικά ραδιόφωνα, αλλά και τα ενημερωτικά.

Νομίζω γίνεται μια προσπάθεια να αρθούν αυτές οι κακές εντυπώσεις και με αυτήν την άποψη είμαστε σε μια θετική συμβολή. Με ενδιαφέρον, θα ακούσω και τον Πρόεδρο του Ξενοδοχειακού Επιμελητηρίου Ελλάδος, κ. Βασιλικό, με τον οποίο, δε σας κρύβω ότι έχουμε μια πολύ καλή συνεργασία, όχι γιατί είμαστε στον ιδιωτικό τομέα μόνο, που κι αυτό μετράει, αλλά γιατί είμαστε οι βασικοί χρήστες, οι βασικοί υπόχρεοι μιας σειράς, ας το πούμε, διαδικασιών επί του νομοσχεδίου.

Σε ό,τι αφορά το άρθρο 12, το οποίο, στην αρχική του διατύπωση, περιέπλεκε τα πράγματα, με επενδυτικά εργαλεία και με - έτσι ας πούμε - τη δημιουργία αρνητικής εντύπωσης, ότι ενδέχεται να τεθεί σε κίνδυνο η επιλογή του επενδυτή, εν προκειμένω σε ό,τι αφορά τη μίξη ποσοστώσεων, που παρέπεμπαν λίγο-πολύ στα τελικά κριτήρια αξιολόγησης εφαρμογής του επενδυτικού πλαισίου, νομίζω ότι έχουν αρθεί, πολύ ικανοποιητικά.

Το κυριότερο σε αυτές τις περιπτώσεις, όταν πάμε να ακροβατήσουμε, μεταξύ μιας προσπάθειας να βοηθήσουμε το ελληνόφωνο ρεπερτόριο, το μουσικό ρεπερτόριο, την ελληνόφωνη δημιουργία, τους Έλληνες δημιουργούς μουσικών ηχογραφημάτων, τους Έλληνες παραγωγούς μουσικών ηχογραφημάτων και ούτω καθεξής, το χειρότερο πράγμα, που μπορεί να δημιουργηθεί, σε τέτοιες περιπτώσεις, είναι να δημιουργηθεί ένα οιονεί καταχρηστικό δίκαιο.

Αυτό, νομίζω, αμβλύνεται συστηματικά με τη νέα επαναδιατύπωση του άρθρου 12, πολύ περισσότερο, που παραπέμπει και σε μία λεπτομερέστερη Κοινή Υπουργική Απόφαση, η οποία θα μας δοθεί, φαντάζομαι, ξανά η ευκαιρία να τεθεί υπόψη μας και να έχουμε και εμείς κάποιο λόγο στην τελική διαμόρφωσή της.

Το τελευταίο, που ήθελα να πω, ακούγοντας τον κύριο Μαραγκουδάκη, είναι, όταν προβάλεις μία άποψη επί ενός συγκεκριμένου νομοσχεδίου, που έχει πολύ καλές και αγαθές προθέσεις, όπως την τόνωση και των νέων Ελλήνων δημιουργών μουσικής και γενικότερα τη διαφύλαξη της παράδοσης, ως σύγχρονης πολιτιστικής κληρονομιάς των μεγάλων δημιουργών, κατά το παρελθόν και ούτω καθεξής, δεν σημαίνει ότι εκφράζεις κάποιες επιφυλάξεις μειωμένου πολιτιστικού ενδιαφέροντος ή μειωμένου - να το πω έτσι - πατριωτικού πολιτιστικού ενδιαφέροντος, κάθε άλλο ! Σημαίνει ότι πρέπει να συγκεράσεις, ισορροπημένα και αναλογικά, μια σειρά εσωτερικές συγκρούσεις, που υπάρχουν, στη σύγχρονη ζωή, στην εποχή, όπως είπε πολύ εύστοχα η κυρία Κατσέλη, της εμπορευματοποίησης και των δικαιωμάτων των δημιουργών, σε επίπεδο πλέον χρηματιστηριακής αγοράς, των μεγάλων πλατφορμών, που εισέρχονται, με ραγδαίο ρυθμό στην καθημερινότητα και των Ελλήνων δημιουργών και αποτελούν βασικό στοιχείο βιοπορισμού τους. Να μην το ξεχνάμε αυτό, έχει και τα καλά, έχει και τα κακά αυτό το πράγμα και δεν σημαίνει, σε κάθε περίπτωση, έλλειψη ευαισθησίας, τουλάχιστον και μιλώντας για την Ένωση Ιδιωτικών Τηλεοπτικών Σταθμών Εθνικής Εμβέλειας, καμία έλλειψη ευαισθησίας.

Όπως ξέρετε, τα μέλη και οι εταιρείες, που εκπροσωπώ, είναι όλες αδειοδοτημένες, συμπεριλαμβανομένου και του Open, με το οποίο έχω μια στενή συνεργασία, χωρίς να είναι μέλος μας. Χρηματοδοτούν άνω του 80% της ελληνικής οπτικοακουστικής παραγωγής. Αυτό είναι γεγονός αδιαμφισβήτητο, στατιστικό. Από αυτή την άποψη, λοιπόν, μας ενδιαφέρει και το προϊόν, που θα παράξουμε και θα χρηματοδοτήσουμε και το προϊόν, που θα μεταδώσουμε και οπωσδήποτε, η διαφύλαξη όλων αυτών των αγαθών, που αποτελούν συνάρτημα αυτού του ενιαίου έργου, που λέγεται οπτικοακουστικό υλικό.

Υπό αυτή την έννοια, λοιπόν, είμαστε εδώ, έχουμε μία θετική διάθεση, έτσι όπως έχει προσαρμοστεί η άποψη αυτή και έχουν αρθεί οι βάσιμες επιφυλάξεις μας σε ό,τι αφορά το αρχικό κατατεθέν προς δημόσια διαβούλευση νομοσχέδιο.

Είχαμε την ευκαιρία και με εκπροσώπους του Υπουργείου Πολιτισμού να εμβαθύνουμε ακόμα περισσότερο στις αντιρρήσεις μας, αλλά και στις καλές μας προθέσεις και επιφυλασσόμαστε για το τελικό αποτέλεσμα και να δούμε πως αξιολογικά θα εφαρμοστεί στην πραγματική ζωή, που τα κρίνει όλα σε τελευταία ανάλυση. Σας ευχαριστώ πολύ, κύριε Πρόεδρε και είμαι στη διάθεσή σας.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Ευχαριστούμε πολύ τον κύριο Κιμπουρόπουλο. Ορίστε, κύριε Δελή.

**ΙΩΑΝΝΗΣ ΔΕΛΗΣ (Ειδικός Αγορητής της Κ.Ο. «Κ.Κ.Ε.»)**: Θέλω να αναφέρω κάτι επί της διαδικασίας. Επειδή άκουσα, πριν από λίγο, τον εκπρόσωπο του Οργανισμού Συλλογικής Διαχείρισης ΑΠΟΛΛΩΝ, τον κ. Μαραγκουδάκη, να λέει ότι δεν μπορεί να φανταστεί με ποιο τρόπο θα μπορούσε να είναι κάποιος αντίθετος, στα άρθρα 1 έως 14, χαρακτηρίζοντας μάλιστα όποιον είναι αντίθετο, προκαταβολικά, με διάφορους χαρακτηρισμούς, δεν ξέρω, πιθανά ο κ. Μαραγκουδάκης να μην το γνωρίζει, αλλά εδώ δεν βρίσκεται, για να εκφέρει κρίσεις για τη στάση των κομμάτων απέναντι στο νομοσχέδιο. Είστε εδώ για να μιλήσετε, για να τοποθετηθείτε, για τις διατάξεις του νομοσχεδίου, που σας αφορούν. Τέτοιο πολιτικό δικαίωμα δεν έχετε. Αυτό το δικαίωμα το έχει, βεβαίως, η ηγεσία του Υπουργείου Πολιτισμού, αλλά όχι εσείς.

**ΙΩΑΝΝΗΣ ΜΑΡΑΓΚΟΥΔΑΚΗΣ (Νομικός σύμβουλος του Οργανισμού Συλλογικής Διαχείρισης Δικαιωμάτων Ελλήνων Μουσικών ΑΠΟΛΛΩΝ):** Κύριε Δελή, ομιλώ, ως πολίτης.

**ΙΩΑΝΝΗΣ ΔΕΛΗΣ (Ειδικός Αγορητής της Κ.Ο. «Κ.Κ.Ε.»)**: Δεν μιλάτε, ως πολίτης. Εδώ μέσα μιλάτε, ως εκπρόσωπος ενός φορέα, που σας κάλεσε η Βουλή.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Εντάξει κύριε Δελή, σας ευχαριστούμε για την παρέμβαση. Έχει δίκιο ο κ. Δελής, σε αυτό που είπε. Εδώ ομιλείτε, ως φορέας και όχι ως εκπρόσωπος του φορέα. Εντάξει, έχετε δίκιο σε αυτό, έτσι είναι.

Το λόγο έχει ο εκπρόσωπος και Πρόεδρος του Ξενοδοχειακού Επιμελητηρίου Ελλάδος, ο κύριος Βασιλικός Αλέξανδρος, μέσω webex.

 **ΑΛΕΞΑΝΔΡΟΣ ΒΑΣΙΛΙΚΟΣ (Πρόεδρος του Ξενοδοχειακού Επιμελητηρίου Ελλάδος):** Ευχαριστώ πολύ, κύριε Πρόεδρε. Θα ήθελα να ξεκινήσω, λέγοντας, κατ’ αρχάς, όχι θεωρητικά, αλλά ιστορικά -και θα μου επιτρέψετε μια μικρή πολύ μικρή αναδρομή- ότι το Ξενοδοχειακό Επιμελητήριο και αποδέχεται και σέβεται το πνευματικό και το συγγενικό δικαίωμα. Και όταν λέω ιστορικά, θα σας το πω, με πράξεις.

Από το 2012, έχει ηγηθεί το Ξενοδοχειακό Επιμελητήριο μιας τεράστιας προσπάθειας αυτορύθμισης, στην οποία συμμετέχουν πάρα πολλοί από τους ΟΣΔ, οι οποίοι βρίσκονται και σήμερα σε αυτήν την Αίθουσα. Έχουμε, με 8 από τους 9 Οργανισμούς Συλλογικής Διαχείρισης, υπογράψει μνημόνια συνεργασίας. Επιπλέον αυτού -και αυτό αν θέλετε μπορείτε να το τσεκάρετε, γιατί δεν υπάρχει, διεθνώς, άλλη τέτοια εμπειρία - για τους 5 από τους 8 έχουμε φτιάξει μια πλατφόρμα αυτόματων πληρωμών για τα μέλη μας.

Και το εξηγώ. Ως φορέας χρηστών, έχουμε χρηματοδοτήσει και χρηματοδοτούμε τη λειτουργία μιας πλατφόρμας, η οποία διευκολύνει την πληρωμή προς τους ΟΣΔ. Το λέω, γιατί έχει πάρα πολύ μεγάλη σημασία και θα τους ονοματίσω κιόλας: Η ΑΥΤΟΔΙΑΧΕΙΡΙΣΗ, τα τηλεοπτικά δικαιώματα, ο ΔΙΑΣ, ο ΕΡΜΕΙΑΣ και ο ΗΡΙΔΑΝΟΣ. Βρισκόμαστε και σε συζήτηση με υπόλοιπους ΟΣΔ, πλην ενός, προκειμένου να μπουν και αυτοί στην πλατφόρμα διαχείρισης και πληρωμών και υπολογισμού των δικαιωμάτων, έτσι ώστε να διευκολυνθούν και αυτοί.

Αρκεί να σας πω ότι από τότε, που λειτουργεί η πλατφόρμα, έχουν γίνει 8.500 πληρωμές, ετήσιες πληρωμές, από τους χρήστες προς τους ΟΣΔ. Ταυτόχρονα, με αυτή την προσπάθεια αυτορύθμισης, η οποία προσπαθεί να έρθει να γιατρέψει μια πολύ δύσκολη άσκηση για τον ξενοδόχο, που είναι η πληρωμή των δικαιωμάτων, το Ξενοδοχειακό Επιμελητήριο έχει μια πάγια θέση, η οποία είναι η ολιστική ρύθμιση του τρόπου πληρωμής, παρά την προσπάθεια, που έχουμε κάνει, αυτορύθμισης, προκειμένου να αντιμετωπιστούν και οι παθογένειες του παρελθόντος, αλλά και του παρόντος. Και επιτρέψτε μου την έκφραση, τραγελαφικές καταστάσεις, τις οποίες έχουμε ζήσει. Θα αναφέρω μόνο μία, γιατί είναι αρκετά αντιπροσωπευτική.

Όταν κατέρρευσε ο Οργανισμός ΑΕΠΙ δύο οργανισμοί διεκδικούσαν, και οι δύο, το 80% του ρεπερτορίου της ΑΕΠΙ, με αποτέλεσμα τα ξενοδοχεία να καλούνται να πληρώσουν από 160% εν μία νυκτί αυτού που πλήρωναν την προηγούμενη ημέρα για το ίδιο ακριβώς πράγμα.

Δυστυχώς, το σημερινό νομοθέτημα δεν επιλύει αυτά τα θέματα και έρχεται να προσθέσει επιπλέον δυσκολίες στην εφαρμογή. Οφείλω να μεταφέρω στην επιτροπή, ως Πρόεδρος του Ξενοδοχειακού Επιμελητηρίου, που είναι ο σύμβουλος της πολιτείας, την έντονη δυσαρέσκεια και αγανάκτηση του ξενοδοχειακού κλάδου, μετά την δημοσίευση του σχεδίου νόμου. Η Πανελλήνια Ομοσπονδία Ξενοδόχων, αλλά και για πρώτη φορά, σημειώστε το, γιατί έχει σημασία, όλες οι ενώσεις ξενοδόχων της χώρας προσυπέγραψαν ένα κοινό έγγραφο, δεν έχει ξαναγίνει αυτό και πιθανόν να δείχνει και τον όγκο του προβλήματος.

Θέλω, επίσης, να πω κάτι, αναφορικά με τις διεθνείς πρακτικές. Έχω την τιμή να έχω εκλεγεί και Πρόεδρος της HOTREC, που είναι ο ευρωπαϊκός οργανισμός που εκπροσωπεί στις Βρυξέλλες 2 εκατομμύρια ξενοδοχεία, εστιατόρια και επιχειρήσεις εστίασης, μέσα από τις εθνικές οργανώσεις, μέσα από 46 εθνικές οργανώσεις 36 χωρών. Βεβαίως, υπάρχουν έξω ποσοστώσεις, αλλά υπάρχουν στα ραδιόφωνα, σε καμία χώρα της Ευρώπης δεν υπάρχει επιβολή ποσόστωσης σε ιδιωτικούς χώρους.

Θα ήθελα να πω επίσης, διότι παρακολουθήσαμε με πολύ μεγάλο ενδιαφέρον και τις αλλαγές που έγιναν κατά τη διάρκεια της διαβούλευσης, ότι σημειώνουμε και την εξαίρεση των ξενοδοχείων τα οποία έχουν μόνο μία πηγή ήχου, και αυτό το θεωρούμε σημαντικό, όμως συνεχίζουμε και επιμένουμε στο γεγονός ότι η πολιτεία είναι αυτή, η οποία οφείλει να εξασφαλίσει τον έλεγχο του ρεπερτορίου του κάθε οργανισμού, του κάθε ΟΣΔ, καθώς και του ποσοστού του εκπροσωπούμενου ρεπερτορίου και όχι αυτό να αποτελεί μία διαπραγμάτευση η οποία γίνεται κατ΄ ιδίαν από τον ΟΣΔ χωριστά με κάθε ένα από τα 10.000 ξενοδοχεία, είτε προφορικά. Δεν πρέπει αυτό να λυθεί, δεν πρέπει να συνεχίσει να λύνεται με αυτόν τον τρόπο είτε αυτός είναι προφορικός, είτε είναι με μορφότυπο, είτε είναι με μηχανάκια.

 Θεωρούμε ότι είναι μια ιστορική στιγμή, οφείλουμε να σκύψουμε στην ουσία του θέματος και να δουλέψουμε όλοι μαζί, όπως έχουμε αποδείξει ότι μπορούμε, και το λέω απευθυνόμενος και στους Οργανισμούς που βρίσκονται στην αίθουσα, έτσι ώστε να υπάρξει επιτέλους ένα πλαίσιο το οποίο θα λειτουργεί υπέρ και των δικαιούχων και των χρηστών. Σας ευχαριστώ πάρα πολύ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Το λόγο έχει ο κ. Κατωπόδης.

**ΤΑΣΟΣ ΚΑΤΩΠΟΔΗΣ (Οργανωτικός Γραμματέας της Πανελλήνιας Ομοσπονδίας Θεάματος Ακροάματος):** Κύριε Πρόεδρε, η Πανελλήνια Ομοσπονδία Θεάματος Ακροάματος, εκπροσωπεί 38 σωματεία. Οι πρώτες σκέψεις και οι πρώτες επισημάνσεις, τις οποίες είχαμε κάνει, ως Ομοσπονδία, ήταν ότι θα έπρεπε να συμπεριληφθεί στο νομοσχέδιο ο όρος «Ελληνικά μουσικά έργα» και ο λόγος ήταν, διότι θα έπρεπε να αναφέρονται σε όλα τα άρθρα αυτού του νομοσχεδίου, όχι μονάχα στους Έλληνες, που λειτουργούν εντός της επικράτειας, αλλά και οι Έλληνες, που δημιουργούν στο εξωτερικό και παράγουν ελληνικά μουσικά έργα.

Στα άρθρα 5 και 6, θεωρούμε πως λείπουν από τη συγκρότηση του Συμβουλίου Άυλης Πολιτιστικής Κληρονομιάς και της Επιτροπής για την Ανάδειξη και Διαφύλαξη της Άυλης Πολιτιστικής Κληρονομιάς, οι θεσμικοί εκπρόσωποι των επαγγελματιών και των δημιουργών από το χώρο της τέχνης και του πολιτισμού.

Ειδικότερα, θα αναφερθώ στα σωματεία και την Ομοσπονδία, που συμπεριλαμβάνει όλα τα σωματεία καλλιτεχνών και δημιουργών, με την έννοια του ότι εκεί συμπεριλαμβάνονται όλοι οι εργαζόμενοι είτε είναι δισκογραφημένοι είτε δεν είναι και συγκεκριμένα, λόγω του ότι εδώ αναφερόμαστε σε ένα νομοσχέδιο, το οποίο αφορά την άυλη πολιτιστική κληρονομιά.

Στα άρθρα 7, 8, 9, 10 και 11 του Κεφαλαίου Γ’, ενώ παρέχονται μόνο κίνητρα προς τους ραδιοφωνικούς σταθμούς, δεν υπάρχει καμία υποχρεωτικότητα, όπως προβλέπεται για τους λοιπούς χώρους εφαρμογής, όπως είναι τα ξενοδοχεία, τα καζίνο, τα εμπορικά κέντρα, τα μέσα μαζικής μεταφοράς, τα αεροδρόμια και τα λιμάνια.

 Επίσης, εντάχθηκε στο άρθρο 8, στην παράγραφο 3, μια εξαίρεση για τα ξενοδοχεία, που ουσιαστικά δημιουργεί ένα παράθυρο αποφυγής συμπερίληψης, μέσα στο νόμο. Όπως αναφέρει το συγκεκριμένο άρθρο, εάν η πηγή είναι μία μέσα στο ξενοδοχείο, από κει και πέρα, δεν θα συμπεριληφθεί, μέσα στις προβλέψεις του νόμου.

 Κάποια άλλα στοιχεία, βέβαια, τα οποία τα έχουμε εκθέσει, είναι ότι δεν υπάρχουν και όρια στην ημερήσια χρήση μουσικών έργων και ερμηνευτών, ώστε να ενισχυθεί και ο πλουραλισμός και η ποικιλομορφία και ενώ τελικά εισάγεται κίνητρο, για χρήση των έργων των νέων καλλιτεχνών, εδώ δημιουργούνται πάρα πολλά ερωτηματικά. Αναφέρθηκε, βέβαια, και προηγουμένως, με ποιο τρόπο, τελικά, θεωρούμε τους νέους, οι οποίοι θα ενταχθούν, μέσα στη συγκεκριμένη πρόβλεψη.

Εδώ έχουμε μια απόσταση από το γαλλικό μοντέλο και θα ήθελα να επισημάνω ορολογίες, που αφορούν και που χρησιμοποιούνται και στο γαλλικό μοντέλο, όπως «νέα ταλέντα», που εννοούμε κάθε καλλιτέχνη, που δεν έχει ακόμα αποκτήσει δύο ξεχωριστά άλμπουμ πιστοποιημένα, με έναν αριθμό πωλήσεων. Κάπως έτσι, το χρησιμοποιούν οι Γάλλοι ή μια νέα παραγωγή, που σημαίνει έναν τίτλο, για μια περίοδο εννέα μηνών, από την πρώτη μετάδοσή της και μπορούν να υπεισέλθουν, εκεί πέρα και κάποιες χρήσεις, ούτως ώστε να μπορεί να είναι πιο σαφές το συγκεκριμένο άρθρο σε ό,τι αφορά τους νέους, οι οποίοι είναι είτε αναδυόμενοι και για πόσο καιρό, τέλος πάντων, θα θεωρούνται νέοι, τη χρονική διάρκεια. Και εδώ χρειάζεται ένας πιο εμπεριστατωμένος προσδιορισμός στο συγκεκριμένο θέμα.

 Δεν βλέπουμε, επίσης, καμία πρόνοια σε ένα νομοσχέδιο, που αφορά τη διαφύλαξη και την ανάδειξη της άυλης πολιτιστικής κληρονομιάς, πρόνοια για το παραδοσιακό τραγούδι. Δηλαδή, μιλάμε για άυλη πολιτιστική κληρονομιά. Ωραία, κάναμε την παρατήρηση για τους νέους, έχουμε κάνει την παρατήρηση για το παραδοσιακό τραγούδι, αλλά δεν υπάρχει καμία πρόνοια.

 Στο άρθρο 12, στο Κεφάλαιο Γ΄, σε συνδυασμό με το άρθρο 30, παράγραφος 2, δημιουργείται ένα ασαφές περιβάλλον σε ό,τι αφορά την ποσόστωση, η οποία θα εφαρμόζεται στο νόμο, μέσω μιας Κοινής Υπουργικής Απόφασης από το Υπουργείο Εθνικής Οικονομίας και Οικονομικών, Ψηφιακής Διακυβέρνησης, Πολιτισμού και όποιων άλλων συναρμόδιων Υπουργείων προκύψουν, ποσόστωση, η οποία τελικά εφαρμόζεται πέραν του ελληνόγλωσσου, αλλά και για όλες τις άλλες γλώσσες της Ευρωπαϊκής Ένωσης.

 Βέβαια, εμείς, σαν Ομοσπονδία, σε κάθε περίπτωση, υποστηρίζουμε και ειδικά για την κινηματογραφική τέχνη, ότι δεν θα πρέπει να υπάρχουν περιορισμοί στους δημιουργούς ή να επιβάλλονται κάποιοι αισθητικοί όροι, διότι, όπως ξέρουμε, η κινηματογραφική τέχνη είναι παγκόσμια τέχνη και εκεί θα πρέπει να το δούμε, ίσως με ένα διαφορετικό μάτι.

 Στο άρθρο 13, στο Κεφάλαιο Γ΄, πάλι υπάρχουν ορισμένα ερωτήματα, τα οποία έχουν μείνει αναπάντητα, παρά κάποιες προβλέψεις, οι οποίες έχουν αποσαφηνίσει κάποια θέματα. Ερώτημα πρώτον: Τι θα γίνει με τα έργα των Ελλήνων δημιουργών, που έχουν ηχογραφηθεί, στο εξωτερικό;

 Δηλαδή, στην παράγραφο 1 α΄, προβλέπεται για έργα, που έχουν δημιουργηθεί, στην ελληνική επικράτεια και ρωτάμε τι γίνεται με τα έργα Ελλήνων δημιουργών, που έχουν δημιουργηθεί στο εξωτερικό;

Η έγγραφη συναίνεση των δικαιούχων. Αυτό ήταν μια παρατήρηση, η οποία είχε γίνει και αφορούσε, στην αρχή, τους πνευματικούς δημιουργούς, αλλά οπωσδήποτε, σε όλη αυτή την υπόθεση υπάρχουν και οι άλλοι δικαιούχοι και εδώ πέρα, επειδή εμείς εκπροσωπούμε πιο πολύ εργαζόμενους, δημιουργείται ένα θέμα. Εάν μια δισκογραφική εταιρία επιλέξει μόνο ένα μέρος του καταλόγου της, για να συμπεριληφθεί στη συγκεκριμένη πλατφόρμα, οι καλλιτέχνες αυτοί θα αποκοπούν από την πλατφόρμα; Δεν θα έχουν δικαίωμα να εισαχθούν;

 Υπάρχει κάποια πρόβλεψη, ούτως ώστε οι καλλιτέχνες μουσικοί, τραγουδιστές, όσοι συμμετέχουν σε αυτές τις ηχογραφήσεις θέλουν να ενταχθούν, γιατί εδώ πέρα υπάρχει και ένα άλλο θέμα. Μιλάμε με ανθρώπους, που είναι επιχειρηματίες και μπορεί να επιλέξουν από τα 10.000 τραγούδια, που έχουν στο ρεπερτόριό τους να προμοτάρουν το 20%. Εκεί πέρα, τι θα γίνει;

 Επίσης, για τα έργα τα οποία, πλέον, έχουν παρέλθει των 70 ετών σε ό,τι αφορά πνευματικά και συγγενικά δικαιώματα, τα παραδοσιακά και των αγνώστων, εκ των οποίων κάποια από αυτά είναι και πάρα πολύ σημαντικά έργα, υπάρχει μια πρόβλεψη σε ό,τι αφορά την ένταξή τους, μέσα στην πλατφόρμα, ούτως ώστε να έχουν όλοι τη δυνατότητα να ενταχθούν, μέσα σε αυτό το ψηφιακό σύστημα;

Επίσης, σε ό,τι αφορά το άρθρο 14, παράγραφο 5, που δημιουργεί πολλά ερωτηματικά, γιατί στο άρθρο 60 του ν.2121 καταλήγει, «δεν βλάπτονται αδικαιολογήτως τα νόμιμα συμφέροντα των χρηστών», εμείς είμαστε ούτως ή άλλως υπέρ του μορφοτύπου, την εφαρμογή του μορφοτύπου, που ο «πελάτης» χρησιμοποιεί ένα ρεπερτόριο και θα πρέπει να αποδώσει αυτό το ρεπερτόριο, το οποίο χρησιμοποιεί και είναι αυτός, ο οποίος είναι και υπεύθυνος, με βάση τους υφιστάμενους νόμους, για να αποδοθούν τα χρήματα στους δικαιούχους και, σε καμία περίπτωση, δεν αποδεχόμαστε ιδιωτικές εταιρείες, που ήδη υπάρχουν στο χώρο και κάνουν καταγραφές.

Κυρία Υπουργέ, ευχαριστούμε πάρα πολύ, κύριε Πρόεδρε, ευχαριστώ πάρα πολύ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Εγώ σας ευχαριστώ και το λόγο έχει τώρα ο κ. Στάθης Δρογώσης, μέλος του Πανελλήνιου Σωματείου Ελλήνων Τραγουδιστών.

**ΣΤΑΘΗΣ ΔΡΟΓΩΣΗΣ (Μέλος του Πανελλήνιου Σωματείου Ελλήνων Τραγουδιστών):** Ευχαριστώ πολύ, κύριε Πρόεδρε.

Κυρία Υπουργέ, κύριοι βουλευτές, κατ’ αρχάς να πω, εδώ, ότι το σωματείο μας δεν εκφράζεται από την ΠΟΘΑ, διότι παρόλο, που έπρεπε να είμαστε νόμιμο μέλος της, έχουμε κάνει αγωγή, για να μας δεχτεί, γιατί δεν δέχεται το σωματείο μας, αλλά παρόλα αυτά εκπροσωπούμε το σύνολο των Ελλήνων τραγουδιστών και θα μιλήσουμε για το νομοσχέδιο.

Πιστεύουμε ότι είναι μια ιστορική στιγμή, διότι όλοι οι Έλληνες τραγουδιστές, αλλά και οι δημιουργοί, τα τελευταία 15-20 χρόνια, σε συναντήσεις, που είχαν, με Υπουργούς ή με βουλευτές, ζητούσαν το ελάχιστο: Να υπάρξει μια στήριξη στο ελληνικό τραγούδι, όπως υπάρχει και σε άλλες ευρωπαϊκές χώρες, τα περίφημα «quotas», τα λέγαμε τότε. Έχουμε καταθέσει άπειρα υπομνήματα, προσπαθήσαμε πάρα πολύ καιρό και είναι μια ιστορική μέρα σήμερα, διότι στην ελληνική Βουλή κατατίθεται ένα τέτοιο νομοσχέδιο.

Όντως, είναι μια αρχή, δεν «πάει τόσο μακριά», όσο πάει το γαλλικό μοντέλο, αλλά παρόλα αυτά, δεν μπορούμε να μην το πούμε, ότι έγινε μια τομή, αυτή τη στιγμή, στις διεκδικήσεις μας, διότι έρχεται ένα νομοσχέδιο, που στηρίζει το ελληνικό τραγούδι, έστω με ένα συμβολικό τρόπο.

Οπότε, για τα πρώτα άρθρα, ακούστηκαν οι παρατηρήσεις από τους νομικούς, δεν θέλω να τα επαναλάβω, μπορούν να γίνουν κάποιες βελτιώσεις, αλλά εν πάση περιπτώσει, επί της αρχής, είμαστε απολύτως σίγουροι. Και να πω, εδώ, στους διάφορους δημοσιολογούντες, οι οποίοι προσπάθησαν να λοιδορήσουν το ελληνικό τραγούδι, να κάνουν πλάκα, να μας παρουσιάσουν, ως τρελούς, που θέλουμε να επιβάλουμε στον κόσμο τι να ακούει, ότι δεν είναι αυτή η περίπτωση, είμαστε μια μικρή χώρα, με έντονο πολιτιστικό αποτύπωμα, είμαστε μια μικρή χώρα, η οποία έχει πολύ μεγαλύτερο τραγούδι από αυτήν, είναι εξωστρεφές το ελληνικό τραγούδι και, δυστυχώς, σε ένα περιβάλλον παγκοσμιοποίησης, το οποίο έχει πολλά θετικά, το αρνητικό είναι ότι τα μικρά τοπικά ρεπερτόρια πιέζονται πάρα πολύ από τους κολοσσούς. Οι κολοσσοί είναι οι πλατφόρμες και είναι μια ομοιογένεια, η οποία προσπαθεί να περάσει στη μουσική, που στην ουσία εξοντώνει το τοπικό ρεπερτόριο, άρα λοιπόν, επί της αρχής, η κατεύθυνση του νομοσχεδίου είναι απολύτως σωστή και το εκφράζουμε μετ’ επιτάσεως αυτό.

Πάμε, τώρα, στο πρόβλημα. Ποιο είναι το πρόβλημα; Παρόλο που είχαμε πολύ καλή συνεργασία και στη διαβούλευση και πριν τη διαβούλευση, με τους ανθρώπους του Υπουργείου, αιφνιδιαστήκαμε προχθές, όταν εμφανίστηκε το κείμενο, με αυτή την παράγραφο 5, στο άρθρο 14, το οποίο δεν έχει καμία αιτιολόγηση, ούτε υπήρχε κάτι στην ανοιχτή διαβούλευση, που να δικαιολογεί την κατάθεσή της και που δυστυχώς, κατά τη γνώμη των Ελλήνων τραγουδιστών - αλλά υπάρχει ομοφωνία και σε όλους τους οργανισμούς που μιλήσανε - πρέπει να αποσυρθεί.

Γιατί πρέπει να αποσυρθεί; Διότι, κατά τη γνώμη μας, χτυπάει ακόμα το ίδιο το πνεύμα και το γράμμα της αρχικής παρέμβασης. Οι οργανισμοί μας παίρνουν στοιχεία για το τι παίζεται στη χώρα και κάνουν, με επιστημονικό τρόπο και ελεγμένα από τις γενικές τους συνελεύσεις και φυσικά, εποπτευόμενα από τον ΟΠΙ, ο οποίος ελέγχει όλες τις διαδικασίες και μοιράζει τα χρήματα και κάνει διανομή στους δικαιούχους. Οι Οργανισμοί μας, επίσης, είναι μέλη διεθνών οργανώσεων των αντίστοιχων οργανισμών και η μεθοδολογία αυτή μοιράζεται και ως τεχνογνωσία και ως πρακτική κοινή.

Στην ουσία, παρόλο που είναι γραμμένο, κάπως έτσι γραφειοκρατικά, αν διαβάσεις τους νόμους και που παραπέμπει και σε ποιο νόμο πάει, στην ουσία λέει, ότι με ένα προεδρικό διάταγμα, οι μορφότυποι θα μπορούν να γίνουν ηλεκτρονικοί, με μηχανήματα. Αυτό είναι πάρα-πάρα πολύ επικίνδυνο, διότι δεν ξέρουμε ποια θα είναι μεθοδολογία ακριβώς, ποιοι είναι οι τεχνικοί όροι και όλα αυτά πάνε σε ένα προεδρικό διάταγμα, το οποίο το έχουμε δει, δεν το ξέρουμε και επίσης, δημιουργείται ο κίνδυνος, ενώ πάει ένα νομοσχέδιο να προστατεύσει το ελληνικό τραγούδι, βάζοντας αυτή τη διάταξη, ακριβώς να του δημιουργήσει πρόβλημα. Διότι, ποτέ, δεν μοιράζει κανείς ένας οργανισμός τα χρήματα, με βάση μια polaroid- μια φωτογραφία στιγμιαία- της αγοράς. Έχουμε δεκάδες κριτήρια επιστημονικά και φυσικά, δεν είναι δικά μας, επαναλαμβάνω, είναι ελεγμένα και από τους άλλους Οργανισμούς Συλλογικής Διαχείρισης στο εξωτερικό, που είμαστε μέλη των ενώσεων τους και φυσικά από τον ΟΠΙ, που είναι ο αρμόδιος φορέας του κράτους να μας εποπτεύει για τις πρακτικές μας.

Θα σας παρακαλούσαμε μετ’ επιτάσεως - και νομίζω συμφωνούν όλοι οι Οργανισμοί που έχουν μιλήσει μέχρι τώρα - να αποσυρθεί αυτή η παράγραφος από το νομοσχέδιο. Δεν έγινε καμία διαβούλευση γι’ αυτή. Δεν ζητήσαμε καμία γνώμη γι’ αυτή από εμάς και θα δημιουργήσει πάρα πολύ μεγάλο πρόβλημα. Δεν πρέπει να βελτιωθεί. Πρέπει να αποσυρθεί, θέλω να είμαι καθαρός.

Κλείνοντας, εννοείται ότι κανείς σε αυτή την Επιτροπή δεν μπορεί να κάνει καμία υπόδειξη σε Έλληνες βουλευτές, απλώς λέμε ότι θα ήταν καλό, χωρίς να είναι υπόδειξη και με πολύ ευγενικό τρόπο, ότι το ελληνικό τραγούδι έχει ανάγκη στήριξης. Το ελληνικό τραγούδι, το ελληνικό θέατρο, ο ελληνικός κινηματογράφος, τα εικαστικά, όλα έχουν βοηθηθεί και σωστά από την πολιτεία, με τα διάφορα προβλήματα, που έχουν. Το θέατρο επιχορηγείται. Οι κινηματογραφικές παραγωγές επιχορηγούνται. Το ελληνικό τραγούδι δεν επιχορηγείται και επειδή έχουν δημιουργηθεί στη δημόσια σφαίρα διάφορα fake news, να πω ότι δεν παίρνουμε χρήματα από τον κρατικό προϋπολογισμό ούτε ζητήσαμε να πάρουμε και στις μεταξύ μας συζητήσεις. Δεν ζήτησαν οι Έλληνες τραγουδιστές να επιδοτηθούν από χρήματα του Έλληνα φορολογούμενου. Αυτό που ζητήσαμε είναι μια συμβολική στήριξη.

Για να μην μακρηγορήσω, θέλουμε να πούμε το εξής: Χρειαζόμαστε τη στήριξη όλης της Βουλής. Να καταλάβουν όλοι, ανεξαρτήτως της ψήφου τους, γιατί ο καθένας έχει φυσικά τη δική του αιτιολόγηση, για το πώς ψηφίζει κ.λπ., ότι αυτό είναι ένα νομοθέτημα υπερκομματικό, κατά τη γνώμη μας και φυσικά όποιος θέλει το ψηφίζει, όποιος δεν θέλει δεν το ψηφίζει, αλλά εν πάση περιπτώσει να καταλάβει ότι είναι πάρα πολύ σημαντικό. Ότι σε ένα περιβάλλον τόσο δύσκολο και εχθρικό προς το τοπικό ρεπερτόριο των μικρών χωρών έρχεται ένα νομοθέτημα, που μπορεί να μας στηρίξει. Αυτά.

Σας ευχαριστώ πάρα πολύ, κύριε Πρόεδρε.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Ευχαριστούμε κύριε Δρογώση.

Ο Οργανισμός GEA εκπροσωπήθηκε από τους Οργανισμούς Δικαιούχους Συγγενικών Δικαιωμάτων GRAMMO, ΕΡΑΤΩ και ΑΠΟΛΛΩΝ.

Το λόγο έχει ο κ. Βασιλικός.

**ΑΛΕΞΑΝΔΡΟΣ ΒΑΣΙΛΙΚΟΣ (Πρόεδρος του Ξενοδοχειακού Επιμελητηρίου Ελλάδος):** Κύριε Πρόεδρε, ευχαριστώ πάρα πολύ. Θα ήθελα να κάνω μία μικρή διευκρίνιση, επειδή πιθανόν να μην ήμουν ξεκάθαρος, πάνω σε αυτό.

Είπα και το ξαναλέω, δεν είναι το θέμα της διανομής και του ποσοστού εκπροσώπησης, θέμα που λύνεται στην πηγή, μέσα στο χώρο τον ιδιωτικό του χρήστη είτε αυτό είναι με μηχανάκια είτε αυτό είναι με διαπραγμάτευση. Είναι σαφές ότι είμαστε εναντίον αυτής της διάταξης. Δεν θεωρούμε ότι είναι στη σωστή κατεύθυνση. Αυτή είναι μια δουλειά, επαναλαμβάνω, η οποία πρέπει να γίνεται από το Υπουργείο, μέσα από το ποσοστό εκπροσώπησης του κάθε ΟΣΔ. Δεν είναι κάτι, το οποίο πρέπει να μπει, σε αυτήν τη διαδικασία, σε 10.000 σημεία, τουλάχιστον, μιλάω για τα ξενοδοχεία, αντί να γίνει πάρα πολύ απλά, με τα ποσοστά εκπροσώπησης των ΟΣΔ.

Ζητώ συγγνώμη για τη δεύτερη παρέμβαση, αλλά ήθελα να το ξεκαθαρίσω.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):**  Σας ευχαριστούμε.

Το λόγο έχει ο κ. Γιάννης Γλέζος, Πρόεδρος της ΑΥΤΟΔΙΑΧΕΙΡΙΣΗΣ - Οργανισμού Συλλογικής Δικαιωμάτων Μουσικών Πνευματικών Δικαιωμάτων.

**ΓΙΑΝΝΗΣ ΓΛΕΖΟΣ (Πρόεδρος της ΑΥΤΟΔΙΑΧΕΙΡΙΣΗΣ - Οργανισμού Συλλογικής Δικαιωμάτων Μουσικών Πνευματικών Δικαιωμάτων):** Ευχαριστώ πολύ, κύριε Πρόεδρε. Χαίρομαι για την τελική τοποθέτηση του κ. Βασιλικού, γιατί με έχει αφήσει κατάπληκτο η θέση του να μην αναφερθεί καθόλου στο βασικό θέμα, το πιο επίμαχο όλου του νομοσχεδίου.

Επειδή οι περισσότεροι ομιλητές και ομιλήτριες κάλυψαν τα περισσότερα θέματα, θεωρώ περιττό να επανέλθω και να αναφερθώ άρθρο-άρθρο στο νομοσχέδιο. Αρκεί μόνο να προσθέσω ή μάλλον να συμπληρώσω ότι θεωρώ, κυρία Μενδώνη, ότι το νομοσχέδιο αυτό που θα φέρετε στη Βουλή προς ψήφιση είναι ιστορικής σημασίας.

 Πρώτη φορά στην ιστορία των Οργανισμών, στην ιστορία της ελληνικής μουσικής, το κράτος σκύβει με ενδιαφέρον, εμπιστοσύνη, απάνω στα προβλήματα των καλλιτεχνών, που εκφράζονται βασικά, πάνω στη δυνατότητα να μπορούν να βιοπορίζονται από τη δουλειά τους. Οι Οργανισμοί Συλλογικής Διαχείρισης αυτόν τον στόχο έχουν, να μπορούν, με κάθε δυνατό τρόπο νόμιμο και έντιμο, να μαζεύουν ορισμένα χρήματα από τα πνευματικά δικαιώματα, για να μπορεί ο δημιουργός, ο στιχουργός, ο συνθέτης, ο τραγουδιστής και όλοι οι κλάδοι, που αφορούν στη μουσική, να μπορούν να ζουν.

Αυτή τη φορά, πετύχατε, νομίζω, 100%, το δε τωρινό σχέδιο νόμου έχει σαφώς πολύ καλύτερη θέση και απόψεις από το προηγούμενο. Πιστεύω ότι έχετε δεχθεί όλες τις άπειρες τοποθετήσεις, που έγιναν και σας επέτρεψαν να φέρετε τελικά ένα νομοσχέδιο, που πιστεύω θα μείνει ιστορικό.

Με άλλα λόγια, δεν θα υπεισέλθω καθόλου στο θέμα του νομοσχεδίου. Το θεωρώ άριστο, το θεωρώ ότι όλα τα Κόμματα της Βουλής, ανεξαρτήτως τοποθετήσεως, θα πρέπει να υποστηρίξουν τους καλλιτέχνες, γιατί αυτό το νομοσχέδιο υποστηρίζει 100% τους δημιουργούς και τους καλλιτέχνες, γενικότερα.

 Μια μικρή παρατήρηση. Μου κάνει εντύπωση ότι στην Ελλάδα, πάντα, υπάρχουν κάποιες παγκόσμιες πρωτοτυπίες, που δεν υπάρχουν πουθενά αλλού στον κόσμο. Είχαμε την παγκόσμια πρωτοτυπία να υπάρχει Ανώνυμη Εταιρεία, επί 70 χρόνια, να μαζεύει τα πνευματικά δικαιώματα, την ΑΕΠΙ. Αυτή η ανώνυμη εταιρεία δεν υπήρχε πουθενά, πουθενά σε όλο τον πολιτισμένο κόσμο, της ανθρωπότητας. Και, όμως, την αντέξαμε 70 χρόνια. Όταν έκλεισε αυτή η Εταιρεία, λόγω των γνωστών συνθηκών και ό,τι είχε συμβεί τότε, που αφορούσε θέματα πλέον του Ποινικού Δικαίου. Τότε, είχαμε μια δεύτερη μεγάλη παγκόσμια πρωτοτυπία. Πουθενά στον κόσμο, δεν υπήρχε Κρατικός Οργανισμός Συλλογής Πνευματικών Δικαιωμάτων. Το καταφέραμε και αυτό.

 Το καταφέραμε. Έγινε κάπως, άτσαλα. Μας άφησαν εμάς έξω από το συναγωνισμό, διότι εμείς υπήρχαμε, από το 2007, πολεμούσαμε την ΑΕΠΙ, η «ΑΥΤΟΔΙΑΧΕΙΡΙΣΗ», από το 2007, επί δέκα 10 χρόνια και ξαφνικά, είχαμε να παλέψουμε με έναν Οργανισμό Συλλογικής Διαχείρισης κρατικό, που έπαιρνε κρατική επιδότηση. Καταλαβαίνετε, βέβαια, όλοι τι σημαντικό ήταν για εμάς να μπορέσουμε να αντέξουμε και να αντισταθούμε και να μπορέσουμε να επιβιώσουμε. Όχι μόνο καταφέραμε και επιβιώσαμε, αλλά, αυτή τη στιγμή, είμαστε ο μεγαλύτερος Οργανισμός Συλλογικής Διαχείρισης, στην Ελλάδα. Αυτή ήταν η δεύτερη παγκόσμια πρωτοτυπία.

 Η τρίτη παγκόσμια πρωτοτυπία είναι το άρθρο 14, παράγραφος 5, αυτού του καταπληκτικού νομοσχεδίου, που δεν ξέρω, αν δεν το είχαμε δει πουθενά και απ’ ό,τι μαθαίνω, την τελευταία στιγμή, μπήκε. Ποιος το έβαλε, γιατί το έβαλε; Δεν θέλω να κάνω υποθέσεις ή να αρχίζω να υποψιάζομαι «πράγματα και θαύματα». Το γεγονός είναι ότι αυτή τη στιγμή, αυτό το άρθρο είναι παγκόσμια πρωτοτυπία, γιατί, πουθενά στον κόσμο, δεν υπάρχει η έννοια «Μαζεύω χρήματα από Οργανισμούς Συλλογικής Διαχείρισης, βάσει δεδομένων, που θα μου δώσει ένα μηχανάκι, που θα αναγκάσω το χρήστη να το τοποθετήσει.». Νομίζω ούτε στην Ουγκάντα δεν γίνεται αυτό το πράγμα.

 Θέλω να πω, δηλαδή, με άλλα λόγια, ότι αυτό το άρθρο, από μόνο του ακυρώνει όλο το άλλο νομοσχέδιο. Θεωρώ ότι είναι απολύτως αναγκαίο να αποσυρθεί, άμεσα. Δεν υπάρχει ούτε ένας καλλιτέχνης, που να το δεχθεί ούτε ένας χρήστης, που θα το δεχθεί. Εμάς η πολιτική μας πάντα ήταν να βρίσκουμε τρόπους επαφής και δημιουργικής επαφής, με τους χρήστες, να τους πείθουμε, να αρχίσουν να καταλαβαίνουν τι είναι «πνευματικό δικαίωμα», διότι οι μισοί χρήστες δεν ξέρανε καν τι είναι «πνευματικό δικαίωμα». Είχαν την ΑΕΠΙ, που πήγαινε και έλεγε «Ποινικό, πλήρωσε, θα πας φυλακή.».

 Λοιπόν, εμείς τα καταργήσαμε όλα αυτά τα πράγματα. Ακολουθήσαμε τελείως διαφορετική τακτική και ξαφνικά έχουμε έναν άρθρο, που θα υποχρεώσει όλους τους χρήστες και τους «καλούς» και τους «κακούς» να βάζουν τον κρατικό «χαφιέ» μέσα και να λέει «Τι έπαιξες και τι δεν έπαιξες; Πλήρωσε.».

Σας παρακαλώ πάρα πολύ, αγαπητή κυρία Μενδώνη. Συγνώμη που σας λέω «αγαπητή», αλλά έτσι νιώθω για σας. Να αποσύρετε άμεσα αυτό το άρθρο, είναι κατάπτυστο. Δεν έχω τίποτα άλλο να πω. Ευχαριστώ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Ευχαριστούμε τον κ. Γλέζο.

 Έχουμε κλείσει τον κατάλογο των φορέων και θα εισέλθουμε στους Εισηγητές, εάν θέλουν να ρωτήσουν κάτι στους παριστάμενους φορείς ή και στους ευρισκόμενους στο Webex.

Πριν προχωρήσω, όμως, σε αυτό, η ώρα είναι 15.30΄. Η επόμενη συνεδρίαση της Επιτροπής μας είναι, στις 18.00΄. Συμφωνείτε να την κάνουμε στις 17.00΄, γιατί όπως φαίνεται θα έχουμε τελειώσει, για να έχουμε και ενδιάμεσα και διάλειμμα, τουλάχιστον μισή ώρα;

Ερωτάται η κυρία Υπουργός.

**ΣΤΥΛΙΑΝΗ (ΛΙΝΑ) ΜΕΝΔΩΝΗ (Υπουργός Πολιτισμού):** Συμφωνώ.

**ΧΡΗΣΤΟΣ ΚΕΛΛΑΣ(Πρόεδρος της Επιτροπής):** Ερωτάται η Εισηγήτρια της Πλειοψηφίας, κυρία Αγγελική Δεληκάρη.

**ΑΓΓΕΛΙΚΗ ΔΕΛΗΚΑΡΗ (Εισηγήτρια της Πλειοψηφίας):** Συμφωνώ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Ερωτάται η Εισηγήτρια της Μειοψηφίας, κυρία Κυριακή Μάλαμα.

**ΚΥΡΙΑΚΗ ΜΑΛΑΜΑ (Εισηγήτρια της Μειοψηφίας):** Συμφωνώ. Λογικό είναι αφού μας κόψατε όλους τους άλλους φορείς, μας έμεινε μια ώρα.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Σας ευχαριστώ πολύ, κυρία Μάλαμα.

Ερωτάται η Ειδική Αγορήτρια της Κ.Ο. «ΠΑΣΟΚ-Κίνημα Αλλαγής», κυρία Παναγιώτα (Νάγια) Γρηγοράκου.

**ΠΑΝΑΓΙΩΤΑ (ΝΑΓΙΑ) ΓΡΗΓΟΡΑΚΟΥ (Ειδική Αγορήτρια της Κ.Ο. «ΠΑΣΟΚ-Κίνημα Αλλαγής»):** Συμφωνώ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):**Ερωτάται ο Ειδικός Αγορητής της Κ.Ο. «Κομμουνιστικό Κόμμα Ελλάδας», κ. Ιωάννης Δελής.

**ΙΩΑΝΝΗΣ ΔΕΛΗΣ (Ειδικός Αγορητής της Κ.Ο. «Κομμουνιστικό Κόμμα Ελλάδας»):** Συμφωνώ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Ερωτάται η Ειδική Αγορήτρια της Κ.Ο. «Ελληνική Λύση - ΚΥΡΙΑΚΟΣ ΒΕΛΟΠΟΥΛΟΣ », κυρία Σοφία-Χάιδω Ασημακοπούλου.

**ΣΟΦΙΑ-ΧΑΙΔΩ ΑΣΗΜΑΚΟΠΟΥΛΟΥ (Ειδική Αγορήτρια της Κ.Ο. «Ελληνική Λύση - ΚΥΡΙΑΚΟΣ ΒΕΛΟΠΟΥΛΟΣ »):** Συμφωνώ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Ερωτάται η Ειδική Αγορήτρια της Κ.Ο. Νέα Αριστερά: Αθανασία (Σία) Αναγνωστοπούλου.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Ειδική Αγορήτρια της Κ.Ο. «Νέα Αριστερά»):** Να έχουμε, όμως, τουλάχιστον μισή ώρα διάλειμμα, σας παρακαλώ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Ό,τι ζητήσετε, είναι αποδεκτό. Στα πλαίσια της λογικής.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Ερωτάται η Ειδική Αγορήτρια της Κ.Ο. «Δημοκρατικό Πατριωτικό Κίνημα «Νίκη», κυρία Ασπασία Κουρουπάκη.

**ΑΣΠΑΣΙΑ ΚΟΥΡΟΥΠΑΚΗ (Ειδική Αγορήτρια της Κ.Ο. «Δημοκρατικό Πατριωτικό Κίνημα «Νίκη»):** Συμφωνώ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Ερωτάται o Ειδικός Αγορητής της Κ.Ο. «Πλεύση Ελευθερίας», κ. Διαμαντής Καραναστάσης.

**ΔΙΑΜΑΝΤΗΣ ΚΑΡΑΝΑΣΤΑΣΗΣ (Ειδικός Αγορητής της Κ.Ο. «Πλεύση Ελευθερίας»):** Συμφωνώ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Επομένως, η επόμενη συνεδρίαση θα διεξαχθεί στις 17.00΄.

Στο σημείο αυτό έγινε η β΄ ανάγνωση των καταλόγου των μελών της Επιτροπής. Παρόντες ήταν οι Βουλευτές κ.κ. Βλάσης Κωνσταντίνος, Βλαχάκος Νικόλαος, Γιάτσιος Ιωάννης, Δεληκάρη Αγγελική, Ευθυμίου Άννα, Μπούρας Αθανάσιος, Λαζαρίδης Μακάριος, Κατσανιώτης Ανδρέας, Κατσαφάδος Κωνσταντίνος, Καφούρος Μάρκος, Κέλλας Χρήστος, Κεφαλογιάννης Κωνσταντίνος, Κόνσολας Εμμανουήλ, Κούβελας Δημήτριος, Κουλκουδίνας Σπυρίδων, Κυριάκης Σπυρίδων, Λιάκος Ευάγγελος, Λιβανός Μιχαήλ, Μονογυιού Αικατερίνη, Μπαρτζώκας Αναστάσιος, Οικονόμου Θωμαϊς (Τζίνα), Πασχαλίδης Ιωάννης, Ράπτη Ζωή, Στυλιανίδης Ευριπίδης, Συρίγος Ευάγγελος (Άγγελος), Τσιάρας Κωνσταντίνος, Τσιλιγγίρης Σπυρίδων (Σπύρος), Φωτήλας Ιάσων, Ακρίτα Έλενα, Αυλωνίτης Αλέξανδρος – Χρήστος, Βέττα Καλλιόπη, Θρασκιά Ουρανία (Ράνια), Καλαματιανός Διονύσιος – Χαράλαμπος, Μάλαμα Κυριακή, Μεϊκόπουλος Αλέξανδρος, Παπαηλιού Γεώργιος, Αχμέτ Ιλχάν, Γρηγοράκου Παναγιώτα (Νάγια), Νικολαΐδης Αναστάσιος (Τάσος), Παπανδρέου Γεώργιος, Παραστατίδης Στέφανος, Σπυριδάκη Αικατερίνη (Κατερίνα), Δελής Ιωάννης, Διγενή Ασημίνα (Σεμίνα), Κτενά Αφροδίτη, Ασημακοπούλου Σοφία - Χάιδω, Αναγνωστοπούλου Αθανασία (Σία), Τζούφη Μερόπη, Κουρουπάκη Ασπασία, Τσιρώνης Σπυρίδων, Κόντης Ιωάννης, Χαλκιάς Αθανάσιος, Καραναστάσης Αδαμάντιος, Κεφαλά Γεωργία (Τζώρτζια) και Μανούσος Γεώργιος.

 **ΧΡΗΣΤΟΣ ΚΕΛΛΑΣ (Πρόεδρος της Επιτροπής)**: Το λόγο έχει η κυρία Μάλαμα.

**ΚΥΡΙΑΚΗ ΜΑΛΑΜΑ (Εισηγήτρια της Μειοψηφίας)**: Ευχαριστώ, κύριε Πρόεδρε. Κυρίες και κύριοι, ευχαριστούμε πολύ, που παρευρεθήκατε εδώ, σε αυτή τη συνάντηση. Ειλικρινά, μας βοηθήσετε πάρα πολύ, με τις παρατηρήσεις σας. Εγώ θα ήθελα να θέσω μερικά ερωτήματα, στο πλαίσιο αυτό. Θα μας βοηθούσαν όλους πραγματικά να έχουμε και μία τάξη μεγέθους, σε σχέση με το οικονομικό αποτύπωμα των τεσσάρων βασικών άρθρων, που αφορούν τη μουσική.

Μπαίνω κατευθείαν στο θέμα. Ποιο αναμένεται να είναι το ποσό, που θα εισπραχθεί - κατά προσέγγιση μιλάμε πάντα - για πνευματικά και συγγενικά δικαιώματα, παραδείγματος χάρη από το ραδιόφωνο; Δυστυχώς, δεν έχουμε κανέναν του ραδιοφώνου εδώ. Παρ’ όλα αυτά, όμως, θεωρώ ότι είναι υποχρέωσή μου να τα βάλω αυτά τα ερωτήματα, γιατί εδώ είναι πολύ συγκεκριμένα αυτά, που δίνονται, με το διαφημιστικό χρόνο και όλα τα σχετικά στα ραδιόφωνα. Τι τελικά σημαίνει αυτό και πόσο ανοίγει η «διαφημιστική πίτα»;

Επίσης, για τα ξενοδοχεία. Τι εισπράξεις, περίπου, θα υπάρχουν για τα πνευματικά και συγγενικά δικαιώματα, που επίσης δεν είναι υποχρεωτικό; Μπορούν να εξαιρεθούν από τις ρυθμίσεις, που αφορούν τα καζίνο, τους χώρους στάθμευσης κ.λπ.. Πολύ σημαντικό, βλέπουμε στις διατάξεις ότι για το ελληνικό τραγούδι θα τεθούν σε ισχύ, 1η Ιουλίου 2024 και η πρώτη βεβαίωση, για το ποσοστό του ελληνικού τραγουδιού, θα σταλεί στους φορείς διαχείρισης, στις 30 Απριλίου του 2025. Άρα, ως προς το εισπρακτικό σκέλος, αν δεν παραταθεί τελικά. Γιατί υπάρχει αυτή η δυνατότητα εκ του νόμου, που εμείς φοβόμαστε ότι θα παραταθεί. Θα εφαρμοστεί το πλαίσιο σε ένα χρόνο και κάτι, αυτό θα συμβεί. Πώς αξιολογείτε αυτή τη μεταβατικότητα, που δεν υπήρχε πριν; Σο αρχικό κείμενο δεν υπήρχε, τώρα μπήκε. Γι’ αυτή τη μεταβατικότητα και αυτόν το χρόνο, θα θέλαμε την άποψή σας.

Ραδιοφωνικοί σταθμοί, δυστυχώς, δεν υπάρχουν, αλλά ήταν πάρα πολύ σημαντικό να ήταν έστω κάποιος εδώ, γιατί θα έπρεπε να μας δώσουν και μία εικόνα, όσον αφορά τα κίνητρα. Τι σημαίνει για τους ραδιοφωνικούς σταθμούς και τι σημαίνει αύξηση του ποσοστού του ότι παίζω ελληνική μουσική, παίζω ελληνικό τραγούδι. Γιατί, όπως είπα και προηγουμένως, υπάρχει μεγάλο ζήτημα, όσον αφορά τη «διαφημιστική πίτα» και πόσο μπορεί κάθε ραδιόφωνο να αυξήσει τις διαφημίσεις του. Γιατί από την άλλη, αν πάρει όλο αυτό το πακέτο και βάλει διαφημίσεις, τις οποίες ανά δύο λεπτά θα πρέπει να «παίζει», ποιος θα κάτσει να ακούσει το ραδιόφωνο και δεν θα πάει στις πλατφόρμες, που περιμένουν, ούτως ή άλλως, να εκμηδενίσουν το ελληνικό ραδιόφωνο;

Στο Ξενοδοχειακό Επιμελητήριο, θα ήθελα επίσης να απευθύνω το εξής ερώτημα. Πόσα ξενοδοχεία εκτιμάτε ότι θα κάνουν τελικά τη χρήση της επιλογής της μουσικής στους κοινόχρηστους χώρους; Είναι και αυτά ερωτήματα. Ναι μεν, οικειοθελώς θα γίνεται, αλλά τι σημαίνει αυτό; Μπορεί και κανείς να μην κάνει χρήση. Μπορεί κανείς από τα ραδιόφωνα να μην χρησιμοποιήσει αυτό το διαφημιστικό χρόνο, γιατί δεν θα βρίσκει διαφημίσεις. Αν υπάρχει, λοιπόν, χαρτογραφημένο αυτό το πεδίο, από τις προηγούμενες φορές, πως η ελληνική μουσική χρησιμοποιείται στα ξενοδοχεία.

Επίσης, στην Ομοσπονδία Θεάματος Ακροάματος. Για τον καλλιτεχνικό κόσμο, πιστεύετε ότι τα έσοδα από τις ρυθμίσεις αυτών των άρθρων, αρκούν για τους καλλιτέχνες; Έχετε άλλες προτάσεις, πέρα από αυτές, που μας αναφέρετε, που θα μπορέσουν να στηρίξουν περισσότερο την ελληνική μουσική δημιουργία στη χώρα;

 Επίσης, στο Σωματείο Τραγουδιστών. Πώς αξιολογεί τις διατάξεις του νομοσχεδίου για τους νέους καλλιτέχνες; Γιατί πέρα από την ΕΔΕΜ, δεν είχαμε μια άλλη τοποθέτηση όσον αφορά τους τους νέους.

Θα ήθελα από τη ΠΟΘΑ, την οπτική σας για το άρθρο του κινηματογράφου και τη μουσική, έτσι όπως έχει αλλαχθεί τώρα, γιατί όντως έχει αλλαχθεί. Δεν είναι, όπως ήταν το αρχικό, το οποίο ήταν τραγικό. Θα λειτουργήσει, όμως, υπέρ του ελληνικού κινηματογράφου αυτό; Υπάρχουν περιθώρια βελτίωσης; Γιατί είναι σημαντικό να πούμε και τι περιθώρια βελτίωσης έχουμε στο συγκεκριμένο.

Από κει και πέρα, υπήρχαν διάφορα ερωτήματα, που θα ήθελα, πραγματικά, να κάνω σε όλους τους φορείς, που έχουν σχέση με την πολιτιστική κληρονομιά. Δυστυχώς, αυτό δεν έχει ξανασυμβεί, τουλάχιστον, σε μένα, στα πέντε χρόνια της κοινοβουλευτικής θητείας, να μην υπάρχει ούτε ένας φορέας στην Επιτροπή, για να σχολιάσει, να συζητήσουμε κι εμείς με τη σειρά μας να κάνουμε τις ερωτήσεις μας. Το Προεδρείο απέκλεισε τους περισσότερους, άφησε τους δυο, οι οποίοι αρνήθηκαν να παρευρεθούν, η Υπουργός δεν θέλησε να γίνει συζήτηση τελικά για το β’ Μέρος του νομοσχεδίου. Πιθανόν, θα θέλησε να το παρουσιάσει, ως λοιπές διατάξεις, κάτι τόσο σοβαρό και λυπούμαστε πάρα πολύ γι’ αυτό. Όπως και να ‘χει όμως, ευχαριστούμε τους υπόλοιπους φορείς, που ανταποκρίθηκαν στην πρόσκληση.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Ευχαριστούμε την κυρία Μάλαμα. Θα παρακαλούσα τους φορείς να καταγράψουν τις ερωτήσεις και να απαντήσουν συνολικά στο τέλος. Το λόγο έχει η κυρία Γρηγοράκου.

**ΠΑΝΑΓΙΩΤΑ (ΝΑΓΙΑ) ΓΡΗΓΟΡΑΚΟΥ (Ειδική Αγορήτρια της Κ.Ο. «ΠΑΣΟΚ – Κίνημα Αλλαγής»):** Ευχαριστώ πολύ, κύριε Πρόεδρε. Ευχαριστούμε πάρα πολύ όλους εσάς, που είστε σήμερα εδώ μαζί μας.

Η αλήθεια είναι ότι όλα τα σχόλια σας, γιατί έχουμε κάνει και κατ’ ιδίαν συναντήσεις, κατά τη διάρκεια της διαβούλευσης, πριν τη διαβούλευση και μετά τη διαβούλευση, τα σχόλια σας είναι πραγματικά πάρα πολύ βοηθητικά, για να μπορούμε και εμείς, με τη σειρά μας, ως εκπρόσωποι των Κομμάτων στις Επιτροπές, να μπορούμε να ενημερώσουμε τις κοινοβουλευτικές τους ομάδες, για να μπορέσουμε να πάρουμε μια σωστή απόφαση, απέναντι στο συγκεκριμένο νομοσχέδιο. Η αλήθεια είναι ότι και εμείς θα θέλαμε να δούμε κάποιους φορείς παραπάνω, ειδικά σε ό,τι αφορά το δεύτερο σκέλος. Είχαμε καλέσει την ΠΕΥΦΑ. Είχαμε πει στο προεδρείο για τους αρχαιοφύλακες, που είναι το άρθρο 26, σχετικά με τη μοριοδότηση των αρχαιοφυλάκων, που πραγματικά θα θέλαμε να ακούσουμε την πλευρά τους.

Είχαμε μιλήσει και για τους εκπροσώπους από το Υπουργείο Πολιτισμού, που δυστυχώς, δεν ήρθε ο κ. Τσακοπιάκος, αλλά θα περιμέναμε να έχει έρθει κάποιος άλλος. Μας κάνει πραγματικά μεγάλη εντύπωση το γεγονός ότι αντιλαμβανόμαστε τις αντιρρήσεις, αλλά θα θέλαμε να ακούσουμε κάποιους από την πλευρά των σκηνοθετών ή από την ΣΑΠΟΕ, που δεν παρέστησαν, τελικά. Όπως επίσης, είχαμε κάνει χθες και αίτημα να έρθει και το Σωματείο Αρχαιοπωλών και Εμπόρων Έργων Τέχνης Ελλάδος, γιατί υπάρχει ένα πολύ συγκεκριμένο άρθρο, το άρθρο 28, για το οποίο θα θέλαμε να ακούσουμε κάτι. Όπως και να ‘χει, ήταν πολύ θετικά τα σχόλια, τα οποία ακούσαμε και πραγματικά πολύ βοηθητικά.

Έχουμε να κάνουμε κάποιες συγκεκριμένες ερωτήσεις. Οι δύο αφορούν τον Πρόεδρο των Ξενοδόχων, η τρίτη τον κ. Μαραγκουδάκη και η τέταρτη την κυρία Κατσέλη.

Για αρχή, σχετικά με τους ξενοδόχους, θα θέλαμε να ρωτήσουμε πόσο και πώς θα επιβαρυνθεί ο ξενοδοχειακός κλάδος, από το άρθρο 8 και επίσης, θέλουμε να μας επιβεβαιώσουν, αν ισχύει αυτό, το οποίο έχουμε συζητήσει και μας έχουν ενημερώσει, πως από τις εμπορικές συμφωνίες, που έχουν τα ξενοδοχεία, με τους Οργανισμούς Συλλογικής Διαχείρισης εξαιρούνται οι χώροι του λόμπι και των ασανσέρ.

Σχετικά με την ερώτηση, που θέλουμε να κάνουμε στον κ. Μαραγκουδάκη. Θέλουμε να ρωτήσουμε σε πόσα καζίνο, σε πόσα εμπορικά κέντρα, αποβάθρες, ακούμε τελικά μουσική. Σε πόσα αεροδρόμια επίσης, γιατί είχαμε κάνει μια συζήτηση, που λέγανε, ότι το μόνο τελικά αεροδρόμιο, στο οποίο ακούγεται μουσική είναι τελικά το «Ελευθέριος Βενιζέλος» και σε κανένα άλλο αεροδρόμιο, στην Ελλάδα. Θα θέλαμε να μας το επιβεβαιώσετε.

Το τέταρτο ερώτημα, το οποίο θα θέλαμε να κάνουμε, προς την κ. Κατσέλη, είναι ότι πραγματικά μας άφησαν άφωνους τα στοιχεία, τα οποία μας έδωσε. Μίλησε για αρχή, ότι θα πρέπει οι συνθέτες και οι δημιουργοί, λέει, να βιοπορίζονται, στο οποίο απόλυτα συμφωνούμε. Πραγματικά, είναι πολύ εντυπωσιακά τα στοιχεία, που μας έδωσε, οι 6.000 έλαβαν λιγότερα από 20 ευρώ. Αν και η συζήτηση αυτή θα είναι πάρα πολύ μεγάλη, θα θέλαμε να ακούσουμε κάποιες ιδέες, τουλάχιστον στο πώς θα μπορούσαμε να γεφυρώσουμε αυτό το χάσμα μεταξύ των χρηστών και των δημιουργών, για την απόδοση των πνευματικών και των συγγενικών δικαιωμάτων. Ευχαριστώ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Ευχαριστούμε την κυρία Γρηγοράκου από το Κίνημα Αλλαγής. Το λόγο έχει ο κ. Δελής από το Κομμουνιστικό Κόμμα. Ορίστε.

**ΙΩΑΝΝΗΣ ΔΕΛΗΣ (Ειδικός Αγορητής της Κ.Ο. «Κομμουνιστικό Κόμμα Ελλάδας»):** Ευχαριστώ, κύριε Πρόεδρε.

Κατ’ αρχάς να εκφράσω, εκ μέρους του Κομμουνιστικού Κόμματος της Ελλάδας και εγώ τις θερμές ευχαριστίες στους εκπροσώπους των φορέων για την παρουσία τους και για τις θέσεις, που ανέπτυξαν, σε σχέση με τις διατάξεις του νομοσχεδίου. Φωτίστηκαν αρκετές πλευρές, αναδείχτηκαν άλλες. Είναι πολύ χρήσιμες αυτές οι συνεδριάσεις. Αναδείχτηκε και αποτελεί ίσως και ομόφωνη απαίτηση η απόσυρση της παραγράφου 5 του άρθρου 14 στο νομοσχέδιο.

Σε κάθε περίπτωση, όμως, κύριε Πρόεδρε, θα μου επιτρέψετε να πω ότι, σήμερα, ζήσαμε και ένα παράδοξο. Έμεινε έξω από τη διαδικασία της συνεδρίασης το μισό και πλέον νομοσχέδιο, μιας και δεν υπήρξαν φορείς, που να αντιστοιχούν στα μισά και περισσότερα άρθρα αυτού του νομοσχεδίου. Και μιλάω, βέβαια, για τα άρθρα, που αφορούν στο ζήτημα των αρχαιολογικών χώρων και του Οργανισμού Διαχείρισης Αξιοποίησης Πολιτιστικών Πόρων. Με αυτή την υποσημείωση, να ευχαριστήσω ξανά τους εκπροσώπους των φορέων.

Σάς ευχαριστώ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Ευχαριστούμε τον κύριο Δελή από το Κομμουνιστικό Κόμμα. Το λόγο έχει η κυρία Ασημακοπούλου από την Ελληνική Λύση. Ορίστε.

**ΣΟΦΙΑ-ΧΑΪΔΩ ΑΣΗΜΑΚΟΠΟΥΛΟΥ (Ειδική Αγορήτρια της Κ.Ο. «Ελληνική Λύση-ΚΥΡΙΑΚΟΣ ΒΕΛΟΠΟΥΛΟΣ»):** Ευχαριστώ, κύριε Πρόεδρε.

Αρχικά, θα ήθελα να ευχαριστήσω κι εγώ τους εκπροσώπους των φορέων για τη σημερινή τους παρουσία.

Έχω να κάνω δύο ερωτήσεις, η μία εξ αυτών είναι προς το Ξενοδοχειακό Επιμελητήριο Ελλάδος: Σε ανακοίνωσή σας, αναφέρετε ότι οι ρυθμίσεις του σχεδίου νόμου του Υπουργείου Πολιτισμού είναι παραπάνω από βέβαιο πως, αν τελικά εφαρμοστούν, θα αποβούν σε βάρος των δικαιούχων, καθώς πολλές ξενοδοχειακές επιχειρήσεις, μάλλον θα προτιμήσουν να αφαιρέσουν, εντελώς, τη μουσική από τους κοινόχρηστους χώρους τους, παρά να εφαρμόσουν, για μία ακόμη φορά, μία ρύθμιση, που αδυνατούμε να αντιληφθούμε το σκοπό που εξυπηρετεί. Σε ποιο βαθμό, θεωρείτε ότι θα επιλεγεί αυτή η πρακτική και ποια πιθανολογείτε να είναι τα αποτελέσματα της αφαίρεσης, εντελώς, της μουσικής από τους ξενοδοχειακούς χώρους; Σε ποια κατεύθυνση, θεωρείτε ότι θα έπρεπε να κινηθεί η ως άνω ρύθμιση, ώστε να έχει πρακτική εφαρμογή;

Η δεύτερη ερώτηση είναι προς το Πανελλήνιο Σωματείο Ελλήνων Τραγουδιστών. Στο άρθρο 7 του νομοσχεδίου, αναφέρεται ότι στους ραδιοφωνικούς σταθμούς -ενημερωτικούς και μη- που εκπέμπουν ελληνόφωνο μουσικό ρεπερτόριο, κατά ποσοστό 95% και άνω, παρέχεται, κατά παρέκκλιση από τις κείμενες διατάξεις, προσαύξηση του επιτρεπόμενου ανώτατου χρόνου μετάδοσης διαφημιστικών μηνυμάτων, εφόσον επιτυγχάνουν τα ποσοστά μετάδοσης ηχογραφημάτων νέων δημιουργών ή καλλιτεχνών, σε ώρες μεγάλης ακροαματικότητας. Πώς αξιολογείτε αυτήν τη ρύθμιση; Πιστεύετε ότι μπορεί να υπάρξουν κίνδυνοι να μην διασφαλιστεί, ενδεχομένως, η πολυμορφία του μουσικού προγραμματισμού; Πιστεύετε ίσως ότι θα έπρεπε να υπάρχουν ανώτατα όρια ημερήσιας χρήσης έργου ενός καλλιτέχνη στο ραδιόφωνο; Σας ευχαριστώ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Ευχαριστούμε την κυρία Ασημακοπούλου από την Ελληνική Λύση.

Το λόγο έχει η κυρία Αθανασία Αναγνωστοπούλου από τη Νέα Αριστερά. Ορίστε.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Ειδική Αγορήτρια της Κ.Ο. «Νέα Αριστερά»):** Ευχαριστώ, κύριε Πρόεδρε.

Να ευχαριστήσω και εγώ θερμά τους φορείς, εκ μέρους της Νέας Αριστεράς, που ήρθαν εδώ και κάνουμε αυτή τη συζήτηση, η οποία είναι πάρα πολύ γόνιμη για όλους μας για να αποσαφηνιστούν θέματα, να καταλάβουμε την κρισιμότητα κάποιων άρθρων, κάποιων παραγράφων. Και αναφέρομαι, βέβαια, στην παράγραφο 5 του άρθρου 14, που είδα ότι σχεδόν όλοι οι φορείς είναι εναντίον. Είναι πολύ σημαντικό. Θα ήθελα λίγες διευκρινήσεις παραπάνω γι’ αυτό το θέμα, για να καταλάβουμε λίγο καλύτερα.

Επίσης, επειδή καταλάβαμε όλοι, εκτός βέβαια από το Ξενοδοχειακό Επιμελητήριο Ελλάδας, ότι συμφωνείτε με τις ρυθμίσεις, θα ήθελα να πω το εξής: Είχα, πριν από 2 χρόνια, καταθέσει, δύο φορές, Τροπολογία για την ενίσχυση του ελληνικού τραγουδιού, της μουσικής δημιουργίας, που παράγεται στην Ελλάδα.

Εδώ θα ήθελα κάποιες διευκρινίσεις από την κυρία Κατσέλη και από όποιον άλλον θέλει, από τον κύριο Κατοπόδη, πώς θα μπορούσαν – για τους νέους μουσικούς ή τις νέες δημιουργίες – ποια κριτήρια θα μπορούσαν να μπουν ή ποια διατύπωση θα μπορούσε να υπάρχει, που να διασφαλίσει ότι, αφενός, οι νέοι δημιουργοί, τραγουδιστές κ.λπ., θα ενισχύονται, αλλά και οι νέες δημιουργίες θα ενισχύονται; Γιατί, όπως πολύ ωραία είπε η κυρία Κατσέλη, μπορεί παλιοί τραγουδιστές, δηλαδή, μεγαλύτεροι στην ηλικία, να μην έχουν κάνει νέα δημιουργία. Να ενισχυθούν και αυτές οι νέες δημιουργίες. Εκεί θα ήθελα λίγες διευκρινίσεις.

Θα ήθελα να ρωτήσω, επίσης, αν για τα ραδιόφωνα - νομίζω ότι το αναφέρατε, αλλά θα το πω κι εγώ - το κίνητρο, η επιπλέον διαφήμιση, πόσο θα βοηθήσει προς την κατεύθυνση της ενίσχυσης της μετάδοσης ελληνικού τραγουδιού, ελληνικών μουσικών δημιουργιών; Πόσο θα βοηθήσει ή μπορεί να περιπλέξει τα πράγματα;

Όσον αφορά στον Πρόεδρο του Επιμελητηρίου των Ξενοδόχων, ειλικρινά, δεν κατάλαβα πάρα πολύ καλά, πού τα ξενοδοχεία θα περιοριστούν, πού βλάπτονται από τη μετάδοση του ελληνικού τραγουδιού, της ελληνικής μουσικής δημιουργίας; Πραγματικά, δεν το κατάλαβα. Ίσως, δεν ήμουνα πολύ προσεκτική όταν μιλάγατε, αλλά θα ήθελα εδώ να μας το εξηγήσετε λίγο παραπάνω.

Θα κλείσω, λέγοντας ένα πράγμα, επειδή είναι εδώ οι φορείς και επειδή βλέπετε πόσο σημαντική είναι η συζήτηση και για εμάς τους ίδιους. Κύριε Πρόεδρε - και θα καταγραφεί, ως πολύ άσχημη σελίδα, στην ιστορία της Επιτροπής - έχουμε ένα νομοσχέδιο 33 άρθρων και μιλάμε για τα 14 άρθρα. Πρώτη φορά, γίνεται στην Επιτροπή αυτό το πράγμα. Μιλάμε για τα 14 ! Για τα υπόλοιπα 19, κάνουμε ό,τι θέλουμε. Δηλαδή, δεν έχουμε τους φορείς, κυρίως το Σύλλογο Ελλήνων Αρχαιολόγων. Δεν έχουμε αρχαιολόγους, για να συζητήσουμε. Δεν έχουμε αρχαιοφύλακες να συζητήσουμε. Βλέπετε τι πλούτος ιδεών και συζήτησης ήταν αυτός εδώ σήμερα και δεν έχουμε φορείς για τα 19 άρθρα, από τα 33. Είναι απολύτως απαράδεκτο. Είναι απολύτως αντιδημοκρατικό. Πρώτη φορά γίνεται.

Ευχαριστώ πάρα πολύ τους φορείς, σε κάθε περίπτωση και χαίρομαι που βλέπω και αγαπημένους τραγουδιστές εδώ, που έχουν προσφέρει πάρα πολλά, να είναι στην Επιτροπή της Βουλής. Ευχαριστούμε.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Κι εγώ ευχαριστώ την κυρία Αναγνωστοπούλου.

Το λόγο έχει η κυρία Κουρουπάκη.

**ΑΣΠΑΣΙΑ ΚΟΥΡΟΥΠΑΚΗ (Ειδική Αγορήτρια της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”») :** Ευχαριστώ πολύ, κύριε Πρόεδρε. Θα συμφωνήσω με τους συναδέλφους, σχετικά με την απουσία σημαντικών φορέων από την Επιτροπή, όπως των αρχαιολόγων και των αρχαιοφυλάκων. Ευχαριστούμε, ωστόσο, τους φορείς που ήρθαν.

Η πρώτη μου ερώτηση απευθύνεται στην κυρία Κατσέλη και στον κύριο Γρίβα. Ξέρουμε ότι για τα πνευματικά και τα συγγενικά δικαιώματα δεν υπάρχει ένας μόνο Οργανισμός Συλλογικής Διαχείρισης, αλλά περισσότεροι. Αυτό δημιουργεί πρόβλημα στην αγορά. Σήμερα, στα καταστήματα εστίασης και αύριο στα ξενοδοχεία, το πρόβλημα συνίσταται στο γεγονός, ότι ο φορέας διαχείρισης, που δεν επιλέγεται από τον επιχειρηματία, πηγαίνει σε αυτόν και του ζητάει τεκμηρίωση, ότι δεν έπαιξε το δικό του ρεπερτόριο και συχνά καταλήγει σε δικαστικές διαμάχες μαζί του. Θα μπορούσαν οι Οργανισμοί Συλλογικής Διαχείρισης ΕΔΕΜ και Αυτοδιαχείριση να συνεργαστούν και να εκδίδουν, μέσω κάποιας σύμπραξης, ένα κοινό τιμολόγιο, ώστε να μην ταλαιπωρείται η αγορά, με διοικητικά κόστη και νομικές διαμάχες, λόγω του ανταγωνισμού τους;

Το επόμενο ερώτημα απευθύνεται στον κ. Βασιλικό. Έχει γίνει μελέτη για το ποιο θα είναι το κόστος, που θα έχετε από τη θέσπιση ενός τέτοιου μέτρου, που θα επιβάλλει να βάζετε υποχρεωτικά ελληνόφωνη μουσική;

Γνωρίζετε το μέγεθος της επιβάρυνσης; Έχει, δηλαδή, γίνει κάποια κοστολόγηση ή ανάλυση συνεπειών; Σας έχει καλέσει ποτέ το Υπουργείο να συνεννοηθείτε, σχετικά με τα παραπάνω; Ευχαριστώ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Τον λόγο έχει ο κ. Κόντης.

**ΙΩΑΝΝΗΣ ΚΟΝΤΗΣ (Ειδικός Αγορητής της Κ.Ο. «Σπαρτιάτες»):** Ευχαριστώ, κύριε Πρόεδρε. Αν και προηγουμένως δεν συμμετείχα στην ψήφιση, αλλά δεν πειράζει, συναινώ.

Θέλω να πω στην κυρία Μενδώνη ότι θεωρώ ότι έχει δείξει ότι έχει το μεγαλείο ψυχής, που θα της επέτρεπε να αντιπαρέλθει την όποια διαμάχη έχει με το Σωματείο Ελλήνων Αρχαιολόγων και μετά την επιμονή όλων σχεδόν των Κομμάτων για την παρουσία τους εδώ, θα μπορούσαμε να τους έχουμε σήμερα να συζητήσουμε τα άρθρα του νομοσχεδίου για τον πολιτισμό μας.

Δυστυχώς, εμείς που δεν διαφωτιστήκαμε πλήρως, σε αυτό το σημείο, θα αναγκαστούμε να ψηφίσουμε «παρών» σε αυτό το θέμα, για να μην καταψηφίσουμε, γιατί υπάρχουν και ορισμένα άρθρα, που σίγουρα είναι υπέρ. Δεν το λέω με κακή πρόθεση.

Δεν γνωρίζω για ποιο λόγο δεν έχει επεκταθεί αυτό στις καφετέριες, τα μπαρ και τα διάφορα μαγαζιά, που συνήθως είναι νυχτερινά και όταν μιλάμε για ένα νομοσχέδιο, που θέλει σαν στόχο να διαιωνίσει και να αναπτύξει την ελληνική μουσική, θεωρούμε ότι ο χώρος, που συχνάζουν περισσότεροι Έλληνες είναι αυτά τα καταστήματα. Στα ξενοδοχεία και στα αεροδρόμια, περνάνε τουρίστες, οι οποίοι, δε νομίζω ότι ακούγοντας ελληνική μουσική θα συνεισφέρουν πολύ στην εξάπλωσή της και στο να φτάσει στο σημείο, που θέλουμε.

Πιστεύουμε και ξέρουμε ότι η ελληνική μουσική, τα ελληνικά τραγούδια, από τα δημοτικά, από την ιστορία μας, από όλα τα τραγούδια, τα αργότερα, από τα μοντέρνα, τα μεταμοντέρνα, συνετέλεσε στο να αναπτύξουν οι Έλληνες ένα μεγάλο βαθμό πολιτιστικό. Ξέρουμε ότι στην αρχαία Ελλάδα είχαν τα τραγούδια και τα μουσικά όργανα, σε πολύ αναπτυγμένο βαθμό και ακόμα και στους αγώνες εθνικούς, εθνικοαπελευθερωτικούς, εναντίον των Ναζί, τα τραγούδια ενέπνεαν αυτούς, που πολεμούσαν.

Ερωτώ, λοιπόν, τον εκπρόσωπο των τραγουδιστών, αν θεωρεί ότι θα έπρεπε αυτό να επεκταθεί και στις καφετέριες, τα μπαρ και τα λοιπά ή δεν είναι κάτι, που θεωρεί ότι είναι σημαντικό;

Επίσης, θέλω να ρωτήσω τον κύριο Πρόεδρο του Οργανισμού Συλλογικής Διαχείρισης, τον κ. Φάμελλο, για τα συγγενικά δικαιώματα. Εννοεί τα δικαιώματα συγγενών των καλλιτεχνών, που έχουν δικαιώματα στην κληρονομιά; Ή κάνω λάθος;

Κάποιος κύριος, δεν θυμάμαι ποιος το είπε, ότι θα πρέπει πραγματικά να μιλήσουμε για την ανάδειξη του του ελληνικού τραγουδιού, όχι του ελληνόφωνου. Δεν ξέρω γιατί το λέμε «ελληνόφωνο». Πάντως, πιστεύουμε και εμείς ότι θα πρέπει να μιλάμε για το ελληνικό τραγούδι και όχι με άλλο τίτλο. Ευχαριστώ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Το λόγο έχει η κυρία Κεφαλά.

**ΓΕΩΡΓΙΑ ΚΕΦΑΛΑ:** Ευχαριστώ, κύριε Πρόεδρε. Να ευχαριστήσω πάρα πολύ και τους φίλους, που είναι εδώ τους αγαπημένους, που έχουμε βρεθεί σε άλλους χώρους και τώρα βρισκόμαστε και εδώ, να συζητήσουμε για το ελληνικό τραγούδι.

Να πούμε και εμείς την ένσταση μας για τη διαδικασία, γιατί θα έπρεπε να έχουν κληθεί και κάποιοι από τους Αρχαιολόγους. Αν μου επιτρέπετε και μια προσωπική εκτίμηση, υπάρχει μια λίγο πολεμική και έντονη ατμόσφαιρα, μετά την πρόταση μομφής, που εξακολουθεί να υπάρχει σαν απόηχος και ελπίζω, κάποια στιγμή, να καταλαγιάσει και να αλλάξουν λίγο οι συνθήκες.

Θέλω να απευθυνθώ πρώτα στον κ. Γλέζο και στην κυρία Κατσέλη, να τους πω, γνωρίζουν σαφώς και οι δύο, γιατί είναι εξαιρετικά ενημερωμένοι, ότι έχει αφήσει ένα κακό απόηχο όλη αυτή η συνθήκη με την ΑΕΠΙ και το σκάνδαλο, που ξέσπασε μετά, με αποτέλεσμα να μην υπάρχει εμπιστοσύνη από τον κόσμο και να μην υπάρχει εμπιστοσύνη ακόμα και από παρατάξεις, που βρίσκονται μέσα στη Βουλή και από βουλευτές. Θεωρούν ότι τα δικαιώματα είναι «χαράτσι» και όχι κάτι, το οποίο πρέπει να συμβαίνει. Ίσως, να είναι και έλλειψη γνώσης, ότι οι καλλιτέχνες, που βιοπορίζονται από αυτό παγκοσμίως, αλλά νομίζω ότι συνέβαλε και το σκάνδαλο της ΑΕΠΙ και η μετέπειτα πορεία μας.

 Ο κ. Γλέζος τοποθετήθηκε ακριβώς για το άρθρο 14, παράγραφος 5 – ήταν εντελώς κατά. Θα ήθελα και την γνώμη της κυρίας Κατσέλη, πάνω σ αυτό, έχω την εντύπωση ότι δεν πήρατε σαφή θέση, μετά από όλη αυτή την ιστορία, που ήδη είναι μπερδεμένη η κατάσταση, εάν πιστεύετε πως αυτό θα συνεισφέρει. Δηλαδή, η ύπαρξη μηχανημάτων καταγραφής θα συνεισφέρει στο να διαλευκανθούν τα πράγματα περισσότερο ή αν θα δημιουργήσει περαιτέρω πρόβλημα.

Επίσης, θα ήθελα να ρωτήσω την κυρία Υπουργό. Δεν είμαι σίγουρη ποιος θα επιβαρυνθεί αυτό το μηχανάκι, οι χρήστες, προφανώς, νομίζω, θα μας πείτε μετά.

Θα ήθελα να ρωτήσω τον κ. Κιμπουρόπουλο, από τους Τηλεοπτικούς Οργανισμούς, που μας είπε, ότι τα ραδιόφωνα είχαν αρχικά κακές εντυπώσεις από το νομοσχέδιο. Θα θέλαμε να μάθουμε, αν είναι θέμα παρεξήγησης όλο αυτό και αν σιγά - σιγά με τη γνώση καταλαγιάσει ο κουρνιαχτός.

Επίσης, είπε ότι φοβάται ο κ. Κιμπουρόπουλος ότι θα οδηγήσει σε καταχρηστικό δικαίωμα. Θα ήθελα να μάθω ακριβώς τι εννοεί, όταν λέει «καταχρηστικό δικαίωμα» από μέρους των τραγουδιστών, μιας και τον έχουμε εδώ να τον ρωτήσουμε και αυτό, που ήταν πάγιο ερώτημα των Οργανισμών Συλλογικής Διαχείρισης. Εάν υπάρχει περίπτωση να δουν μεγαλύτερα ποσοστά, από τις μεταδόσεις των καλλιτεχνών και των μουσικών έργων στα τηλεοπτικά κανάλια ή είναι κάτι που δεν συζητείται, ας μας το πει τώρα.

Στον κ. Βασιλικό, θα ήθελα να απευθύνω ένα ερώτημα, που είπε, ότι θεωρείται ιδιωτικός χώρος το ξενοδοχείο. Όλοι οι χώροι του ξενοδοχείου, φαντάζομαι, εννοούσε, ακόμα και το ασανσέρ ή το λόμπι υποδοχής και αυτό θα θέλαμε να μας το αποσαφηνίσει, αν θεωρείται ιδιωτικός χώρος όλο το ξενοδοχείο.

 Άρα, είμαστε εκτός, δεν είναι δίκαιο το αίτημα;

 Επίσης, θα ήθελα να ρωτήσω τον αγαπητό κ. Στάθη Δρογώση και τον κ. Φάμμελο, αν υπάρχουν άλλες προτάσεις στήριξης, μιας και τους έχουμε εδώ. Είπε ο αγαπητός κ. Στάθης Δρογώσης, ότι δεν ζητάμε λεφτά από τους Έλληνες φορολογούμενους, το οποίο, στη συγκεκριμένη περίπτωση, είναι πάρα πολύ σωστό και πάρα πολύ ευγενικό. Αλλά μήπως θα έπρεπε να ζητήσουμε κάποια στιγμή ένα μέρος του προϋπολογισμού του Υπουργείου Πολιτισμού,. Αν έχουμε, λοιπόν, κάτι συγκεκριμένο να πούμε.

 Επίσης, να πω ότι συμφωνώ απόλυτα με αυτό που είπε κ. Φάμμελος, ότι οι έξι μήνες είναι πάρα πολύ μικρό χρονικό διάστημα, για έναν νέο καλλιτέχνη να αναδειχθεί, δηλαδή, αυτή είναι μια διαδικασία, που χρειάζεται, θα έλεγα εγώ και δύο χρόνια ίσως. Εκείνος είπε ένα χρόνο, άντε να το πάμε στον ενάμιση. Νομίζω ότι θα πρέπει το αυξήσουμε αυτό, να το σκεφτούμε σοβαρά και θα ήθελα τη γνώμη του πάνω σ αυτό, δηλαδή, να μας το αναπτύξει κάπως.

Επίσης, να πω ότι η κυρία Λούκα Κατσέλη, πολύ σωστά έθεσε και αυτό το ερώτημα για τους νέους δημιουργούς και πολύ σωστά είπε ότι χρειάζονται και ρήτρες πιο σαφείς στη μη- καταβολή των προστίμων. Νομίζω ότι τα είπα όλα. Ευχαριστώ πάρα πολύ.

 **ΧΡΗΣΤΟΣ ΚΕΛΛΑΣ (Προέδρος της Επιτροπής):** Ευχαριστούμε την κυρία Κεφαλά. Να ξεκινήσουμε τις απαντήσεις από την πρώην Υπουργό, κυρία Κατσέλη.

**ΛΟΥΚΑ ΚΑΤΣΕΛΗ (Γενική Διευθύντρια της Ένωσης Δικαιούχων Έργων Μουσικής ΕΔΕΜ):** Ευχαριστώ πολύ, κύριε Πρόεδρε. Ευχαριστώ και τους Βουλευτές για τις ερωτήσεις τους. Να οργανώσω λίγο τις απαντήσεις, ως εξής: Είπα, ότι όταν μιλάμε για προστασία, εννοούμε τέσσερα πράγματα: Δημιουργία, παραγωγή, δηλαδή, μουσικών, μετάδοση, περισσότερες εισπράξεις και καλές διανομές.

 Αυτό το νομοσχέδιο, τι στηρίζει; Ουσιαστικά, έχει κάποιες διατάξεις για τις νέες δημιουργίες, δίνει κάποια κίνητρα, δηλαδή, για νέες δημιουργίες και θα επανέλθω σε αυτό.

 Ουσιαστικά, στηρίζει την ευρύτερη μετάδοση του ελληνόφωνου τραγουδιού, δεν έχει σημαντικό αποτέλεσμα, παρά μόνο πολύ έμμεσο αποτέλεσμα, στην είσπραξη. Υπάρχει ένας κίνδυνος όσον αφορά τα ξενοδοχεία, με την ενιαία πηγή, την οποία προβλέπει και η οποία πρέπει να μας απασχολήσει, γιατί δίνει ένα κίνητρο στους ξενοδόχους, στα ξενοδοχεία, εάν δεν θέλουν να κάνουν ευρύτερη μετάδοση, να χρησιμοποιήσουν ενιαία πηγή. Αλλά στην είσπραξη, γενικά, δεν αποφέρει πολλά και βεβαίως, δεν αφορά στη διανομή, παρόλο ότι έμμεσα πάλι, εάν στηριχθεί το ελληνικό ρεπερτόριο, το ελληνόφωνο ρεπερτόριο, ουσιαστικά, θα στηρίξει το ελληνόφωνο, σε σχέση με το ξένο ρεπερτόριο. Αλλά το βασικό του κίνητρο, που δίνει, είναι στη μετάδοση.

 Άρα, απαντώ στην κυρία Μάλαμα, που είπε, ότι μπορεί να αυξηθεί το οικονομικό αποτέλεσμα, για τους Έλληνες Δημιουργούς, για την ελληνική Μουσική Δημιουργία;

 Η κυρία Γρηγοράκου το έθεσε αλλιώς το ερώτημα: Πώς μπορεί να γεφυρωθεί το χάσμα.

 Κοιτάξτε, αν δούμε τα στοιχεία, τρεις είναι οι βασικές και ανερχόμενες πηγές είσπραξης δικαιωμάτων: δημόσια εκτέλεση, ραδιοτηλεοπτικά και επιγραμμικά. Επιγραμμικά, είναι σε συνέχεια οι ψηφιακοί τρόποι μετάδοσης. Τι μπορούμε να κάνουμε για τη δημόσια εκτέλεση, που παραμένει βασική πηγή και θα παραμείνει βασική πηγή, για να βελτιωθεί το οικονομικό αποτέλεσμα;

 Έχουμε προτείνει, εδώ και δύο χρόνια, μια βασική αλλαγή, η οποία έγινε την περίοδο της Τρόικας. Μέχρι στη μέση του 2012, περίπου 2013, πέρασε διάταξη, που έλεγε ότι άδεια χρήσης μουσικής, η οποία ήταν επιβεβλημένη να κατατίθεται στους δήμους, πριν τη χορήγηση άδειας λειτουργίας ενός κέντρου εστίασης, μπορεί να καταργηθεί, διότι δεν είναι ο ρόλος των δήμων αυτών.

Είχαμε ξεκινήσει μία κουβέντα με το Υπουργείο Ανάπτυξης, για το πώς μπορεί, τουλάχιστον, να υπάρχει κοινοποίηση της χρήσης άδειας μουσικής από τα κέντρα εστίασης. Πιστεύω, ότι αυτό θα βοηθήσει πάρα πολύ, μα πάρα πολύ, εάν υπάρξει, μία νομοθετική ρύθμιση, η οποία να λέει ότι τα κέντρα εστίασης, όλα, πριν πάρουν άδεια λειτουργίας, το μόνο που επιβάλλεται είναι να ενημερώσουν την πλατφόρμα στο ΓΕΜΗ, για την άδεια χρήσης μουσικής.

 Αυτό θα μειώσει, αν θέλετε, τις διαφορές μας και τους χρήστες και θα είναι ένα θετικό μέτρο για τη στήριξη, την οικονομική πλέον στήριξη και την εισπρακτική στήριξη των δημιουργών. Πάλι έχουμε κάνει συγκεκριμένη πρόταση, τη μείωση του ΦΠΑ. Όσον αφορά, το Ελληνικό Τραγούδι, αν είναι ένχαρτο είναι 6%, αν είναι ψηφιακό είναι 23%.

 Άρα, μία μείωση της φορολογικής επιβάρυνσης είναι ένα δεύτερο μέτρο, που μπορεί να βοηθήσει πάρα πολύ.

Τρίτο μέτρο. Χρειάζεται συνεργασία με τα ξενοδοχεία και όχι μόνο με τα ξενοδοχεία, αλλά και με τα κέντρα εστίασης. Ουσιαστικά, αυτή τη στιγμή, όπως ήδη ελέχθη από διάφορους ομιλητές, υπάρχουν λίστες, οι οποίες κυκλοφορούν, χωρίς πνευματικά δικαιώματα. Εδώ χρειάζεται μια καμπάνια ενημέρωσης, ότι θα πρέπει οι χρήστες να είναι πάρα πολύ προσεκτικοί.

Επίσης, εκτός από τις λίστες, είναι και το θέμα του αμοιβολογίου. Θα πρέπει να προσέξουμε πάρα πολύ και εδώ είναι και ευθύνη των δικών μας οργανισμών, να είναι ένα αμοιβολόγιο, το οποίο να είναι συμφωνημένο μεταξύ μας και το οποίο, ουσιαστικά, να δίνει τη δυνατότητα στο χρήστη να πληρώσει, αλλά χωρίς να εξευτελίζει τα πνευματικά δικαιώματα.

Άρα, ουσιαστικά, το ζητούμενο τι είναι; Να διευρυνθεί η εισπρακτική βάση. Αυτή τη στιγμή και οι δύο Οργανισμοί Συλλογικής Διαχείρισης δεν καλύπτουμε το σύνολο της εν δυνάμει εισπρακτικής βάσης και να βελτιωθεί η εισπραξιμότητα, μέσα από μέτρα σαν κι αυτά, που σας ανέφερα.

Όσον αφορά τις νέες δημιουργίες, η πρότασή μας είναι στο άρθρο 3,παράγραφος β’, να λεχθεί, ως εξής: «ότι ως ηχογραφήματα νέων μουσικών δημιουργιών», να μπει «δημιουργιών από δημιουργούς ή καλλιτέχνες». Εννοούνται έργα, τα οποία εκδόθηκαν, εδώ λέει «έξι μήνες πριν από τη ραδιοφωνική μετάδοσή τους», μπορεί να είναι «έως ένα έτος πριν από τη ραδιοφωνική μετάδοσή τους». Αντί, δηλαδή, να πάμε σε νέους δημιουργούς ή αναδυόμενους καλλιτέχνες, που θα πρέπει, με άλλους τρόπους, όπως πρότεινε ο κ. Κατωπόδης και αυτό είναι μια εναλλακτική να οριοθετηθεί.

Μια άλλη εναλλακτική πρόταση θα ήταν να είναι δημιουργίες, νέες δημιουργίες, που να δίνει και κίνητρα σε έναν πιο ώριμο καλλιτέχνη, σε έναν πιο ώριμο δημιουργό, να μπορεί να παράξει νέα πράγματα. Αυτό γιατί το πρόβλημα δεν είναι μόνο για τους νέους, που δεν είναι εμπορικά γνωστοί, είναι και για τους μεγαλύτερους, οι οποίοι δεν παράγουν, δεν συνεχίζουν να παράγουν και υπάρχει μια στασιμότητα στην παραγωγή νέων έργων.

Άρα, η δική μας η αντιπρόταση θα ήταν να πάμε από την έννοια του «δημιουργού» στην έννοια της «δημιουργίας», με τη διευθέτηση του χρόνου.

Θέλω να πω στην κυρία Κεφαλά, ότι νομίζω ότι ήμουν ξεκάθαρη ότι είμαστε εναντίον της παραγράφου 5 άρθρου 14, για τους λόγους, που προαναφέρθηκαν από όλους.

Να κλείσω, λέγοντας ότι κάνουμε μια νέα αρχή. Είναι εδώ και ο κ. Γλέζος, οι δύο Οργανισμοί έχουν περάσει από διάφορα κύματα και κλυδωνισμούς. Κάνουμε μία ειλικρινή προσπάθεια να συνεργαστούμε προς όφελος των δημιουργών.

Να πω στην Αντιπροσωπεία ότι τόσο και στη διαπραγμάτευση, που κάναμε με τους ραδιοφωνικούς σταθμούς, όσο και με τις τηλεοράσεις, προσπαθούμε να έχουμε μια κοινή στάση. Η δημόσια εκτέλεση ακόμα είναι προβληματική.

Νομίζω η πρόθεση και των δυο μας είναι να συνεργαστούμε όσο μπορούμε, όπου μπορούμε, έτσι ώστε να μην υπάρξουν προβλήματα. Να υπάρχει, τουλάχιστον, μία κοινή στάση απέναντι στους χρήστες, εάν όχι μία ένωση σε έναν οργανισμό, που τουλάχιστον, από την πλευρά της ΕΔΕΜ, θα θέλαμε πολύ. Αυτά. Νομίζω, ότι απάντησα σε όλα. Ευχαριστώ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Και εμείς ευχαριστούμε. Ο κ. Βασιλικός έχει το λόγο.

**ΑΛΕΞΑΝΔΡΟΣ ΒΑΣΙΛΙΚΟΣ (Πρόεδρος του Ξενοδοχειακού Επιμελητηρίου Ελλάδος):** Σας ευχαριστώ πολύ, κύριε Πρόεδρε.

Έχω προσπαθήσει να ομαδοποιήσω λίγο τις ερωτήσεις, που μου τέθηκαν, γιατί ήταν αρκετές. Ελπίζω να μην έχω ξεχάσει καμία.

Θα ξεκινήσω, προσπαθώντας λίγο να οργανώσω και τις απαντήσεις, απαντώντας στο ερώτημα της κυρίας Κουρουπάκη. Αυτό το οποίο περιγράφετε, κυρία Κουρούπακη, είναι αυτό το οποίο με όλους τους πιθανούς τρόπους ζητάει το Ξενοδοχειακό Επιμελητήριο, αλλά και όλος ο ξενοδοχειακός κλάδος, εδώ και πάρα πολλά χρόνια, να υπάρχει ένας οργανισμός στον οποίο να γίνονται οι πληρωμές. Αυτό είναι και το όραμα της πλατφόρμας, που έχουμε φτιάξει και χρηματοδοτούμε, ως Επιμελητήριο, προκειμένου να γίνονται πληρωμές και είναι αυτό, που γίνεται και στο εξωτερικό.

Μιας και αναφέραμε τις καλές πρακτικές του εξωτερικού, δεν υπάρχει πουθενά στο εξωτερικό το σκηνικό το ελληνικό, δηλαδή, να υπάρχουν εννέα οργανισμοί, με τους οποίους θα πρέπει να διαπραγματεύεται ο κάθε χρήστης, έτσι ώστε να αποφασίζει ακόμα και το ποσοστό εκπροσώπησης, μέσα σε αυτή τη διαπραγμάτευση.

Επίσης, ρωτήθηκα και θα με συγχωρέσετε, δεν έχω προλάβει να σημειώσω τα ονόματα, αν θα βλάψει τους ξενοδόχους αυτή η ποσόστωση.

Θα μου επιτρέψετε να απαντήσω, λίγο διαφορετικά. Έχετε μέσα στην αίθουσα τους δύο εκπροσώπους των οργανισμών πνευματικών δικαιωμάτων. Αν θέλετε, μπορούμε να τους ρωτήσουμε, τι ποσοστό του ελληνόφωνου τραγουδιού εκπροσωπεί ο καθένας. Εάν αθροίζει 100%, δεν θα βλάψει τους ξενοδόχους. Επειδή, όμως, στο παρελθόν - και αναφέρθηκα σε παραδείγματα - δεν αθροίζει 100%, αυτό θα βλάψει τους χρήστες, συνολικά.

Υπήρξε μία ερώτηση, σε ό,τι αφορά το κομμάτι της πληρωμής. Πρέπει να πω, για να είναι ξεκάθαρο και να το καταλάβετε, ότι υπάρχουν δύο -ας πούμε, δύο- χρεώσεις για τα ξενοδοχεία. Η μία αφορά τα δωμάτια και μία άλλη, που αφορά τους κοινόχρηστους χώρους. Ειρήσθω εν παρόδω, να σημειώσω, για να απαντήσω και σε μία άλλη ερώτηση, ότι όλοι οι χώροι του ξενοδοχείου θεωρούνται δημόσιοι. Αυτό στο οποίο αναφέρθηκα είναι ότι σε καμία ιδιωτική επιχείρηση δεν υπάρχουν ποσοστώσεις στο εξωτερικό. Ποσοστώσεις υπάρχουν, όντως, στα ραδιόφωνα, σε ιδιωτικές επιχειρήσεις, είτε αυτές είναι ξενοδοχεία είτε είναι εστιατόρια, δεν υπάρχουν ποσοστώσεις, ως προς τη μουσική, την οποία οφείλουν ή μπορούν να παίζουν.

Επανέρχομαι στο κομμάτι του λόμπι και του ασανσέρ, για το αν εξαιρούνται αυτοί οι χώροι ήταν η ερώτηση. Δεν εξαιρούνται, συμπεριλαμβάνονται, όμως, στην πληρωμή, που γίνεται στα δωμάτια. Αυτή είναι η συμφωνία, που έχουμε με όλους τους Οργανισμούς Συλλογικής Διαχείρισης, με τους οποίους έχουμε ενεργά μνημόνια και είναι και το σημείο, το οποίο μας κρατάει μακριά από το να συμπληρώσουμε όλους τους οργανισμούς, διότι κάποιοι οργανισμοί δεν τον δέχονται.

Μια άλλη ερώτηση ήταν, ως προς τις εκτιμήσεις και για το αν έχουμε κάνει μελέτες για το πόσο αυτό θα βλάψει. Δεν υπάρχουν μελέτες γι’ αυτό, δεν είναι κάτι, το οποίο μπορεί να αναρωτηθεί εύκολα. Εξάλλου είναι και πάρα πολύ φρέσκο, έτσι ώστε να υπάρχει και ο απαιτούμενος χρόνος, προκειμένου να γίνει μια τέτοια μελέτη.

Αυτό το οποίο, όμως, μπορώ να σας πω, με σιγουριά, είναι ότι όσο δεν πάμε σε μια λύση συνολική και αυτή είναι η τοποθέτηση, που ελπίζω να εξέφρασα σωστά και στην αρχή, όσο δεν πάμε σε μια λύση, η οποία θα απλοποιήσει το τοπίο των δικαιωμάτων στη χώρα μας, σε μοντέλα, που τρέχουν σε άλλες χώρες, η πολυπλοκότητα, που προσθέτουμε, κάθε φορά, απομακρύνει τους χρήστες, οδηγώντας τους, είτε στην επιλογή να μην παίζουν μουσική, είτε στην επιλογή να πηγαίνουν σε μουσικές χωρίς δικαιώματα, πράγμα με το οποίο εγώ προσωπικά δεν συμφωνώ. Δεν συμφωνώ, διότι θεωρώ ότι πρέπει να στηρίξουμε τους καλλιτέχνες και όλα αυτά, τα οποία λέμε, να ξέρετε, ότι όσο μπορεί να επιβαρύνουν τους χρήστες, επιβαρύνουν εντέλει τους δικαιούχους. Όλες αυτές οι δυσκολίες στη λειτουργία του τρόπου, που υπάρχει, αυτή τη στιγμή, στην αγορά, εν τέλει, δεν είναι δεν είναι μόνο εις βάρος των χρηστών, αλλά και των δικαιούχων.

Δεν θέλω να πω κάτι στο κομμάτι του τι έχουμε κάνει και του σεβασμού μας προς το ελληνικό τραγούδι, γιατί δεν νομίζω ότι θα πρέπει να το αναπτύξω εγώ. Νομίζω, όμως, ότι υπάρχουν μέσα στην αίθουσα άνθρωποι, οι οποίοι μπορούν να το πιστοποιήσουν αυτό, για το Ξενοδοχειακό Επιμελητήριο, από την πλευρά των δημιουργών.

Σας ευχαριστώ πάρα πολύ και ελπίζω να απάντησα σε όλες τις ερωτήσεις, οι οποίες γίνανε. Ευχαριστώ πολύ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Σας ευχαριστούμε πολύ, κύριε Βασιλικέ.

Το λόγο έχει ο κ. Μαραγκουδάκης.

**ΓΙΑΝΝΗΣ ΜΑΡΑΓΚΟΥΔΑΚΗΣ (Νομικός Σύμβουλος του Οργανισμού Συλλογικής Διαχείρισης Δικαιωμάτων Ελλήνων Μουσικών ΑΠΟΛΛΩΝ):** Σας ευχαριστώ πολύ, κύριε Πρόεδρε. Απαντώντας στην ερώτηση της κυρίας Μάλαμα, εάν είναι δυνατόν να προϋπολογιστεί το οικονομικό αποτύπωμα αυτής της νομοθετικής πρωτοβουλίας, η απάντηση είναι προφανώς αρνητική. Δεν είναι δυνατόν ούτε να προϋπολογιστεί και θα υπάρχει και μεγάλη δυσκολία να γίνει αυτό και απολογιστικά, θα πρέπει να τρέξει τουλάχιστον η πρώτη ή και η δεύτερη χρήση, για να έχουμε ένα δειγματοληπτικό αποτύπωμα, προκειμένου να μπορέσουμε να είμαστε σαφείς, αν προσδοκούμε αύξηση εσόδων για τους Οργανισμούς Συλλογικής Διαχείρισης, από αυτή τη νομοθετική πρωτοβουλία, στο βαθμό, που αυτή θα εφαρμοστεί. Και εξηγούμαι.

Η συγκεκριμένη πρωτοβουλία αθροίζει δύο κίνητρα. Το πρώτο είναι μια υποχρεωτικότητα, σε ορισμένους χώρους και το δεύτερο είναι μια προαιρετική χρήση κάποιων κινήτρων, είτε ως χρηματοδοτικών εργαλείων, είτε προς το διαφημιστικό χρόνο κλπ.. Δεν ξέρουμε σε ποιο βαθμό αυτά θα βρουν εύφορο έδαφος και θα υιοθετηθούν από τους εν δυνάμει επωφελούμενους από τα συγκεκριμένα θεσπιζόμενα κριτήρια.

Όσον αφορά στο κομμάτι της υποχρεωτικότητας, εκεί θα αναγκαστώ να διορθώσω τον αγαπητό κ. Βασιλικό. Στη Σύμβαση - πλαίσιο που έχει υπογράψει και η ΑΥΤΟΔΙΑΧΕΙΡΙΣΗ, αλλά και άλλοι φορείς, με το Ξενοδοχειακό Επιμελητήριο, οι χώροι υποδοχής και ανελκυστήρα εξαιρούνται από τον υπολογισμό, για τις συγκεκριμένες χρεώσεις αμοιβής πνευματικών δικαιωμάτων. Δηλαδή, εξηγούμαι. Η συγκεκριμένη πρωτοβουλία δεν θα έχει κανένα πρόσθετο κόστος για ένα ξενοδοχείο, το οποίο, στους χώρους υποδοχής και ανελκυστήρα, εκτελεί δημόσια μουσική. Θα συνεχίσει να εκτελεί δημόσια μουσική, αλλά δεν θα αποδώσει δικαιώματα στους δικαιούχους Οργανισμούς, διότι όλοι οι Οργανισμοί, που έχουν υπογράψει συμβάσεις, έχουν εξαιρέσει τους συγκεκριμένους χώρους – απλώς, θα αλλάξει το μίγμα, ενδεχομένως, της μεταδιδόμενης εκτελούμενης δημόσιας μουσικής. Επομένως, πρόσθετο έσοδο από αυτό δεν αναμένεται να εισρεύσει στον Οργανισμό. Θα χρησιμοποιηθεί αυτό, όμως, εκ των έσω, ως ένα διαφορετικό εργαλείο διανομής των δικαιωμάτων στους δικαιούχους - μέλη και επωφελούμενους εκάστου Οργανισμού.

Τώρα, σε ερώτηση της κυρίας Γρηγοράκου, που αφορά στο τι πράγματι γίνεται στην αγορά. Στην αγορά, είπαμε για τα ξενοδοχεία, οι συγκεκριμένοι χώροι εξαιρούνται. Ξενοδοχεία, με ενιαία πηγή ήχου, σε περισσότερους από τους υπόχρεους, σε ποσόστωση κοινόχρηστους χώρους, κατά πληροφορίες, υπάρχουν άλλοι αρμοδιότεροι  εμού, όπως το Ξενοδοχειακό Επιμελητήριο, πιθανόν να ανέρχονται και στην πλειοψηφία των ξενοδοχειακών χώρων, δηλαδή, πιθανόν και στα 3/4. Από εκεί και πέρα, είναι κάτι το οποίο θα το δούμε στην πράξη πώς θα εφαρμοστεί.

Όσον αφορά στα εμπορικά κέντρα, τα εμπορικά κέντρα, οι χώροι, οι οποίοι είναι παλιοί χώροι διέλευσης, είναι χώροι παραμονής των επισκεπτών. Σε διάδρομους και χώρους στάθμευσης, σε κανένα εμπορικό κέντρο, εξ όσων γνωρίζω, δεν ακούγεται και δεν εκτελείται δημόσια μουσική. Προβλέπεται, εφόσον εκτελείται μουσική, να ισχύει μία συγκεκριμένη ποσόστωση. Αν δεν εκτελείται, δεν ισχύει η ποσόστωση. Πολλά εμπορικά κέντρα, που ανήκουν σε συγκεκριμένους επιχειρηματικούς ομίλους, έχουν ήδη επικοινωνήσει μαζί μας και είναι διατεθειμένοι, πολύ απλό είναι, διότι χρησιμοποιούν παρόχους μουσικού περιεχομένου, να εναρμονιστούν και να εφαρμόσουν τη συγκεκριμένη διάταξη, εφόσον ψηφιστεί. Μιλάω για τα μεγάλα κέντρα, για το Golden Hall, το Mall, τον όμιλο LAMDA κλπ., είναι έτοιμοι να την εφαρμόσουν, άμεσα, στους κοινόχρηστους χώρους, που εκτελούν δημόσια μουσική, ούτως ή άλλως, μέσω του παρόχου περιεχομένου, που τους εξυπηρετεί.

 Από εκεί και πέρα, είπαμε, στα καζίνο και στις στεγασμένες αποβάθρες των πλοίων, δεν αναμένονται ιδιαίτερα έσοδα. Στα περιφερειακά αεροδρόμια της χώρας, όπως γνωρίζετε, η εταιρεία, που τα διαχειρίζεται, έχει επιλέξει να μην εκτελείται δημόσια μουσική, μιλάω για τη Fraport, και δεν αναμένεται αυτό να αλλάξει στο μέλλον, κατά πληροφορίες δικές μας. Επομένως, πράγματι στο μοναδικό αεροδρόμιο, που θα εφαρμοστεί η συγκεκριμένη ποσόστωση αναμένεται να είναι το «Ελευθέριος Βενιζέλος», όπου, όμως, δεν είναι αμελητέο το ποσοστό, με την έννοια ότι από το 2% θα πάμε στο 40% και κατά προϋποθέσεις, εφόσον ακούγεται και σε άλλους κοινόχρηστους χώρους, με τη νέα διάταξη, που μπήκε στο ήμισυ αυτού.

Όσον αφορά εκείνα, τα οποία ειπώθηκαν για τη στήριξη των νέων καλλιτεχνών, θα μπορούσε να μπει ένα διπλό διαζευκτικό κριτήριο. Δηλαδή, η ηλικία του δημιουργήματος και η ηλικία του δημιουργού και να ισχύει το ένα ή το άλλο. Αν θεωρήσουμε ότι η ηλικία του δημιουργού, υπό προϋποθέσεις, θα συνιστά άνιση μεταχείριση, θα μπορούσαμε να διευρύνουμε το χρονικό όριο, πάντοτε, έχοντας, ως αφετηρία, το ίδιο το δημιούργημα, προκειμένου να καταλάβουμε και δημιουργούς μεγαλύτερης ηλικίας.

Ελπίζω να απάντησα σε όλα τα ερωτήματα. Ευχαριστώ. Δεν ξέρω, αν άφησα κάτι αναπάντητο.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Τον λόγο έχει ο κ. Κιμπουρόπουλος.

**ΚΩΝΣΤΑΝΤΙΝΟΣ ΚΙΜΠΟΥΡΟΠΟΥΛΟΣ (Πρόεδρος της Ένωσης Ιδιωτικών Τηλεοπτικών Σταθμών Εθνικής Εμβέλειας (ΕΙΤΗΣΕΕ):** Έχω δεχθεί δύο ερωτήσεις από την κυρία Κεφαλά, από την Πλεύση Ελευθερίας και μια γενική ερώτηση, πώς μπορούν να ποσοτικοποιηθούν τα οφέλη για τους Έλληνες δημιουργούς ή τους Έλληνες συντελεστές των ελληνικών ηχογραφημάτων, κυρίως στο πεδίο της ραδιοφωνίας. Είναι προφανές αυτό, θα μιλήσω λίγο τεχνικά, για να κατανοήσετε πως μια διαδικασία κινητροποίησης μπορεί να ωφελήσει τα μεταδοθέντα μουσικά έργα ελληνικής καταγωγής. Ας πάρουμε ένα υποθετικό παράδειγμα: Ένα ραδιόφωνο, το οποίο παίζει ροκ μουσική, κατά πλειονότητα ή καθ’ ολοκληρίαν, ας πούμε ξένη μουσική αγγλόφωνη ή αμερικανοπαραγωγική μουσική, μπορεί να θέλει να επωφεληθεί, αλλάζοντας το ρεπερτόριο του σε μια αναλογία 15 / 5 και να βάλει και κάποια κομμάτια ελληνικής ροκ μουσικής. Εκεί θα είναι κάπως επωφελούμενος με την κινητροποίηση, ως δυνατότητα, που του δίνει το νομοθέτημα να προβάλλει ένα κομμάτι δημιουργίας ροκ μουσικής, χωρίς να αλλάξει το χαρακτήρα, τη φυσιογνωμία του και τον προσανατολισμό του, τον προγραμματικό, τον εμπορικό με άλλα λόγια, διευρύνοντας κατά τι το ποσοστό του δωδεκάλεπτου κατά 2 λεπτά, 3 λεπτά, ανάλογα το μοντέλο, που προτείνει το Υπουργείο Πολιτισμού, με το νομοθέτημα.

 Για τον Έλληνα δημιουργό, δηλαδή το συνθέτη, το στιχουργό, τους συντελεστές, τα συγγενικά δικαιώματα, τον παραγωγό, τους ερμηνευτές, τους μουσικούς, που συνθέτουν το σύνολο του δικαιώματος, σημαίνει ότι κατά τη ραδιοφωνική μετάδοση, αυτό θα εκτεθεί περισσότερο στη δημόσια εκτέλεση και άρα, θα έχει ένα αντίκρισμα στην τελική αμοιβή, βάσει των συμβάσεων, που έχουν υπογράψει οι ραδιοφωνικές επιχειρήσεις, με όλους τους οργανισμούς, που είναι συμβεβλημένοι.

Αυτό σημαίνει, ότι θα βγει μια επιπλέον αμοιβή στον προσανατολισμό της, προς Έλληνες δημιουργούς και Έλληνες συντελεστές, παραγωγούς, δισκογραφικές εταιρείες, όπως εκπροσωπούνται, εν προκειμένω, από την GRAMMO και το GEA, ευρύτερα, δηλαδή, οι ερμηνευτές και οι μουσικοί. Αυτό πρακτικά σημαίνει. Πότε θα γίνει απολογισμός γι’ αυτό, επιτρέψτε μου να πω, με βάση την εμπειρία μου, θα γίνει μετά από ένα χρόνο, δύο χρόνια, όσο οι επωφελούμενοι θα έχουν αντίκρισμα, από όλη αυτή την προσπάθεια υποστήριξης της ελληνικής μουσικής δημιουργίας.

Πάμε τώρα στα ερωτήματα της κυρίας Κεφαλά. Πότε ένα δικαίωμα ασκείται καταχρηστικά; Όταν μπαίνει κάπως η κακότροπη, η δύστροπη, η κακόβουλη πρακτική. Αν υποθέσουμε ένας οργανισμός αισθανθεί ότι δεν ανταποκρίνεται το μοντέλο της διαχείρισης το απολογιστικό, τι παίζω στους χώρους υποδοχής σε ένα ξενοδοχείο, και στραφεί δικαστικά, εκεί μπορεί να δημιουργηθούν σοβαρές επιπλοκές. Εκεί έχουμε μια καθ΄ υπερβολή αξίωση, ενδεχομένως, που μπορεί να οδηγήσει σε δικαστική επιπλοκή, σε δικαστική διαμάχη, σε διαταραχή της σχέσης καλής πίστης με άλλα λόγια, κλπ.. Τότε έχουμε, ενδεχομένως, λέω, μια διαφορετική ερμηνεία του καλώς εννοούμενου δικαιώματος, αλλά μια καταχρηστική και κατά συνέπεια, στη συνέχεια, μια καταχρηστική εφαρμογή των αξιώσεων. Εκεί, νομίζω, εστιάζεται και ο φόβος του κυρίου Βασιλικού, για ένα αντικειμενικό τρόπο, με τον οποίον, στη δημόσια εκτέλεση, που εν προκειμένω είναι τα ξενοδοχεία, θα υπάρξει ένας τρόπος προφύλαξης και του υπόχρεου. Δεν προσπαθώ να ερμηνεύσω τον κύριο Βασιλικό, παρότι είμαστε πολύ καλοί συνεργάτες, γιατί έχουμε σχέσεις με το Ξενοδοχειακό Επιμελητήριο. Προσπαθώ, όμως, να μπω λίγο στην επιφύλαξη, που εγείρει για το θέμα αυτό.

Έρχομαι τώρα στα θέματα για τα δικαιώματα, τα οποία αποδίδουν οι αδειοδοτημένοι πάροχοι τηλεοπτικού περιεχομένου προς όλους τους δικαιούχους. Με όλους τους υφιστάμενους οργανισμούς εδώ έχουμε ισχυρές, παραγωγικές, διαχρονικές συμβάσεις. Παρά τη δοκιμασία, που είχαμε με την κατάρρευση της ΑΕΠΙ και τα βήματα προσαρμογής σε μια νέα κανονικότητα, δε χάσαμε ποτέ το βηματισμό μας. Όπως είχε την καλοσύνη να επισημάνει η κυρία Κατσέλη, προηγουμένως, βρισκόμαστε συνδυαστικά σε ό,τι αφορά τα πνευματικά δικαιώματα των Ελλήνων δημιουργών μουσικής και συνθετών και στιχουργών, σε μια πολύ καλή πλέον φάση μιας νέας εκκίνησης, έχοντας αφήσει τις παθογένειες ή προσπαθώντας να αφήσουμε τις παθογένειες του παρελθόντος πίσω.

Το ίδιο πιστεύω έχουμε πολύ ισχυρές συμβάσεις και με τα συγγενικά δικαιώματα και με τους παραγωγούς και με τους άλλους δικαιούχους των συγγενικών δικαιωμάτων. Εννοώ τους ερμηνευτές και τους μουσικούς. Εν πάση περιπτώσει, για να το πω πάρα πολύ απλά, πάντα η ζωή αναδεικνύει και νέα δεδομένα, στα οποία πάντα εμείς είμαστε εδώ. Και το ενωσιακό δίκαιο αναδεικνύει και νέα δεδομένα. Οι ενσωματώσεις κάποιων Οδηγιών πρόσφατα, με την πρωτοβουλία του Υπουργείου Πολιτισμού, ανοίγουν και νέες πτυχές για όλους όσοι βρίσκονται σε αυτό το πάνελ, εν πάση περιπτώσει, το κοινοβουλευτικό πάνελ, για να αναζητήσουμε και νέα δεδομένα, για την άσκηση δικαιωμάτων, για τη διεκδίκηση πνευματικών δικαιωμάτων ενώπιον των μεγάλων πλατφορμών, που εκεί είναι το μεγάλο θέμα. Δηλαδή, πως θα αναγκαστούν να αποδίδουν δικαιώματα οι μεγάλες πλατφόρμες και εννοώ οι μεγάλες ψηφιακές πλατφόρμες. Το μεγάλο θέμα είναι αυτό.

Μπροστά στο ότι έρχεται και η τεχνητή νοημοσύνη, πλέον πλησίστια στην καθημερινότητα μας, είναι το μεγάλο στοίχημα, πώς θα συνδυάσουμε μια σειρά από υπαρκτά δικαιώματα, θεμελιώδη δικαιώματα, σε ό,τι αφορά τα προστατευόμενα έργα, σε όλες τις φάσεις τους, πάνω σ’ αυτή την καινούργια πραγματικότητα. Η τεχνητή νοημοσύνη διευρύνει τους ορίζοντες, πρέπει να αλλάξουμε τη σελίδα και να σκεφτούμε λίγο διαφορετικά τα πράγματα, από την αρχή. Σας ευχαριστώ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Το λόγο έχει ο κ. Δρογώσης.

**ΣΤΑΘΗΣ ΔΡΟΓΩΣΗΣ (Μέλος του Πανελλήνιου Σωματείου Ελλήνων Τραγουδιστών):**

Κύριε Πρόεδρε, θα απαντήσω πολύ σύντομα, επειδή μου απευθύνθηκαν αρκετές ερωτήσεις.

Πρώτη απάντηση: Ποτέ οι Έλληνες τραγουδιστές και γενικά οι καλλιτέχνες δεν ζητήσαμε να μπει η ποσόστωση στους ιδιωτικούς χώρους, στα μπαρ, στα εστιατόρια κ.λπ., θα ήταν παράλογο, δεν υπάρχει πουθενά σε ελεύθερα καθεστώτα. Υποτίθεται ότι υπάρχει η αρχή της ελευθερίας έκφρασης, η αρχή της ελευθερίας της επιχειρηματικότητας. Αυτό που ζητούσαμε ήταν το γαλλικό μοντέλο, το ζητούσαμε στα ραδιόφωνα, φυσικά και μάλιστα, ήρθε με ένα τρόπο πιο ελαφρύ στην Ελλάδα, αλλά δεν πειράζει, είπαμε είναι μια αρχή.

Για το θέμα, πώς θα αλλάξει οικονομικά η αποτύπωση, θέλω να πω κάτι, γιατί κάποιοι βουλευτές μπορεί να μην το έχουν καταλάβει, ακόμα και ο κόσμος, που παρακολουθεί.

Η απαίτηση των οργανισμών μας, βάσει των συμβάσεων, που έχουμε με τους χρήστες, δεν αλλάζει. Ο χρήστης θα δώσει τα ίδια χρήματα, με βάση το αμοιβολόγιο μας, κάποιες ρήτρες, που έχουμε, με βάση τα τετραγωνικά του, το είδος της εταιρείας του, της επιχείρησής του κ.λπ.. Αυτό που θα γίνει είναι, αν οι επιχειρήσεις, που εμπίπτουν στο νόμο, βάλουν τελικά περισσότερη ελληνική μουσική, θα αλλάξει εσωτερικά η κατανομή. Εμείς, δηλαδή, όταν εισπράξουμε τα χρήματα, ως οργανισμοί, θα μοιράσουμε διαφορετικά τα χρήματα, που πήραμε, θα δώσουμε περισσότερα στους Έλληνες.

Διότι, για παράδειγμα, όταν το αεροδρόμιο, το αναφέρω, διότι αναφέρθηκαν πολλοί ομιλητές, αυτή τη στιγμή, έχει 2% ελληνική μουσική, αν θα πάει στο 40% θα δώσει τα ίδια χρήματα στους οργανισμούς και στους πνευματικούς δημιουργούς και στους συγγενικούς, και απλώς εμείς, όταν κάνουμε τη διανομή, θα αλλάξουμε την κατανομή των χρημάτων και θα πάνε στους δημιουργούς και στους τραγουδιστές, που παίχτηκαν και στις δισκογραφικές, που είχαν το ηχογράφημα. Δεν ξέρω, αν έγινα κατανοητός, δεν υπάρχει αύξηση στο αμοιβολόγιο.

Επειδή ακούστηκε και μια ανακρίβεια, να σας πω ότι οι οργανισμοί στη μουσική, στην Ελλάδα, είναι δύο για το πνευματικό και ένας ενιαίος οργανισμός για το συγγενικό, (GEA, GRAMMO, ΕΡΑΤΩ). Στην Αγγλία είναι 10, στη Γαλλία είναι 9, στη Γερμανία 6, στην Ιταλία είναι 5 και 10 είναι στο Βέλγιο. Οπότε, δεν είναι ελληνική ιδιαιτερότητα, ότι έχουμε εννιά οργανισμούς, γιατί υπάρχουν πολλοί οργανισμοί του οπτικοακουστικού.

Αναφέρομαι στον αξιότιμο Πρόεδρο του Επιμελητηρίου. Δεν υπάρχει ελληνική ιδιαιτερότητα σε αυτό, η ελληνική ιδιαιτερότητα, που υπάρχει, είναι ότι έξω εισπράττουν χωρίς δικαστικά έξοδα, ενώ εδώ, για να πάρουμε έστω και το παραμικρό ευρώ, πρέπει να κάνουμε τεράστιους αγώνες. Αυτό, ναι, είναι ελληνική ιδιαιτερότητα και πρέπει οι χρήστες να το δουν, να μην είναι ελληνική ιδιαιτερότητα. Όφειλα να απαντήσω, γιατί εκπροσωπώ τους τραγουδιστές.

Στο άλλο ζήτημα για τους νέους δημιουργούς, όταν είχε κατατεθεί το πρώτο νομοσχέδιο, μιλούσε μόνο για ελληνικό ρεπερτόριο στα θέματα των ποσοστώσεων, μετά από ανοιχτή συνάντηση, που κάναμε στο Υπουργείο, όλοι οι φορείς της μουσικής προτείναμε, εκτός από το ποσοστό, που θα είναι ελληνόφωνο τραγούδι, όπως αναφέρεται στο νομοσχέδιο, να μπουν και νέοι δημιουργοί, νέες δημιουργίες για την ακρίβεια.

Γιατί το είπαμε αυτό; Με ρώτησε κάποιος βουλευτής, συγνώμη δεν συγκράτησα το όνομα του, τι συμβαίνει τώρα στο ελληνικό ραδιόφωνο. Δυστυχώς, εννοείται ότι τα ραδιόφωνα μπορούν να παίζουν ό,τι θέλουν και μάλιστα και ο νόμος δεν τους υπαγορεύει, τους δίνει κάποια κίνητρα. Δυστυχώς, λόγω της σκληρής λίστας, διότι υπάρχει μια σκληρή λίστα, playlist, για να καταλάβουν οι βουλευτές, δεν παίζονται όλα τα τραγούδια, που έχουν γραφτεί στα ελληνικά ραδιόφωνα, αλλά υπάρχει μια σκληρή λίστα 500, 600 μπορεί 300, σε κάποιες πολύ σκληρές περιπτώσεις, τραγουδιών, δηλαδή, με άλλα λόγια, παίζονται τα ίδια και τα ίδια.

Έχει παρουσιαστεί το φαινόμενο νέοι δίσκοι ακόμα και καταξιωμένων δημιουργών, γιατί ένα τραγούδι μπορεί να έχει πρωτοεμφανιζόμενο τραγουδιστή και καταξιωμένους συνθέτες ή το αντίστροφο καταξιωμένο τραγουδιστή και πρωτοεμφανιζόμενους συνθέτες, αυτή τη στιγμή, λόγω του κυνηγιού της ακροαματικότητας, δεν μπορώ να το αναλύσω τώρα, δεν είναι η κατάλληλη αίθουσα, να παίζονται τα ίδια και τα ίδια τραγούδια, συνεχώς, είναι μεν ελληνικά, αλλά είναι τα ίδια και τα ίδια.

Οπότε, είπαμε εμείς ένας σταθμός, που έχει πιάσει τη ρήτρα του 40% και που δεν μπορούσε πριν να πάρει κάποιο κίνητρο για να παίξει νέους δημιουργούς, προτείναμε και το δέχτηκε το Υπουργείο, κάπως έτσι είναι η διατύπωση, αν βάλει νέους, εμείς θέλουμε να το αιτιολογήσουμε, ως δημιουργία, νέα δημιουργία, δεν θέλουμε να βάλουμε ηλικιακό κριτήριο, γιατί σας είπα ότι ένα τραγούδι έχει πολλούς συντελεστές μέσα.

 Αυτό το διάστημα, όντως, συμφωνούμε με την ΕΡΑΤΩ ότι το 6μηνο ίσως να είναι πολύ μικρό, να το πάμε - είπε και η κυρία Κεφαλά - στον ένα με ενάμιση, είμαστε ανοικτοί σε αυτό.

 Δεν ξέρω, εάν ξέχασα κάποιον, επειδή ρώτησε κάτι η κυρία Κεφαλά, εγώ δεν είπα ότι καλώς το ελληνικό τραγούδι δεν παίρνει χρήματα. Είπα ότι σε αυτό το νομοσχέδιο - για να καταλάβει ο κόσμος - δεν επιδοτείται ούτε τραγουδιστής ούτε συνθέτης ούτε στιχουργός. Δεν παίρνουμε λεφτά του Έλληνα φορολογούμενου.

Αν ανοίξει μία συζήτηση δημιουργική για το πώς θα μπορούσε, μπορεί να μας το αναπτύξει ο κ. Φάμελλος, που είναι στην ΕΡΑΤΩ, η οποία δίνει μια ενδιαφέρουσα υποτροφία από φέτος, σε νέους δημιουργούς.

**ΜΑΝΩΛΗΣ ΦΑΜΕΛΛΟΣ (Πρόεδρος του Οργανισμού Συλλογικής Διαχείρισης και Προστασίας Συγγενικών Δικαιωμάτων Τραγουδιστών ΕΡΑΤΩ)**: Συμπληρωματικά, σε αυτά που είπε ο Στάθης Δρογώσης, να προσθέσω μόνο ότι, πρώτα από όλα, το αποτύπωμα στις εισπράξεις του ελληνικού ρεπερτορίου θα φανεί αμέσως, γι’ αυτό και πρόκειται για ένα ευεργέτημα. Επειδή έχουμε αναλυτικές λίστες από τα ραδιόφωνα και οι οριακές διαφορές σίγουρα αποτυπώνονται και από την επόμενη διανομή στους δικαιούχους όλους του ελληνικού ρεπερτορίου, οπότε να ξέρετε ότι σίγουρα θα έχει ένα θετικό αποτέλεσμα, το οποίο θα είναι και άμεσο αυτό.

 Δεύτερον, στην ερώτηση, που έκανε η κυρία Κεφαλά, που γνωρίζει και εκ των έσω ως συνάδελφος, εμείς, ως ΕΡΑΤΩ, έχουμε θεσμοθετήσει ένα θεσμό χορηγιών και προβληματιστήκαμε αρκετά και εξακολουθούμε να προβληματιζόμαστε στο πώς θα γίνει η διάκριση, γιατί θέλαμε να στηρίξουμε νέους καλλιτέχνες, νέους τραγουδιστές στη συγκεκριμένη περίπτωση, αλλά από την άλλη και το ηλικιακό κριτήριο είναι προβληματικό, οπότε εμείς ακολουθήσαμε το γαλλικό μοντέλο του γαλλικού αντίστοιχου Οργανισμού. Έχουμε, δηλαδή, ένα ηλικιακό όριο, το οποίο θα το ανεβάσουμε και θα έλεγα ότι σε αυτό το μέτρο, το οποίο είναι οικουμενικό, θα ήταν καλύτερα να υιοθετηθεί ένα χρονικό όριο, το οποίο συμφωνώ και με την κυρία Κεφαλά, ότι θα μπορούσε να φτάσει και μέχρι τα δύο χρόνια.

 Τέλος, θα ήθελα να σας πω ότι δεν μπορούμε να επικαλούμαστε την κακοτεχνία και όλη την ιστορία της ΑΕΠΙ, μονίμως, για τόσα χρόνια, μετά. Υπάρχουν οι Οργανισμοί Συλλογικής Διαχείρισης στην Ελλάδα, οι οποίοι εκπροσωπούν τους δικαιούχους και όπως είπε ο Στάθης Δρογώσης, δεν είναι πολλοί στην κατηγορία της μουσικής.

 Αυτά είχα να πω σε γενικές γραμμές και κλείνοντας να πω ότι με τα χρήματα, που χρηματοδοτείται μόνο μία κινηματογραφική ταινία, θα μπορούσαν να κυκλοφορήσουν, έως και 40 δίσκοι. Το λέω αυτό, επειδή ακριβώς αυτό είναι το πρόβλημα της ελληνικής δισκογραφίας, ότι οι εταιρείες δεν επενδύουν πια και πρέπει κάθε νέος καλλιτέχνης να είναι κατά κανόνα αυτοχρηματοδοτούμενος. Δηλαδή, να υιοθετηθεί αυτός ο θεσμός από τους υπόλοιπους Οργανισμούς, αλλά δυνητικά και από το Υπουργείο με μία Επιτροπή, που θα την αποτελούν οι Οργανισμοί, δεν θα ήταν καθόλου μεγάλο κόστος και θα έκανε πολύ μεγάλη διαφορά. Αυτό είχα να πω.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής)**: Ευχαριστούμε τον κ. Φάμελλο.

Το λόγο έχει ο κ. Κατωπόδης.

**ΤΑΣΟΣ ΚΑΤΩΠΟΔΗΣ (Οργανωτικός Γραμματέας της Πανελλήνιας Ομοσπονδίας Θεάματος Ακροάματος)**: Ευχαριστώ, κύριε Πρόεδρε, ευχαριστώ και για τα ερωτήματα.

Να κάνω μια διευκρίνιση σε ό,τι αφορά την Πανελλήνια Ομοσπονδία Θεάματος Ακροάματος, η οποία, όπως σας είπα, εκπροσωπεί 38 Σωματεία και μεταξύ αυτών την Ένωση Τραγουδιστών Ελλάδος, ιστορικό Σωματείο των τραγουδιστών, που, δυστυχώς, δεν εκλήθη σήμερα και εγώ ο ίδιος είμαι και τραγουδιστής, απλά είμαι εδώ με την ιδιότητα του Οργανωτικού Γραμματέα της ΠΟΘΑ, όπως και πολλά Σωματεία μουσικών και τραγουδιστών, τα οποία βρίσκονται στη Περιφέρεια, όπως και ιστορικά σωματεία, όπως είναι το Σωματείο «Αλληλοβοήθεια», το οποίο έχει την έδρα του, στην Αθήνα.

Θα απαντήσω στα ερωτήματα, που ετέθησαν, σε ό,τι αφορά τα αποτελέσματα τα διαφαινόμενα από το συγκεκριμένο νομοσχέδιο.

 Πρώτα από όλα, σε ό,τι αφορά τα ξενοδοχεία, εάν κάποιος υπεισέλθει στο άρθρο 8, παράγραφος 3, αυτομάτως, εξαιρείται του νόμου. Άρα, με λίγα λόγια, όσοι ξενοδόχοι δεν θέλουν να εφαρμόσουν το νόμο, θα εφαρμόσουν μία ενιαία πηγή και τελείωσε γι’ αυτούς το νομοσχέδιο.

 Σε ό,τι αφορά τα ραδιόφωνα και εδώ, όπως προαναφέρθηκε, θα δούμε στο μέλλον τι μπορεί να αποφέρει αυτή η ενίσχυση του διαφημιστικού τους χρόνου, μέσω του περισσότερου ελληνικού ρεπερτορίου.

Πάντως, σε όλα αυτά τα θέματα, επειδή το ανέφερε και η κυρία Κατσέλη, παίζει ρόλο το θέμα της διανομής. Δηλαδή, πώς διανέμεται τελικά το προϊόν των δικαιωμάτων στους δικαιούχους, το οποίο θα είναι αποτέλεσμα πάντοτε της αφής καταγραφής των play list. Αν υπάρχουν play list, με βάση το μορφότυπο, τα οποία δίνουν οι χρήστες, τότε μπορούμε να έχουμε εμπιστοσύνη, ότι μπορεί πραγματικά να υπάρχει το αντικειμενικό έσοδο, για τους δικαιούχους.

Σε ό,τι αφορά τώρα το πώς μπορούν να ληφθούν μέτρα, για μία καλύτερη αποτελεσματικότητα, επί του θέματος, το ζήτημα μας είναι ένα πάντα, η εφαρμογή του νόμου παντού.

Υπάρχουν ακόμα χρήστες, επί των οποίων δεν εισπράττουμε ούτε πνευματικό ούτε συγγενικό δικαίωμα και επειδή έχω περάσει και από ΟΣΔ πνευματικών δικαιωμάτων και από Οργανισμούς Συλλογικής Διαχείρισης Συγγενικών, έχω αυτή την εμπειρία και μπορώ να το πω.

Επίσης, ένα μεγάλο θέμα, στο οποίο σίγουρα το Υπουργείο Πολιτισμού και γενικότερα η πολιτεία θα πρέπει να βοηθήσει είναι το θέμα των ψηφιακών. Τα ψηφιακά προβλέπουν έσοδα, τα οποία, στο μέλλον, μπορούν να βελτιώσουν την οικονομική μας θέση. Εάν θέλουμε, βέβαια, να μπούμε και σε περαιτέρω ζητήματα, όπως αναφερθήκατε, τι πρέπει να γίνει τελικά με τους καλλιτέχνες, γιατί έχουμε φτάσει και σε σημεία, κάποια στιγμή -θα το πω έτσι λαϊκά, ας το πούμε- να πεθαίνει κάποιος και να μαζεύουμε ρεφενέ, για να τον κηδέψουμε. Υπάρχουν πάρα πολλές προτάσεις, τις οποίες έχουμε κάνει, επειδή ερχόμαστε και μετά την covid περίοδο. Υπάρχει ένα θέμα, το οποίο αφορά την ανάληψη ουσιαστικής δράσης και από το Υπουργείο Πολιτισμού, για στήριξη των καλλιτεχνών, με βάση την εισήγηση προς την Ευρωπαϊκή Επιτροπή Πολιτισμού, η μελέτη κατ΄ εντολή του Ευρωπαϊκού Κοινοβουλίου του Τμήματος Πολιτικής, για τις διαρθρωτικές πολιτικές και τις πολιτικές συνοχές από τη Γενική Διεύθυνση Εσωτερικών Πολιτικών από τον Μάρτιο του 2021 και του Ψηφίσματος του Ευρωπαϊκού Κοινοβουλίου της 28ης Οκτωβρίου του 2021, σχετικά με την κατάσταση στον καλλιτέχνη και την πολιτιστική ανάκαμψη, στην Ευρωπαϊκή Ένωση. Δηλαδή, μόνο και μόνο, ξεκινώντας με αυτό το εφαλτήριο, θα πρέπει να αλλάξουν και κάποια δεδομένα στη χώρα μας.

Αναγκαστικά, θα υπεισέλθω και σε θέματα άλλων Υπουργείων. Πρόσφατα, μπήκαμε πάλι στα αντικειμενικά κριτήρια. Φτάνουμε στο σημείο να μην μπορούν να μαζευτούν τα 50 ένσημα για την ιατροφαρμακευτική περίθαλψη, και το κυριότερο, δεν έχουμε συλλογικές συμβάσεις εργασίας. Δηλαδή, πάμε στην ΕΡΤ -και το λέω, γιατί η ΕΡΤ είναι κρατικός φορέας- και από το 2016, που έχουμε υποβάλει αιτήματα για υπογραφή συλλογικής σύμβασης εργασίας, για τη συμμετοχή μας στα ραδιοτηλεοπτικά προγράμματα, δεν έχουμε κανένα αποτέλεσμα. Δεν θα έπρεπε τουλάχιστον η ΕΡΤ να υπογράψει μια συλλογική σύμβαση εργασίας, ούτως ώστε να παίρνουμε κάποια χρήματα από τη συμμετοχή μας, σε τόσες εκπομπές, που γίνονται και από κει και πέρα, να συνεχιστεί και στο άλλο ραδιοτηλεοπτικό τοπίο;

Ενίσχυση της έννοιας του αυτοπαραγόμενου καλλιτέχνη. Σε όλη την Ευρώπη, εμείς συμμετείχαμε και σε συνέδρια, που είδαμε πραγματικά πού πάει η Ευρώπη. Η Ευρώπη οδεύει στο μοντέλο του αυτοπαραγόμενου καλλιτέχνη. Πρέπει, κάποια στιγμή, μέσα από την ελληνική νομοθεσία και στο οικονομικό, αλλά και στο πολιτιστικό πεδίο, να ενισχυθεί και ο Έλληνας καλλιτέχνης, προς αυτή την κατεύθυνση.

Επίσης, ένα τελευταίο, το οποίο ειπώθηκε. Σε ό,τι αφορά τους νέους δημιουργούς, εδώ πραγματικά είναι διττό το θέμα. Έχουμε νέο δημιουργό και έχουμε και νέα δημιουργία. Θα πρέπει το νομοσχέδιο να προβλέψει και τις δύο περιπτώσεις και ο νέος δημιουργός πρέπει να ενισχυθεί, με ένα ισχυρό ποσοστό, για να μπορέσει να αναδειχθεί τελικά, αλλά και η νέα δημιουργία πολλών συναδέλφων. Πραγματικά, αυτή είναι η κατάσταση, που ανέφεραν οι συνάδελφοι, προηγουμένως, μέσα στους σκληρούς δίσκους υπάρχουν 400, 500, 600 τραγούδια. Παραπάνω, δεν υπάρχει τίποτα. Δηλαδή, έχουμε φτάσει σε ένα σημείο, οι πλατφόρμες να είναι πιο αποδοτικές από το ραδιοτηλεοπτικό χρόνο, που είναι ουσιαστικά συχνότητες, που παρείχε ο ελληνικός λαός, σε ιδιώτες. Κι αν θέλουμε να το πάμε για λίγο παραπέρα, εγώ θα πρότεινα - δεν θέλω να δημιουργήσω συγκρούσεις - αλλά στο 49, παράγραφος 3, να μεγαλώσει το ποσοστό των καλλιτεχνών. Οι καλλιτέχνες, αυτήν τη στιγμή, παράγουν όλους τους δίσκους τους. Πολύ λίγοι είναι αυτοί, που τους κάνουν οι εταιρείες παραγωγές. Οι περισσότεροι κάνουν τους δίσκους τους και τους παρέχουν τελικά, για να μπορέσουν να μπουν σε μια πλατφόρμα, να μπορέσουν τέλος πάντων να φανούν προς τα έξω. Ας μεγαλώσει λίγο το ποσοστό, σε σχέση με τους παραγωγούς. Ευχαριστώ πάρα πολύ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Το λόγο έχει ο κ. Γιάννης Γλέζος.

**ΓΙΑΝΝΗΣ ΓΛΕΖΟΣ (Πρόεδρος της ΑΥΤΟΔΙΑΧΕΙΡΙΣΗΣ – Οργανισμού Συλλογικής Δικαιωμάτων Μουσικών Πνευματικών Δικαιωμάτων):** Απλώς, εγώ θέλω να απαντήσω στην ερώτηση της κυρίας Κεφαλά, ότι η σημασία του άρθρου 14, παράγραφος 5, είναι η εξής: Στην περίπτωση, που αφήσουμε τα πράγματα, όπως έχουν, σημαίνει ότι δε θα μπορέσει ποτέ κανένας να εισπράξει χρήματα. Είναι απλό. Τι λέει η παράγραφος αυτή; Ότι βάζεις μηχανάκια και είναι υποχρεωτικό ο καταστηματάρχης να δεχθεί τα μηχανάκια.

Το αποτέλεσμα ποιο είναι; Μέχρι τώρα, η πολιτική των οργανισμών είναι να έχουν επικοινωνία - φιλικές σχέσεις αλληλοκατανόησης - με τους χρήστες. Σε περιπτώσεις ενός μεγάλου ποσοστού ή μικρού, 10%, 15%, 20%, όταν κάτι δεν καταλήγει σωστά ή ο άλλος αρνείται να πληρώσει συστηματικά, τότε υπάρχουν αγωγές. Εμείς δεν έχουμε κάνει ποτέ μέχρι σήμερα μήνυση ποινικά, αλλά αγωγές κάνουμε. Το 80% των αγωγών καταλήγουν σε συμβιβασμό και έρχεται ο χρήστης και πληρώνει, απλώς κέρδισε χρόνο στην πληρωμή του. Τώρα, στην περίπτωση, που δεν θα υπήρχε καθόλου αυτό το άρθρο, τι θα συνέβαινε; Ότι βάζεις τα μηχανάκια και ο χρήστης θα αναγκαστεί τότε, εφόσον δεν θέλει να βάλεις το μηχανάκι, να αποτανθεί σε εταιρείες, που κάνουν αυτή τη δουλειά και παράγουν έργα, χωρίς πνευματικά δικαιώματα.

Τι κάνουν αυτοί; Βρίσκουν κάποιους ταλαίπωρους μουσικούς, ένα ταλαίπωρο γκρουπ, τους μαζεύουν σε ένα στούντιο, τους δίνουν 50 ευρώ και παίζουν 7-8 ώρες μουσικές και μετά αυτές έχουν, με το 50άρικο, που έχουν πάρει, απαλλαγεί, γραπτώς και από τα πνευματικά τους δικαιώματα, οπότε μετά αυτές οι λεγόμενες «εταιρίες», πηγαίνουν και το διαθέτουμε σε καταστηματάρχες χρήστες, που δεν θέλουν ή αρνούνται να πληρώσουν πνευματικά δικαιώματα. Υπάρχουν δύο πολύ γνωστές εταιρείες, αυτή τη στιγμή, που δραστηριοποιούνται σε αυτόν τον τομέα, γι’ αυτό είναι αναγκαίο το άρθρο 14, παράγραφος 5, ομαλοποιεί την κατάσταση και δίνει ακριβώς τις απαντήσεις, που πρέπει να δώσει. Ευχαριστώ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Ευχαριστούμε, κύριε Γλέζο, κυρία Υπουργέ, έχετε το λόγο.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού):** Ευχαριστώ πολύ, κύριε Πρόεδρε.

Εγώ θα ήθελα, καταρχήν, να ευχαριστήσω όλους τους εκπροσώπους των φορέων, που ήταν εδώ παρόντες, με τους οποίους είχαμε μια εξαιρετικά καλή συνεργασία και πριν τη διαβούλευση και κατά τη διάρκεια της διαβούλευσης και μετά και θα επαναλάβω- θα το πω και αργότερα αυτό- ότι η διαβούλευση είναι μια άκρως δημοκρατική διαδικασία και δεν είναι τυπική, όποιοι τη βλέπουν τυπική τη διαδικασία αυτή ή όποιοι προσπαθούν να εκμεταλλευτούν, ότι μέσα από τη διαβούλευση πήραμε τέτοιο feedback, που αλλάξαμε, στην πραγματικότητα το νόμο, πλανώνται πλάνην οικτράν. Η διαβούλευση είναι θεσμοθετημένη και δημοκρατική διαδικασία και οφείλουμε να λαμβάνουμε υπόψιν όλες τις παρατηρήσεις.

Επομένως, εγώ θα ήθελα να σας ευχαριστήσω όλους και για την παρουσία σας εδώ, αλλά και για όλη τη συνεργασία, που είχαμε και θα εξακολουθήσουμε να έχουμε και θα ήθελα να κάνω δύο παρατηρήσεις, κύριε Πρόεδρε.

Για το άρθρο 14, παράγραφος 5, η πρόθεση της Κυβέρνησης ήταν στη διαδικασία, επί των μορφοτύπων, να χρησιμοποιηθούν και τεχνολογικά μέσα - συσκευές. Άκουσα, με πάρα πολλή προσοχή όλους και εδώ πραγματικά έχουμε μια σύμπτωση όλων των φορέων, που ήταν σήμερα εδώ και μίλησαν και γι’ αυτό θα το επανεξετάσουμε το ζήτημα, οπότε θα έχουμε το χρόνο και να το συζητήσουμε, αλλά σας λέω ότι θα το επανεξετάσουμε.

Δεύτερον, επειδή η διάταξη, που αφορά τους νέους δημιουργούς-νέες δημιουργίες, πραγματικά θεωρούμε ότι είναι μία πολύ σημαντική παρέμβαση, αυτή προέκυψε από τη διαβούλευση και καταλαβαίνω, ακούγοντας όλους, ότι όλοι τη θέλετε και εμείς τη θέλουμε. Αυτό το οποίο εμάς μας ενδιαφέρει είναι να είναι όσο το δυνατόν πιο αποτελεσματική, επομένως, θα δούμε και στα πρακτικά όλα αυτά, τα οποία είπατε και θα μελετήσουμε εν τέλει στην τελική διατύπωση, πώς θα ήταν επ αγαθώ και για τους δημιουργούς και για τις δημιουργίες. Ευχαριστώ πολύ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Σας ευχαριστώ όλους, τους φορείς, την κυρία Υπουργό και τους συναδέλφους. Λύεται η συνεδρίαση. Η επόμενη συνεδρίασή μας είναι η κατ’ άρθρον συζήτηση, στις 17.30΄, στην ίδια Αίθουσα. Σας ευχαριστώ.

Στο σημείο αυτό έγινε η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Βλάσης Κωνσταντίνος, Βλαχάκος Νικόλαος, Γιάτσιος Ιωάννης, Δεληκάρη Αγγελική, Ευθυμίου Άννα, Μπούρας Αθανάσιος, Λαζαρίδης Μακάριος, Κατσανιώτης Ανδρέας, Κατσαφάδος Κωνσταντίνος, Καφούρος Μάρκος, Κέλλας Χρήστος, Κεφαλογιάννης Κωνσταντίνος, Κόνσολας Εμμανουήλ, Κούβελας Δημήτριος, Κουλκουδίνας Σπυρίδων, Κυριάκης Σπυρίδων, Λιάκος Ευάγγελος, Λιβανός Μιχαήλ, Μονογυιού Αικατερίνη, Μπαρτζώκας Αναστάσιος, Οικονόμου Θωμαϊς (Τζίνα), Πασχαλίδης Ιωάννης, Ράπτη Ζωή, Στυλιανίδης Ευριπίδης, Συρίγος Ευάγγελος (Άγγελος), Τσιάρας Κωνσταντίνος, Τσιλιγγίρης Σπυρίδων (Σπύρος), Φωτήλας Ιάσων, Ακρίτα Έλενα, Αυλωνίτης Αλέξανδρος – Χρήστος, Βέττα Καλλιόπη, Θρασκιά Ουρανία (Ράνια), Καλαματιανός Διονύσιος – Χαράλαμπος, Μάλαμα Κυριακή, Μεϊκόπουλος Αλέξανδρος, Παπαηλιού Γεώργιος, Αχμέτ Ιλχάν, Γρηγοράκου Παναγιώτα (Νάγια), Νικολαΐδης Αναστάσιος (Τάσος), Παπανδρέου Γεώργιος, Παραστατίδης Στέφανος, Σπυριδάκη Αικατερίνη (Κατερίνα), Δελής Ιωάννης, Διγενή Ασημίνα (Σεμίνα), Κτενά Αφροδίτη, Ασημακοπούλου Σοφία - Χάιδω, Αναγνωστοπούλου Αθανασία (Σία), Τζούφη Μερόπη, Κουρουπάκη Ασπασία, Τσιρώνης Σπυρίδων, Κόντης Ιωάννης, Χαλκιάς Αθανάσιος, Καραναστάσης Αδαμάντιος, Κεφαλά Γεωργία (Τζώρτζια) και Μανούσος Γεώργιος.

Τέλος και περί ώρα 16.55΄ λύθηκε η συνεδρίαση.

 **Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

 **ΧΡΗΣΤΟΣ ΚΕΛΛΑΣ ΑΓΓΕΛΙΚΗ ΔΕΛΗΚΑΡΗ**